Boahiyaavahikamuge kankamugai Muizzu vanee Male' rayyithunnah beyvafaatherivefai: Ali Azim – adduLIVE\nMar 31, 2021, 11:00 އަބްދުﷲ ޔާމީން\nބޯހިޔާވަހިކަމުގެ ކަންކަމުގައި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު މާލޭ ރައްޔިތުންނަށް ބޭވަފާތެރިވެފައިވާ ކަމަށް މެދު ހެންވޭރު ދާއިރާގެ މެމްބަރު އަލީ އާޒިމް ވިދާޅުވެއްޖެއެވެ.\nއަލީ އާޒިމް މިފަދައިން ވިދާޅުވެފައިވަނީ ސަރުކާރުގެ ބޯހިޔާވަހިކަމުގެ ސިޔާސަތާއި ހިޔާ މަޝްރޫޢުގެ ފްލެޓްތައް ދިނުމާ ގުޅޭގޮތުން ޤައުމީ ތަރައްޤީއާއި ތަރިކައިގެ ކޮމިޓީން ދިރާސާކޮށް ނިންމިގޮތުގެ ރިޕޯޓަށް މަޖިލީހުގައި ވާހަކަ ދައްކަވަމުންނެވެ.\nއާޒިމް ވިދާޅުވީ މަޖިލީހުގެ ކޮމިޓީން ތައްޔާރުކޮށްފައިވާ ރިޕޯޓަކީ މާލޭގެ ކޮންމެ ރައްޔިތަކުވެސް ބަލާލުން ވަރަށް މުހިންމު ރިޕޯޓެއްކަމަށެވެ.\nމާލޭ ރައްޔިތުންނަށް ދިމާވެފައިވާ އެންމެ ބޮޑު މައްސަލައަކީ ބޯހިޔާ ވަހިކަމުގެ މައްސަލަކަން ފާހަގަކޮށް އަލީ އާޒިމް ވިދާޅުވީ، ރިޕޯޓަށް ބަލާލުމުން ކުރީގެ ހައުސިން މިނިސްޓަރު އަދި ޕީޕީއެމްގެ ޓިކެޓުގައި މާލޭ މޭޔަރު ކަމަށް ވާދަކުރައްވާ ޑރ. މުއިއްޒު މާލޭގެ ރައްޔިތުންނަށް ބޭވަފާތެރިވެފައިވާ މިންވަރު ވަރަށް ސާފުކޮށް ހާމަވާކަމަށެވެ.\n"މާލޭގެ ރައްޔިތުން ނިކަމެތި ކުރިވަރު، މާލޭގެ ރައްޔިތުންނާއި ދޭތެރޭ ކަންކޮށްފައި އޮތްގޮތް، މިރިޕޯޓް މާލޭގެ ކޮންމެ ރައްޔިތަކު ބަލާލީމާ އަޅުގަނޑު ގަބޫލުކުރާ ގޮތުގައި ސާފުވެގެންދާނެ." އަލީ އާޒިމް ވިދާޅުވިއެވެ.\nއަލީ އާޒިމް ވިދާޅުވީ ރިޕޯޓްގައި މާލޭގެ ދަފްތަރާއި ގުޅޭގޮތުން ހިމަނާފައިވާ ވާހަކަތަކުން އެކަނިވެސް މުއިއްޒު މާލޭގެ ރައްޔިތުންނަށް ބޭވަފާތެރިވެފައިވާ މިންވަރު ހާމަވާނެކަމަށެވެ. އެގޮތުން ވަކިބަޔަކަށް ފްލެޓް ދިނުމުގެ އަމާޒުގައި މުއިއްޒު ހައުސިން މިނިސްޓަރަކަށް ހުންނަވައިގެން ދަފްތަރަށް މީހުން އިތުރުކޮށްފައިވާކަން ރިޕޯޓުން ހާމަވާކަމަށް އަލީ އާޒިމް ވިދާޅުވިއެވެ.\nމީގެ އިތުރުން އަލީ އާޒިމް ވިދާޅުވީ އެޗްޑީސީ ކިޔާ ކުންފުންޏަކުން ބޯހިޔާވަހިކަން ފޯރުކޮށްދިނުމަށް 22 އެގްރިމެންޓެއް ހަދާފައިވާކަމަށާއި، އެ އެގްރިމެންޓް ހަވާލުކުރެވޭ ފަރާތުންވެސް އަދި އެޗްޑީސީންވެސް އެއިން ކޮންމެ އެގްރިމެންޓަކާވެސް ހިލާފުވެފައިވާ ކަމަށެވެ. އެހެންކަމުން އެޗްޑީސީ ކިޔާ ކުންފުންޏެއް ބައްވައިގެން ރައްޔިތުންނަށް ބޯހިޔާވަހިކަން ފޯރުކޮށް ނުދެވޭނެކަން ނުދެވޭނެކަން ހާމަވާ ކަމަށް އަލީ އާޒިމް ވިދާޅުވިއެވެ.


ތާރީޚް: 16 ޖެނުއަރީ 2019\nޓީޗަރ (ޤުރުއާން )\n-/7070 ރުފިޔާ – -/10640 ރުފިޔާ އާއި ދެމެދު\n2500/- ރުފިޔާ (މަހަކު)\nވަޒީފާއަށް އެދޭ ފޯމު މި ށ.ފޭދޫ ސްކޫލް ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 24 ޖެނުއަރީ 2019 ވާ ބުރާސްފަތި ދުވަހުގެ 14:00 ގެ ކުރިން، ށ.ފޭދޫ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 27 ޖެނުއަރީ 2019 އާއި ޖެނުއަރީ 2019 އާ ދެމެދު، ށ.ފޭދޫ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6540579 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.


SunOnline: Emme bodah dhathi vanee Sih'hee aalaaithah hoadhan: Minister Ameen\nއެންމެ ބޮޑަށް ދަތިވަނީ ސިއްހީ އާލާތްތައް ހޯދަން: މިނިސްޓަރު އަމީން\nއަހުމަދު މިޒްޔާލް 29 Mar 2020, 16:17\nކޮވިޑް19ގެ ހާލަތާ ގުޅިގެން ސަރުކާރުން އދ.ގެ ރެސިޑެންޓް ކޯޑިނޭޓަރާ ބައްދަލުކުރެއްވުން-- ފޮޓޯ/ފޮރިން މިނިސްޓްރީ\nކޮރޯނާވައިރަހުގެ ބަލިމަޑުކަން، ކޮވިޑް-19އާއި ގުޅިގެން ސިއްހީ އާލާތްތަކަށް ބޭނުންވާ މިންވަރު އިތުރުވެފައިވުމުން އެތަކެތި ހޯދުމުގައި ދަތިތަކެއް ކުރިމަތިވަމުންދާ ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެ އެވެ.\nމިނިސްޓަރު އަމީން އެގޮތަށް ވިދާޅުވީ، ކޮވިޑް-19އާ ގުޅިގެން ސިއްހީ ކުއްލި ނުރައްކަލުގެ ހާލަތު އިއުލާނުކޮށްފައިވާ މި ދަނޑިވަޅުގައި ދިވެހި ސަރުކާރާއި އދ.އާ ގުޅިގެން އިތުރަށް ކުރެވިދާނެ ކަންކަމާއި މިކަމުގެ ސަބަބުން ރާއްޖެއަށް އަތުވެދާނެ އިގްތިސާދީ ލޮޅުންތަކާ ބެހޭގޮތުން އދ.ގެ ރެސިޑެންޓް ކޯޑިނޭޓަރު ކެތަރީން ހެސްވެލްއާއެކު މިއަދު ބޭއްވެވި ބައްދަލުވުމެއްގަ އެވެ.\nމިނިސްޓަރު އަމީން ވިދާޅުވީ މިކަމުގައި ސަރުކާރަށް އެންމެ ބޮޑު ގޮންޖެހުމެއް ކުރިމަތިވެފައިވަނީ ސިއްހީ އާލާތްތައް ހޯދަން ކަމަށެވެ.\nމީގެ ސަބަބެއް ކަމަށް މިނިސްޓަރު ވިދާޅުވީ މި ހާލަތަކީ މުޅި ދުނިޔެއަށް ވެސް ކުރިމަތިވެފައިވާ ހާލަތަކަށް ވުމާއެކު ސިއްހީ އާލާތްތައް ލިބެން ހުރި މިންވަރަށްވުރެ ޑިމާންޑު ވަނީ އިތުރުވެފަ އެވެ.\nއޭގެ އިތުރުން މި ހާލަތުގައި ސަރުކާރަށް ދިމާވާ އިތުރު ދަތިތަކާއި އެ ދަތިތަކުން އަރައިގަތުމަށް އަޅަމުންދާ ފިޔަވަޅުތައް ވެސް މިނިސްޓަރު އަމީން އދ.ގެ ކޯޑިނޭޓަރާ ހިއްސާކުރެއްވި އެވެ.\nއެ ބައްދަލުވުމުގައި އދ.ގެ ކޯޑިނޭޓަރު ކެތަރިން ދެއްކެވި ވާހަކައިގައި އދ.ގެ ރެސިޑެންޓް އޭޖެންސީތަކުން ބުރަ މަސައްކަތްތަކެއް ކުރަމުންދާ މި ދަނޑިވަޅުގައި ސަރުކާރަށް އެހީވުމަށް ކުރަމުންދާ މަސައްކަތްތަކުގެ ތަފްސީލު ދިވެހި ސަރުކާރަށް އެރުވި އެވެ.\nހަމައެއާއެކު ކޮވިޑް-19އާ ގުޅިގެން އަވަސް ފިޔަވަޅު އެޅުމުގައި ރާއްޖެއަކީ ލާމަސީލު ގައުމެއް ކަމަށް ފާހަގަކުރެއްވި އެވެ.\nމި ދުވަސްވަރު ކޮންމެހެން ބޭނުންވާ ސާމާނު އަދި ފަންނީ އެހީތެރިކަން ފޯރުކޮށްދިނުމަށް އދ.ގެ އޭޖެންސީތަކުގެ ފުރިހަމަ އެއްބާރުލުން ލިބޭނެކަމުގެ ޔަގީންކަން ވެސް ކެތަރިން ވަނީ އަރުވާފަ އެވެ.\nއދ.ގެ އެޖެންސީތަކުން މި ދުވަސްވަރު ލިބެމުންދާ އެހީތެރިކަމަށް މިނިސްޓަރު އަމީން ޝުކުރު އަދާކުރެއްވި އެވެ. އަދި އދ.އާއި އެހެނިހެން ބައިނަލްއަގްވާމީ ފަރާތްތަކާއެކު މިހާރަށްވުރެ ވެސް ގުޅިގެން މަސައްކަތް ކުރަން ޝައުގުވެރިވާ ކަމަށް މިނިސްޓަރު ވިދާޅުވި އެވެ.\nއެ ބައްދަލުވުމުގައި މިނިސްޓަރު އަމީންއާއެކު ފޮރިން މިނިސްޓްރީގެ ސްޓޭޓް މިނިސްޓަރު އަހްމަދު ހަލީލްއާއި އެ މިނިސްޓްރީތަކާއި ރައީސް އޮފީހުގެ އޮފިޝަލުން ވެސް ބައިވެރިވެވަޑައިގެންނެވި އެވެ.\nރާއްޖެއަށް 1.2 ބިލިއަން ޑޮލަރު ބޭނުންވޭ\n"ދުނިޔެ ބައިބައި ވަމުންދާތީ އދ. ކަންބޮޑުވެއްޖެ"\nބަނޑުހައިހޫނު ކަމާ ކުރިމަތިލާން ޖެހޭ މީހުން އިތުރުވެދާނެ


SunOnline: Rishwathu hushahelhi kamah vidhaalhuvumun ACC in Falah aa suvaalu kuranee\nއިނގުރައިދޫ ދާއިރާގެ މެމްބަރު އިބްރާހީމް ފަލާހު -ސަން ފޮޓޯ/ މުހައްމަދު އަފްރާހް\nރިޝްވަތު ހުށަހެޅި ކަމަށް ވިދާޅުވުމުން އޭސީސީ އިން ފަލާހުއާ ސުވާލު ކުރަނީ\nރައްޔިތުންގެ މަޖިލީހުގެ އިނގުރައިދޫ ދާއިރާގެ މެމްބަރު އިބްރާހީމް ފަލާހު އަށް އިދިކޮޅު ފަރާތްތަކުން ރިޝްވަތު ހުށަހެޅުއްވި ކަމަށް ވިދާޅުވުމުން އެކަމާ މެދު އޭނާއާ ސުވާލު ކުރުމަށް ނިންމާފައިވާ ކަމަށް އެންޓި ކޮރަޕްޝަން ކޮމިޝަން (އޭސީސީ) އިން ބުނެފި އެވެ.\nއޭސީސީގެ ރައީސް ހަސަން ލުތުފީ 'ސަން' އަށް ވިދާޅުވީ، އޭސީސީ އިން އިސްނަގައިގެން އެ މައްސަލަ ބަލަން ފަށާފައިވާ ކަމަށެވެ. އަދި އެ މައްސަލަ ކުރިއަށް ގެންދެވޭނީ އެކަމާ ގުޅޭ މައުލޫމާތު ލިބިގެން ކަމަށާއި އެ މައުލޫމާތު ހޯދުމަށް ފަލާހުއާ ސުވާލު ކުރުމަށް ނިންމާފައިވާ ކަމަށް ލުތުފީ ވިދާޅުވި އެވެ.\nފަލާހުއަށް ރިޝްވަތުގެ ގޮތުގައި އިދިކޮޅު ފަރާތްތަކުން 32 މިލިއަން ރުފިޔާ ހުށަހެޅި ކަމަށް ވިދާޅުވެފައި ވަނީ މިމަހުގެ 11 ވަނަ ދުވަހު ޕީޕީއެމް، އެމްޑީއޭ ޖޮއިންޓް ޕާލަމެންޓްރީ ގްރޫޕުން ބޭއްވި ނޫސްވެރިންގެ ބައްދަލުވުމެއްގަ އެވެ.\nފަލާހު ވިދާޅުވީ، ރައްޔިތުންގެ މަޖިލީހުގެ ރައީސް އަބްދުﷲ މަސީހު މުހައްމަދުގެ އިތުބާރު ނެތްކަމުގެ މައްސަލާގައި ސޮއި ކުރުމަށް އިދިކޮޅު ފަރާތްތަކުން ރިޝްވަތު ހުށަހެޅުއްވި ކަމަށެވެ. ނަމަވެސް ރިޝްވަތު ހުށަހެޅުއްވީ ކާކު ކަމެއް ފަލާހު ވިދާޅެއްނުވެ އެވެ.\nއެ މައްސަލަ ފުލުހަށް ވެސް ހުށަހަޅާފައެއް ނުވެ އެވެ. މީގެ ކުރިން ފުލުހުން ބުނެފައި ވަނީ އެ މައްސަލަ ފުލުހަށް ހުށަހަޅައިފި ނަމަ ފުލުުހުން ބަލާނެ ކަމަށެވެ.\nމަސީހުގެ ވޯޓާ ގުޅުވައިގެން މަޖިލިސް މެމްބަރުންނަށް ރިޝްވަތު ދިން ކަމަށް ތުހުމަތު ކުރެވޭ މައްސަލަތަކެއް ފުލުހުން އަންނަނީ ބަލަމުންނެވެ. ނަމަވެސް އެއިން އެއްވެސް މައްސަލައެއްގެ ތަހުގީގު ނިމުނުކަން ފުލުހުން އަދި ހާމަކޮށްފައެއްނުވެ އެވެ.\nސިޔާސީ އޭސީސީ ރިޝްވަތުގެ މައްސަލަތައް\n"ރައީސް ޔާމީން ކެންޕެއިން ގޯއްޗަށް"ގެ ނަމުގައި ދޮރުން ދޮރަށް ކެންޕެއިން މާލޭގައި ފަށަނީ2ގަޑި 13 މިނެޓް ކުރިން\nހުކުމަށް ސުޕްރީމް ކޯޓުން ތާއީދުކުރުމާ އެކު ދެ ފަނޑިޔާރުންގެ މަގާމު ގެއްލިއްޖެ2ދުވަސް 22 ގަޑި ކުރިން\nވޯޓާސް ލިސްޓަށް ޝަކުވާ ހުށަހެޅުން މިރޭ 10:30 ގެ ނިޔަލަށް2ދުވަސް 23 ގަޑި ކުރިން\nހުކުމަށް ފިލައިގެން އުޅޭތީ ނަޝީދާއި ގާސިމް ފުލުހަށް ހާޒިރުވާން އަންގައިފި3ދުވަސް 22 ގަޑި ކުރިން\nއިންޑިއާއިންވެސް ދިވެހީންނަށް ވިސާއަށް ދަތިކުރޭ: އަލީ އާދަމް5ދުވަސް 17 ގަޑި ކުރިން


Qaumee Team ge coach ge magaamun Petar Segrt vakikuran nimmaifi - vNews.mv\nގައުމީ ޓީމުގެ ކޯޗު ޕީޓަ ސެގާޓް --- ފޮޓޯ: ހުސެން ވަހީދު / އެމްއޯސީ\nގައުމީ ފުޓްބޯޅަ ޓީމުގެ ކޯޗުގެ މަގާމުން ޕީޓަ ސެގާޓް ވަކިކުރަން ނިންމައިފި\nއިސްމާޢީލް ޝާހު (ކުޑަ ޝާހު) Male' | 07 December 2019, 17:02\nގައުމީ ފުޓްބޯޅަ ޓީމުގެ ކޯޗުގެ މަގާމުން ޖަރުމަނުގެ ޕީޓަ ސެގާޓް ވަކިކުރަން ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ނިންމައިފިއެވެ.\nކޯޗުގެ އެއްބަސްވުން އުވާލަން ނިންމާފައިވާކަން ހާމަކުރީ އެފްއޭއެމްގެ ރައީސް ބައްސާމް އަދީލް ޖަލީލް ކުރެއްވި ޓްވީޓެއްގައެވެ. ބައްސާމް ވިދާޅުވީ ޕީޓަ ސެގާޓްގެ އެއްބަސްވުން އުވާލީ ދެ ފަރާތް އެއްބަސްވުމަކަށް އައިސްގެން ކަމަށެވެ.\nގައުމީ ޓީމުގެ ކޯޗުގެ މަގާމުން ސެގާޓް ވަކިކުރީ މިހާރު ނޭޕާލްގައި ކުރިއަށްދާ ސައުތު އޭޝިއަން ގޭމްސްގެ ފައިނަލަށް ނުގޮސް ރާއްޖެ ކެޓުމުންނެވެ. މި ގޭމްސްގައި ރާއްޖެއިން އެއްވެސް މެޗަކުން މޮޅުވެފައެއް ނުވެއެވެ. ނޭޕާލް އަތުން 1-2 އިން މިއަދު ރާއްޖެ ބަލިވިއިރު، މީގެ ކުރިން ވަނީ ބޫޓާން އަތުންވެސް 2-1 އިން ބަލިވެފައެވެ.\nގައުމީ ފުޓްބޯޅަ ޓީމުގެ 40 އަހަރުވީ ތާރީހުގައި ސީނިއާ ލެވެލެއްގައި މިހާތަނަށް ބޫޓާން އަތުން ބަލިވެފައެއް ނުވެ އެވެ. މީގެ ކުރިން ބޫޓާން އަތުން ބަލިވީ ރާއްޖޭގެ 18 އަހަރުން ދަށުގެ ޓީމާއި 15 އަހަރުން ދަށުގެ ޓީމެވެ.\nގައުމީ ޓީމުގެ ކޯޗުގެ މަގާމަށް ސެގާޓް ހަމަޖައްސާފައިވަނީ މިދިޔަ އަހަރުގެ މާޗު މަހުގެ 14 ވަނަ ދުވަހު އެވެ. އެދަވަހު މަގާމާ ހަވާލުވުމަށްފަހު ސެގާޓް އޭރު ބުނެފައިވަނީ އޭނާގެ ބޭނުމަކީ ދިވެހި ފުޓްބޯޅަ ބަދަލުކުރުމުގެ މަސައްކަތް ފަށާ މީހާ އަށް ވުން ކަމަށެވެ. އޭގެ ފަހުން ޒުވާން ގިނަ ކުޅުންތެރިންތަކަށް ސެގާޓް ގައުމީ ޓީމުން ވަނީ ފުރުސަތު ދީފައެވެ.\nއަދި މިދިޔަ އަހަރު އޮތް ސާފް ސުޒުކީ ކަޕް އޭނާ ކާމިޔާބުކުރީ ޒުވާން ސްކޮޑަކާއެކުއެވެ. ސާފް ސުޒުކީ ކަޕް ކާމިޔާބުކުރި ނަމަވެސް، ރާއްޖެއަށް އެ މުބާރާތުގައިވެސް ރަނގަޅު ކުޅުމެއް ދެއްކިފައިނުވާތީ އޭރުވެސް ގިނަ ބައެއްގެ ފާޑު ކިޔުން އޭނައަށް އަމާޒުވިއެވެ.\nއޭގެ ފަހުން އޭނައަށް އެންމެ ބޮޑަށް ފާޑު ކިޔުން އަމާޒުވީ ގައުމީ ޓީމުން އަލީ އަޝްފާގު (ދަގަނޑޭ) ބޭރުކުރި ހިސާބުންނެވެ. ދަގަނޑޭ ގައުމީ ޓީމުން ބޭރުކުރީ މިދިޔަ އަހަރުގެ ބޫޓާނާއި ދެކޮޅަށް މާލޭގައި ކުޅުނު މެޗެއްގެ ކުރިން ބޭއްވި ނޫސްވެރިންގެ ބައްދަލުވުމަށް ހާޒިރުނުވި ކަމަށް ބުނެއެވެ. އެއަށްފަހު ގައުމީ ކޯޗު ވަނީ ދަގަނޑޭ ސްކޮޑުން އުނިކުރުމާއި ގުޅޭގޮތުން އެކި ގޮތްގޮތަށް ވާހަކަދައްކާފައެވެ.\nފަހުން ފީފާ ވޯލްޑް ކަޕް އަދި އޭއެފްސީ އޭޝިއަން ކަޕްގެ ޖޮއިންޓް ކޮލިފިކޭޝަނުގައި މާލޭގައި ޗައިނާއާ ދެކޮޅަށް ކުޅެން އޮތް މެޗަށް ކޯޗު ވަނީ ދަގަނޑޭއަށް ފުރުސަތު ދީފައެވެ. ދަގަނޑޭއަށް ފުރުސަތުދެމުން ކޯޗު ބުނީ، އޭނާ ޓީމުގައި ހިމެނީ މައާފަށް އެދުމުން ކަމަށެވެ.\nކޯޗުގެ އިރުޝާދުގެ ދަށުން ކޮލިފައިންގައި މިހާތަނަށް ރާއްޖެ މޮޅުވެފަިވަނީ އެންމެ ދެ މެޗުންނެވެ. ކޮލިފައިންގައި ރާއްޖެ އޮތީ ގްރޫޕްގެ ހަތަރުވަނައިގައި5މެޗުން6ޕޮއިންޓާއެކު އެވެ.


Youtube in 50 Million meehun beli Furathama Telugu Film akah Allu ge DJ\nޑީޖޭގައި އައްލޫ ފެނިގެންދާ ބައެއް ގޮތްތައް---\n31 ޖެނުއަރީ 20190ކޮމެންޓް\nޔޫޓިއުބު އިން 50 މިިލިއަން މީހުން ބެލި ފުރަތަމަ ތެލުގޫ ފިލްމަކަށް އައްލޫގެ 'ޑީޖޭ'\nޔޫޓިއުބު އިން 50 މިިލިއަން މީހުން ބެލި ފުރަތަމަ ތެލެގޫ ފިލްމަކަށް އައްލޫގެ 'ދުވަންޑާ ޖަގަންނަމްދަމް (ޑީޖޭ)' ހޮވިއްޖެއެވެ.\nއައްލޫއާ އެކު ޕޫޖާ އިންދްޖް ފެނިގެންދިޔަ ޑީޖޭ ނެރެފައިވަނީ 2017 ވަނަ އަހަރުހެ ޖޫން މަހުގެ ތެރޭގައެވެ. އަދި ފިލްމުގެ ޕްރޮޑިއުސަރު ދިލް ރާޖޫގެ އޮފިޝިއަލް ޔޫޓިއުބް ޗެނަލް އަށް އެ ފިލްމު އަޕްލޯޑް ކުރީ އެ އަހަރުގެ ޑިސެމްބަރު މަހުތެރޭގަ އެވެ.\nއެގޮތުން މިއީ ތެލުގޫ ފިލްމެއް 50 މިލިއަން މީހުން ޔޫޓިއުބުން ބެލި ފުރަތަމަ ފަހަރު ކަމަށް ތަފާސްހިސާބުތަކުން ދައްކާއިރު، އެފިލްމު ވަނީ މިދިޔަ އަހަރު ހިންދީ ވާޝަނުގައި ވެސް ޔޫޓިއުބް އަށް އަޕްލޯޑު ކޮށްފައެވެ.\nއުމުރުން 35 އަހަރުގެ އައްލޫއަކީ ތަމަޅަ ފިލްމު އިންޑަސްޓްރީގައި ބޮޑެތި ކާމިޔާބީތަކެއް ހޯދާފައިވާ ފަންނާނެކެވެ. ގިނަ އެވޯޑުތަކެއް އޭނާއަށް ލިބިފައިވާއިރު އޭނާ ވަނީ ފަސް ފަހަރު ފިލްމު ފެއާ ސައުތް އެވޯޑުވެސް ހޯދާފައެވެ.\n"އާރްޔާ" އާއި "ރޭސް ގަރާމް" އަދި "ޔުވާދު" ފަދަ ކާމިޔާބު ފިލްމުތަކުގައި މަސައްކަތްކޮށް ގިނަ ބައެއްގެ ލޯބި ހޯދާފައިވާ އައްލޫ އެންމެ ފަހުން ފެނިފައިވަނީ މިދިޔަ އަހަރުގެ މެއި މަހު ނެރުނު ފިލްމު "ނާ ޕެރޫ ސުރްޔާ، ނާ އިއްލޫ އިންޑިއާ" އިންނެވެ.\nމުނިފޫހިފިލުވުން އައްލޫ އަރްޖުން ތެލުގޫ


Champion Ungoofaaru Fc Balikoh Meedhoo in Feshun Rangalhukoffi | Ungoofaaru\nބަނޑޭރިގަނޑު/ކުޅިވަރު/ޗެންޕިއަން އުނގޫފާރު އެފްސީ ބަލިކޮށް މީދޫން ފެށުން ރަނގަޅުކޮށްފި\n0 700 މިނެޓެއް ނުވަނިސް ކިޔާލެވޭ\nމިނިވަން ޗެންޕިއަންޝިޕް 2018، އުނގޫފާރު އެފްސީ އަދި މީދޫ އެސްސީ ބައްދަލުކުރި މެޗް – ފޮޓޯ: ފޭސްބުކް\nމިނިވަން ޗެންޕިއަންޝިޕް 2018 ރ.އަތޮޅު ބުރުގައި ފުރަތަމަ މެޗުގައި މިއަދު ހަވީރު މިދިޔަ އަހަރުގެ ޗެންޕިއަން އުނގޫފާރު އެފްސީ ބަލިކޮށް މީދޫ ސްޕޯޓްސް ކުލަބުން އެ ޓީމުގެ ފެށުން ރަނގަޅުކޮށްފިއެވެ. މީދޫ އެސްސީން މި މެޗު ކާމިޔާބު ކުރީ 3-1 ގެ ނަތީޖާއަކުންނެވެ.\nމިއަދުގެ މެޗުގައި ފުރަތަމަ ލީޑް ނަގާފައި ވަނީ އުނގޫފާރު އެފްސީންނެވެ. ސައުދުﷲ ހުސެއިން ކާމިޔާބުކޮށް ދިން މި ލަނޑާއެކު އުނގޫފާރު އެފްސީ ކުރީގައި އޅެނިކޮށް އުނގޫފާރު އެފްސީން ކުރި ފައުލްއަކާ ގުޅިގެން މީދޫއަށް ޕެނަލްޓީއެއް ލިބިގެން ދިޔައެވެ. މެޗުގެ 25 ވަނަ މިނެޓުގައި މީދޫ އެސްސީއަށް ލިބުނު މި ޕެނަލްޓީ އެ ޓީމުގެ ނާޖީހް މުޙައްމަދު ސީދާ ގޯލްގެ ކަނަށް ފޮނުވާލައިގެން އެ ޓީމުން މެޗުގެ ނަތީޖާ ހަމަހަމަ ކުރިއެވެ. ފުރަތަމަ ހާފު ނިމިގެން ދިޔައީ މި ނަތީޖާއާ އެކުއެވެ.\nދެވަނަ ހާފު ފެށިގެން6ވަނަ މިނެޓުގައި މީދޫއެސްސީގެ އަހުމަދު އާސިފް (އޮއިއްޓޭ) ކާމިޔާބުކޮށްދިން ލަނޑާ އެކު މީދޫ އެސްސީން މެޗުގެ ލީޑް ނެގިއެވެ. މީދޫއަށް ލީޑް ފުޅާ ކޮށްދިނީ އޭގެ5މިނެޓް ފަހުން އަނެއްކާވެސް އަހުމަދު އާސިފު (އޮއިއްޓޭ) ކާމިޔާބުކޮށް ދިން ލަނޑުންނެވެ. މި މެޗުގައި2ޓީމަށް ލަނޑު ޖަހާނެ ރަނގަޅު ފުރުސަތު ތަކެއް ލިބިގެން ގޮސްފައިވެއެވެ.\nމިދިޔަ އަހަރުގެ މިނިވަން ޗެންޕިއަންޝިޕްގެ ފައިނަލްގައި މި2ޓީމް ވާދަކޮށްފާ ވާއިރު އެފަހަރު އުނގޫފާރު އެފްސީ މެޗު ކާމިޔާބުކޮށްފައި ވަނީ 1-0 ގެ ނަތީޖާއަކުންނެވެ. އެހެން ކަމުން މިއަދުގެ މެޗު ވެގެން ގޮސްފައި ވަނީ ހުރިހާ ގޮތަކުން ވެސް ވަރަށް ފޯރިގަދަ މެޗަކަށެވެ.\nމި މުބާރާތުގެ2ވަނަ މެޗު އޮންނާނީ މާދަމާ ހަވީރެވެ. މި މެޗުގައި ވާދަކުރާނީ އިންނަމާދޫ އަދި އަލިފުއްޓެވެ. މި މުބާރާތުގެ މެޗުތައް ކުޅެން ހަމަޖެހިފައި ވަނީ މީދޫ ފުޓްބޯޅަ ދަނޑުގައެވެ.\nމިނިވަން ޗެންޕިއަންޝިޕް މި އަހަރުގެ މުބާރާތުގައި ރ،އަތޮޅުން ވާދަކުރަނީ އުނގޫފާރު، މީދޫ، އަލިފުށި އަދި އިންނަމާދޫއިންނެވެ. މުބާރާތުގައި އުނގޫފާރު އެފްސީ ވާދަކުރާ މެޗުތައް އުނގޫފާރު.ކޮމް ފޭސްބުކް ޕޭޖް މެދުވެރިކޮށް ލައިވްކުރުމަށް ވަނީ ހަމަޖެހިފައެވެ.\nރ.އުނގޫފާރު ރ.މީދޫ އުނގޫފާރު އެފްސީ މިނިވަން ޗެންޕިއަންޝިޕް 2018 މީދޫ އެސްސީ\nވިލްދާނުގެ ދަރަންޏެއް ނުވަތަ ވަސިއްޔަތެއް އޮތްތޯބަލަނީ\nއުނގޫފާރު ކައުންސިލުން ޒުވާނުންގެ ވަޒީރާއި ބައްދަލުކޮށްފި


Meedhoo In Covidah Fassivi Meehaku Ithuru Faruva Ah Hithadhoo Ah - Vaguthu\nސ. މީދޫން ކޮވިޑް-19 އަސް ފައްސިވި މީހަކު އިތުރު ފަރުވާ ދިނުމަށް ހިތަދޫ ކޮވިޑް ފެސިލިޓީ އަށް ގެންގޮސްފިއެވެ.\nހިތަދޫ ކޮވިޑް ފެސިލިޓީ އަށް އިތުރު ފަރުވާ ދިނުމަށް ގެންދިޔައީ އަންހެނެކެވެ. ހުޅުމީދޫ ހެލްތު ސެންޓަރުން ބުނީ ހިތަދޫ އަށް އެމީހާ ގެންދެވުނީ ރޭގެ ވަގުތެއްގައި ކަމަށެވެ. އެމީހާ އަކީ ހައިރިސްކު މީހެއް ކަމަށް އެ ސެންޓަރުން ބުންޏެވެ.\nއައްޑޫސިޓީ ގައި ކޮވިޑް ފެތުރިފައިވާ އިރު އެ އަތޮޅުގައި މިހާރު ތިން އިހަލެއް އެބަ އޮތެވެ. އޭގެ ތެރެއިން އޭވިއޭޝަން ކްލަސްޓަ އިން ކޮވިޑަށް ފައްސިވި 20 މީހުން ވަނީ ރަނގަޅުވެފައެވެ. އަދި ހުޅުމީދޫގައި ހުންނަ އެމްޓީސީސީ ސައިޓުން ކޮވިޑަށް ފައްސިވި 26 މީހުންގެ ތެރެއިން 24 މީހުން ވަނީ ބަލިން ރަނގަޅުވެފައެވެ.\nމިވަގުތު އައްޑޫ ސިޓީ ކޮވިޑް ފެސިލިޓީގައި އެޑްމިޓް ކޮށްގެން ފަރުވާދެނީ ދެ މީހަކަށެވެ. މައުލޫމާތު ލިބޭ ގޮތުގައި އެމީހުންގެ ހާލުވެސް މިހާރު ރަނގަޅެވެ. އައްޑޫސިޓީ އިން މިހާތަނަށް 76 މީހަކު ވަނީ ކޮވިޑަށް ފައްސިވެފައެވެ. އޭގެ ތެރެއިން 44 މީހަކު ވަނީ ބަލިން ރަނގަޅު ވެފައެވެ.


Budget ah governor aai auditor general ge lafaa hoadhee liyumun | Mihaaru\nވިޔަފާރި / ދައުލަތުގެ ބަޖެޓް\nބަޖެޓަށް ގަވަރުނަރާއި އޮޑިޓަ ޖެނެރަލްގެ ލަފާ ހޯދީ ލިޔުމުން\nބަޖެޓް ކޮމިޓީގެ މުގައްރިރު ވިލިމާފަންނު ދާއިރާގެ މެމްބަރު އަހުމަދު ނިހާން ކޮމިޓީގެ ބައްދަލުވުމުގައި ވާހަކަދައްކަވަނީ. ފޮޓޯ: ހުސެއިން ވަހީދު /މިހާރު\n20 ނޮވެމްބަރ 2017 - 14:17\nއަންނަ އަހަރުގެ ބަޖެޓާ ބެހޭ ގޮތުން ރައްޔިތުންގެ މަޖިލީހުގެ ބަޖެޓް ކޮމިޓީ އަށް ލަފާ ހޯދުމަށްޓަކައި، މޯލްޑިވްސް މަނިޓަރީ އޮތޯރިޓީގެ ގަވަރުނަރު އަހުމަދު ނަސީރާއި އޮޑިޓާ ޖެނެރަލް ހަސަން ޒިޔަތު ހާޒިރުކުރަން ނިންމުމަށް ފަހު، ލިޔުމުން އެ ދެ ބޭފުޅުންގެ ލަފާ ހޯދައިގެން އެ ކޮމިޓީ ކުރިޔަށް ގެންގޮސްފި އެވެ.\nމަޖިލީހުގެ ބަޖެޓް ކޮމިޓީން ކުރިން ނިންމާފައި އޮތީ މިއަދު 10:30 ގައި ގަވަރުނަރާ ބައްދަލު ކުރުމަށް ފަހު 12:00 ގައި އޮޑިޓާ ޖެނެރަލްއާ ބައްދަލުކުރާ ގޮތަށެވެ. އަދި އެކަން މީޑިއާތަކަށް އެންގުމަށް ފަހު ފަހުން ނިންމީ މިއަދު 11:00 ގައި ގަވަރުނަރާއި އޮޑިޓާ ޖެނެރަލް ބަޖެޓާ ގުޅޭ ގޮތުން ލިޔުމުން ފޮނުވި ލަފަޔާ މެދު މަޝްވަރާ ކުރުމަށެވެ.\nމީގެ ކުރީ އަހަރުތަކުގައި ދައުލަތުގެ ބަޖެޓާ ބެހޭ ގޮތުން އެމްއެމްއޭގެ ގަވަރުނަރާއި އޮޑިޓާ ޖެނެރަލްގެ ލަފާ ހޯދަމުން އައީ އެ ކޮމިޓީ އަށް އެ ބޭފުޅުން ހާޒިރުކޮށް ސުވާލުކޮށްގެންނެވެ. އަދި ބައެއް ފަހަރު އެ ބޭފުޅުން ލަފާ ދެއްވުމަށް ބާއްވާ ކޮމިޓީގެ ބައްދަލުވުން ކުރިއަށް ގެންދަނީ މީޑިއާތަކަށް ސިއްރު ކޮށްގެންނެވެ. ނަމަވެސް މި ފަހަރު ލިޔުމުން ލަފާ ދެއްވުމުން އެ ކޮމިޓީގެ މިއަދުގެ ބައްދަލުވުން ސިއްރެއް ނުކުރެ އެވެ.\nއެ ނިންމުމާމެދު ހިތްހަމަޖެހިވަޑައިނުގެން މަރަދޫ ދާއިރާގެ މެމްބަރު އިބްރާހިމް ޝަރީފް ވަނީ ގަވަރުނަރާއި އޮޑިޓާ ޖެނެރަލް ހާޒިރުކުރުމަށް ނިންމުމަށް ފަހު ބަދަލުކުރެއްވީ ކޮން ހަމަޔަކުންތޯ ކޮމިޓީގެ ރިޔާސަތާ ސުވާލު ކުރައްވައިފަ އެވެ. ނަމަވެސް އޭނާގެ އެ ސުވާލަށް ރިޔާސަތުގައި އިންނެވި ކޮމިޓީގެ މުގައްރިރު ވިލިމާފަންނު ދާއިރާގެ މެމްބަރު އަހުމަދު ނިހާން ޖަވާބުދެއްވަމުން ވިދާޅުވީ ކޮމިޓީން ނިންމާފައި ވަނީ ލިޔުމުން ލަފާ ހޯދުމަށް ކަމަށާއި އިތުރު މައުލޫމާތެއް ހޯދަން ބޭނުން ނަމަ އެ ބޭފުޅުން ހާޒިރުކޮށްގެން މައުލޫމާތު ހޯދާ ގޮތަށް ކަމަށެވެ.\n"އެއްގޮތަކަށް ވެސް މިއަދު މި ސެޝަނަކީ އެމްއެމްއޭގެ ގަވަރުނަރާއި އޮޑިޓާ ޖެނެރަލް ހާޒިރުކޮށްގެން ކުރިޔަށް ގެންދަން އޮތް ސެޝަނެއް ނޫން. ނަމަވެސް ފަންނީ ލަފާ ލިޔުމުން ގެންނަން [އޮތީ]،" އޭނާ ވިދާޅުވި އެވެ.\nއެ ލަފަޔާ ބެހޭ ގޮތުން ވާހަކަދައްކަވަމުން ވިލުފުށީ ދާއިރާގެ މެމްބަރު ރިޔާޒް ރަޝީދު ވިދާޅުވީ ގަވަރުނަރު ދެއްވާފައިވާ ލަފާ ބަޖެޓްގެ ރިކޮމަންޑޭޝަނެއްގެ ގޮތުގައި ބަޖެޓާއެކު ފާސްކުރާނެ ކަމަށެވެ. އަދި އެ ލަފާގައި ހުރީ މެމްބަރުންނާއި ސަރުކާރުން ކަންތައްތައް ކުރަންވީ ގޮތްތައް ކަމަށާއި އެއަށް ގެންނާނެ ބަދަލެއް ނެތް ކަމަށް ވެސް އޭނާ ވިދާޅުވި އެވެ.\nރައްޔިތުންގެ މަޖިލިސް ދައުލަތުގެ ބަޖެޓް އޮޑިޓާ ޖެނެރަލް އެމްއެމްއޭ ގަވަރުނަރު ދައުލަތުގެ ބަޖެޓް 2018 ކުރީގެ ގަވަރުނަރު އަހުމަދު ނަސީރު ހަސަން ޒިޔަތު، އޮޑިޓަ ޖެނެރަލް\n5 ކޮމެންޓް, 29 ރިއެކްޝަންސް\nބަޖެޓާއި ބެހޭގޮތުން މި ވެރިން ބަހުސް ކުރާތީ މަމެން މި ތިބީ ބުނާނެ އެއްޗެއް ނޭގިފާ. ކޮން ފެންވަރެއް ހުރީ ބަޖެޓާއި ބެހޭ ގޮތުން ވާހަކަ ދައްކަން. ( =1+1 ) މި2އަކުރު އެއްކުރުމުންވެސް ނުކުން ނާނެ ނަތީޖާ ބުނެ ދެވޭނެހާ ފެންވަރެއްވެސް ނެތް ބަޔަކު މިކަން ކުރާތީ މަމެން ހަމަ ހައިރާންވެއްޖެ. މި ވެދާނެ ފަހުޒަމާނުގެ އަލާމާތަކަށްވެސް.\nއަޅެބަޖެޓްގައި ހުރީ ކޮންއެއްޗެއްކަން މުގައްރިރަށް އެންގޭތޯއެވެ!\nދެން ކީއްކުރަން ބާއްވާ ބައްދަލުވުމެއްތަ. ތިކަންތައްތައް ތިއޮންނަނީ ލަފާދޭ ޓީމަކުން ކަރުދާސްތައް ލިޔެ ތައްޔާރުކޮށް ސިއްކަޖަހާފައި. ތިޔަކަށް ދެން އިތުރަށް ގެންނާނެ ބަދަލެއް ނޯންނާނެ. ތި ކޮމިޓީގަ ސަރުކާރު ފިޔަވާ ތިތިބީ ހުސް ފީކުކުޅުން ކިތަންމެ ވަރަކަށް ހަޅޭލިޔަކަށް ވާނެއެއްކަމެއްވެސް ނޯންނާނެ. މަތިން އޯޑަރު އަންނަގޮތަށް ޖެހޭނީ ފާސްކުރަން.\nމީ އެއްމެ ފަހު އަހަރު !


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ މާމެންދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ހައްދުންމަތީ މާމެންދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n11 މާރިޗު 1982، ރިފަރެންސް: MAG/1982/19\nالحمـد للّـه ربِّ العـالمـين، والصّـلاة والسّـلام عـلى أشـرف المرسـلين، سيِّدنا محـمَّدٍ وعلى آلـه وصحبه أجمعـين.\nމާމެންދޫގެ ރައްޔިތުންނާ ބައްދަލުކުރާއިރު، އަޅުގަނޑުގެ އެންމެ ފުރަތަމަ އުފަލެއް ކަމަށް ދެކެނީ، ދައުލަތުގެ ނަމުގައި އަދި އަޅުގަނޑުގެ އަމިއްލަ ނަމުގައި މާމެންދޫގެ މަސައްކަތްތެރި، ހީވާގި ރައްޔިތުންނަށް ހެޔޮއެދުންތައް ފޮނުވައި މަރުޙަބާ ކިޔުން. ހަމަ އެފަދައިން، އަޅުގަނޑު މިއަދު މާމެންދޫއަށް އައުމާއެކު، މާމެންދުގެ ރައްޔިތުންގެ ފަރާތުން އަޅުގަނޑަށް ލިބިގެންދިޔަ ހޫނު ތަރުޙީބަށްޓަކައި މާމެންދޫގެ ވެރިންނަށާއި ރައްޔިތުންނަށް ހިތުގެ އެންމެ ފުންމިނުން ޝުކުރު އަދާކުރަން. އަޅުގަނޑުގެ މި ޒިޔާރަތަށްޓަކައި މާމެންދޫ ތައްޔާރު ކުރައްވައިފައިވަނީ ވަރަށް ފުރިހަމަ ގޮތެއްގައި. އެކަން އަޅުގަނޑު ފާހަގަކުރަނީ ރައްޔިތުންގެ ހިތްތަކުގައި ދައުލަތާ ދޭތެރޭގައި އުފެދިފައިވާ އިޚުލާސްތެރިކަމުގެ ހެއްކެއްގެ ގޮތުގައި. އެހެންކަމުން އެކަމަށްޓަކައި އުފާކޮށް، މި ރަށުގެ ރައްޔިތުންނަށް ޝުކުރު ދެންނެވުމަކީ އަޅުގަނޑުގެ ވަރަށް ބޮޑު އުފަލެއް ކަމުގައިވޭ.\nއަޅުގަނޑު ރާއްޖެތެރެއަށް މިކުރާ ދަތުރުތަކަކީ، ރާއްޖެތެރޭގައި ރާއްޖޭގެ މީހުން ދިރިއުޅޭ ހާލު އަހުވާލު ބަލައިލުމަށްޓަކައި ކުރާ ދަތުރުތަކެއް. މި ދަތުރުތަކުން ލިބޭ މަޢުލޫމާތުތަކުގެ މައްޗަށް ބިނާކޮށް މިހާރު ރާއްޖެތެރޭގެ ކަންތައްތައް ރަނގަޅު ކުރުމަށް ސަރުކާރުން މަޝްރޫޢެއް ރާވައިގެން އެ މަޝްރޫޢު ގެންދަނީ ހިންގަމުން. އެ މަޝްރޫޢުގެ ދަށުން ރާއްޖެތެރޭގައި ވަރަށް ގިނަ މަސައްކަތްތައް މިހާރު ކުރެވެމުން އެބަދޭ. މީހުންނަށް ދަތިވެފައިވާ ކަންތައްތައް ރަނގަޅު ކޮށްދިނުމަށްޓަކައި އެ މަސައްކަތްތައް ކުރެވެމުންދަނީ. ތިޔަ ހުރިހާ ބޭފުޅުންނަށް އެނގިވަޑައިގަންނަވާނެ ފަދައިން، ރާއްޖެތެރޭގައި ރަނގަޅުކުރަން ވެފައިވާ، ވަރަށް ގިނަ ތަފާތު ކަންތައްތައް އެބަހުރި. އެހެންކަމަށްވެފައި އެކަންކަމަކީ ވަރަށް ގިނަ ދުވަހުން ނޫނީ ރަނގަޅު ކުރެވޭނެ ކަންކަމަށްނުވާތީ، އަދި އެކަންކަމަށް ދައުލަތުގެ ފަރާތުން ވަރަށް ބޮޑެތި ހަރަދު ކުރަން ޖެހޭނެތީ، އެ ކަންކަން ތަންކޮޅެއް ގިނަދުވަހުން ނިމުމަކަށް އަންނާނީ. އެހެންނަމަވެސް މުހިންމުކަމަކީ މަސައްކަތް އެ މިޞްރާބުގައި ކުރެވެމުންދިއުން. އެމަސައްކަތް މިހާރު ކުރެވެމުންދާތާ ތިން އަހަރު ދުވަސްވެއްޖެ. އިރާދަކުރެއްވިއްޔާ ކުރިޔަށް އޮތްތާނގައިވެސް ހުއްޓުމެއްނެތި ރާއްޖެތެރެ ތަރައްޤީކޮށް އިޞްލާޙުކުރުމުގެ މަސައްކަތްތައް ސަރުކާރުން ހިންގަމުން ގެންދާނެ.\nއާދެ، މި ދެންނެވި މަޝްރޫޢުގެ ދަށުން އެންމެ ބޮޑު ސަމާލުކަމެއް ދެވިފައިވާ އެއްކަމަކީ ރާއްޖެތެރޭގައި، ރާއްޖެތެރޭގެ ކިޔަވާ ޢުމުރުގެ ކުދިންނަށް ތަޢުލީމު ހާސިލު ކުރުމުގެ ފުރުޞަތު ތަނަވަސްކޮށްދިނުން. އެ ގޮތުން މިހާރު ސަރުކާރުގެ ހަރަދުގައި ކޮންމެ އަތޮޅެއްގައިވެސް ހިނގާ، ސަރުކާރުގެ މަދަރުސާއެއް އެބަހުރި. އޭގެ އިތުރުން އަތޮޅު ތަޢުލީމީ މަރުކަޒުތައްވެސް ދަނީ އެއްދުވަހުން އަނެއް ދުވަހަށް އަތޮޅުތަކުގައި ބިނާ ކުރެވެމުން، ހުޅުވެމުން. އަދި އޭގެ އިތުރު މަދަރުސާތައްވެސް ސަރުކާރުގެ ފަރާތުން ބޭރުގެ އެހީއާއެކުގައި އެބަ ހުޅުވަމުން ގެންދޭ. މި ހުރިހާ ކަމެއްގެ ބޭނުމަކީ ރާއްޖެތެރޭގެ ދަރިންނަށް އެދެވޭ ފެންވަރެއްގައި ކިޔަވައިދިނުމުގެ ފުރުޞަތު އަދި ކިޔެވުމުގެ ފުރުޞަތު ހޯދައިދިނުން.\nއާދެ، ސަރުކާރުން ތަޢުލީމު ފެތުރުމަށް އެކުރާ މަސައްކަތްތަކުގެ އިތުރަށް، ކޮންމެ ރަށެއްގެ ރައްޔިތުންވެސް އެ ރަށެއްގައި ދިރިއުޅޭ، އެ މީހުންގެ ދަރިންނަށް ކިޔަވައިދިނުމުގެ ކަންތައްތައް ހަމަޖައްސައިދެވޭތޯ ބަލަންވާނެ. އާދެ، އެހެން މި ދަންނަވަނީ ކޮންމެ ރަށެއްގައި ސަރުކާރުގެ ހަރަދުގައި މަދަރުސާއެއް ހިންގެން ނޯންނާނެތީ. އެހެންވީމާ، ކޮންމެ ރަށެއްގައިވެސް އެ ރަށުގެ ރައްޔިތުން އެއްބާރުލައިގެން މަކްތަބެއް ހިންގަމުން ގެންދިއުމަކީ ހަމަކޮންމެހެން މިވަގުތު ކުރަންވެއްޖެ ކަމެއް. މި ރަށުގައިވެސް މަކްތަބެއް ހިނގަމުން އެބަދޭ. [މަކްތަބުއް ނޫރާނިއްޔާ]. އެ މަކްތަބު ހިންގާތާ މިހާރު ގާތްގަނޑަކަށް ތިންއަހަރުދުވަސް ވެއްޖެ. އޭގެ ކުރިން ވަރަށް ގިނަ ދުވަސްތަކެއް ވަންދެން މި ރަށުގައި އެއްވެސް މަކްތަބެއް ނެތް. އެއީ ވަރަށް ދެރަކޮށް ދިމާވެފައިވާ ކަމެއް. އާދެ، އެކަމުގައި ޒިންމާވާންޖެހޭނީ މިރަށުގެ ރައްޔިތުންނެއް ނޫން. އޭރު ދައުލަތުގެ ފަރާތުން ތަޢުލީމަށް މާބޮޑު އަހަންމިއްޔަތެއް ދީފައިނުވާތީ، ރައްޔިތުންނަށްވެސް އެކަންތައް އެއޮތީ ނުކުރެވި. އެހެންނަމަވެސް މިހާރު އެ ސިޔާސަތު މުޅިން ބަދަލުވެއްޖެ. މިހާރު މިއޮތީ އެހެން އުސޫލަކަށް އަޅުގަނޑުމެންގެ ކަންތައްތައް ހަމަޖެހިފައި. ތަޢުލީމަށްދޭ އަހަންމިއްޔަތަކީ މިހާރު އެއްވެސް މީހަކަށް ވަންހަނާ ވެގެންވާނެ ކަމެއްނޫން. ހަމައެފަދައިން، ރާއްޖެތެރޭގެ އެއްވެސް މީހަކަށް ތަޢުލީމުގެ ބޭނުންތެރިކަން މިވަގުތު ވަންހަނާވެފައެއް ނުވާނެ. އެހެންވީމާ، މިހާރު އާ ހިތްވަރަކާއެކު، އާ ޢަޒުމަކާއެކު ކޮންމެ ރަށެއްގެ ރައްޔިތުންވެސް އެތަނެއްގައި ތަޢުލީމުދިނުމުގެ ކަންތައްތައް ކުރިޔަށް ގެންދަންވެއްޖެ.\nއާދެ، މި ރަށަކީ މަސްވެރި ރަށެއް. މި އަތޮޅަކީވެސް މަސްވެރިކަމުގެ ގޮތުން ކުރިއަރައިފައިވާ އަތޮޅެއް. މި އަތޮޅާއި، އަދި މި އަތޮޅުގެ ރައްޔިތުންނަކީ އެހެން އަތޮޅުތަކަށް ނިސްބަތްކުރާއިރު ތަނަވަސް ކަމުގެ ގޮތުންވެސް ވަރަށް ރަނގަޅު އަތޮޅެއް. އަދި މި ރަށަކީވެސް ތަނަވަސްކަމުގެގޮތުން ރަނގަޅު ރަށެއް. އެހެންވީމާ، ތަޢުލީމަށް ހަރަދު ކުރުމަކީ އަޅުގަނޑުމެންނަށް، އަޅުގަނޑުމެންނޭ މި ދެންނެވީ، މި އަތޮޅުގެ ރައްޔިތުންނަށް އަދި މި ރަށުގެ ރައްޔިތުންނަށްވެސް މާ ބުރަކަމަކަށް ނުވާނެ. ވެގެންވެސް ނުވާނެ. އަޅުގަނޑުގެ ނަޞޭޙަތަކީ ތަޢުލީމަށް މިހާރު ތިޔަދެއްވާ އަހަންމިއްޔަތަށްވުރެ ބޮޑު އަހަންމިއްޔަތެއް ދެއްވުން. އެއީ އަޅުގަނޑުމެންގެ ކުދިންނަށް ތަޢުލީމު ދީގެންނޫނީ މުސްތަޤުބަލުގައި އެ ކުދިންނަށް ރަނގަޅު ދިރިއުޅުމެއް ނުފެންނާނެތީ. އަޅުގަނޑުމެންގެ ތެރެއިން ކޮންމެ މީހަކުވެސް ބޭނުންވާނެ، އެމީހާގެ ދަރިން އެދެވޭ ރަނގަޅު ފެންވަރެއްގައި ދިރިއުޅެމުން ގެންދިއުން. އެމީހުންގެ މަޢީޝަތު ތަނަވަސްވެފައި އޮތުން. އެމީހުންނަކީ މީހުން ޤަދަރުކުރާ ރަނގަޅު ބައެއްކަމުގައިވުން. އެހެންވާނީ އެމީހުންނަކީ ކިޔަވައިގެންތިބި ބައެއް ކަމުގައިވެގެން. އެކުދިންނަކީ ނުކިޔަވައި ތިބި ޖާހިލު ކުދިބައެއްގެގޮތުގައި ބޮޑުވެއްޖެނަމަ، އެއްވެސް މީހަކު ޤަދަރުކުރާ، އެއްވެސް ކަހަލަ ރަނގަޅު ދިރިއުޅުމެއް ފެންނަ ކުދިބަޔަކު ކަމުގައި އެކުދިންނެއް ނުވާނެ. އެހެންވީމާ، އެކަން އަޅުގަނޑުމެން ރަނގަޅަށް ދަނެގެން މިއަދު އަޅުގަނޑުމެން ވެއްޖެ، މިފުރުޞަތުގެ ބޭނުންކޮށްގެން، އެކުދިންނަށް އެދެވޭ ފެންވަރެއްގައި ކިޔަވައިދެވޭތޯ ބަލަން. އާދެ، އެއީ އަޅުގަނޑު ހިތުން ދެމީހަކު ދެބަސްވާނެ ކަމެއް ނޫން. ހުރިހާ އެންމެންނަށްވެސް މިހާރު ތަޢުލީމުގެ ބޭނުން ރަނގަޅަށް އެނގޭ.\nއާދެ، ދެން އަޅުގަނޑު ދަންނަވައިލަން އޮތީ އަޅުގަނޑުމެންގެ އިޤުތިޞާދީ ކުރިއެރުމާ ބެހޭގޮތުން އިތުރު މަސައްކަތްތައް ކުރަންވެއްޖެ ވާހަކަ. މި ރަށަކީ ކުރިންވެސް އަޅުގަނޑު ދެންނެވި ފަދައިން މަސްވެރިކަމުގެރަށެއް. އެގޮތުން ވަރަށް މަޝްހޫރުވެސްރަށެއް. އެހެންވީމާ، މަސްވެރިކަން ކުރިޔަށް ގެންދިއުމާ ބެހޭގޮތުން މާގިނަ ވާހަކަތަކެއް ދައްކާކަށް ނުޖެހޭނެ. މަސްވެރިކަން ތަރައްޤީކުރުމަކީ މިއަދު ސަރުކާރުން އެންމެ ބޮޑު އަހަންމިއްޔަތެއްދޭ އެއް ކަންތައް. އެއީ މަސްވެރިކަމަކީ ރާއްޖޭގެ އިޤުތިޞާދު އޭގެ މައްޗަށް ބިނާވެފައިވާ އެންމެ މުހިންމު އަދި އެންމެ ގިނަ މީހުން ކުރާ މަސައްކަތް ކަމަށްވާތީ. ސަރުކާރުން އެކިއެކި މުހިންމު ބޮޑެތި މަޝްރޫޢުތައް ރާވައިގެން، އެމަޝްރޫޢުގެ ދަށުން މަސްވެރިކަން ތަރައްޤީކޮށް ކުރިއެރުވުމަށްޓަކައި، އަދި މަސްވެރިކަމުން ރާއްޖެއަށާއި ރައްޔިތުންނަށް ލިބޭ ފައިދާ އިތުރުކުރުމަށްޓަކައި މިހާރު ވަރަށް ބޮޑެތި މަސައްކަތްތަކެއް ކުރަމުން އެބަގެންދޭ. އެމަސައްކަތްތަކުގައި ބައިވެރިވެގެން ސަރުކާރާ އެއްބާރުލައިގެން އެކަންކަން ކުރިޔަށް ގެންދިޔުމަކީ ރައްޔިތުންގެ ވާޖިބެއް. އަދި އެމީހުންގެ މަސްއޫލިއްޔަތެއް.\nއާދެ، ކޮންމެއަކަސް މަސްވެރިކަން ތަރައްޤީކުރުމަށްޓަކައި ސަރުކާރުން އެކުރާ މަސައްކަތްތައް ދަނީ އެއްދުވަހުން އަނެއްދުވަހަށް ގިނަވަމުން، އިތުރުވަމުން. އަދި ކުރިޔަށް އޮތްތާނގައި މަސްވެރިކަމަށް ސަރުކާރުން ދޭންއޮތް އަހަންމިއްޔަތަކީވެސް އަޅުގަނޑު ދަންނަވާނީ އިޤުތިޞާދީ މަސައްކަތްތަކުގެ ތެރެއިން ސަރުކާރުންދޭނެ އެންމެމަތީ އެންމެ ބޮޑު އަހަންމިއްޔަތޭ. އާދެ، މަސްވެރިކަމުގެ އިތުރުން ރާއްޖޭގެމީހުން ކުރާ ތަފާތު އެހެން މަސައްކަތްތައްވެސް ހުރޭ. އެބާވަތުގެ މަސައްކަތްތައްވެސް ކުރިޔަށް ގެންދަންވާނެ. އެއީ ހަމައެކަނި އެއް މަސައްކަތެއްގެ މައްޗަށް އަޅުގަނޑުމެންގެ މުޅި ދިރިއުޅުން ބިނާކޮށްގެން ތިބުމަކީ މާ އެދެވޭ ކަމަކަށްނުވާތީ. ފަހަރެއްގައި ދިމާވާގޮތުން މަސްވެރިކަމަށް ހުރަހެއް އެޅިއްޖެނަމަ، ދެން އަޅުގަނޑުމެންނަށް އާމްދަނީ ލިބޭނެ އެހެން މަގެއް އޭރަކު ނޯންނާނެ.\nއެހެންވީމާ، ރަށުގައި ތިބެގެން ކުރެވޭޒާތުގެ އެހެން މަސައްކަތްތައްވެސް ދަސްކޮށްގެން، އެމަސައްކަތްތައްވެސް ކުރުމަށް އަޅުގަނޑުމެން ސަމާލުކަން ދޭންވާނެ. އަދި މަހަށް ނުގޮސް ރަށުގައި ތިބޭ މީހުން، އެބާވަތުގެ މަސައްކަތްތައް މިހާރުވެސް ކުރަމުން ގެންދަންވާނެ. އާދެ، ބޭނުމަކީ ހަމައެކަނި އެމީހުންނަށް ލިބޭ ތަނަވަސްކަން އިތުރުވަމުންދިއުން. އެމީހުންނަށް ލިބޭ އާމްދަނީ އިތުރުވުން. އެމީހުން ކުރަންޖެހޭ ހަރަދުތަކާ އެއްވަރަށް އެމީހުންނަށް އެއްޗެއް ލިބެމުންދިއުން. ހަމައެފަދައިން، ރަށުގެ ތަނަވަސްކަން އިތުރުވެގެންދިއުން. އެހެންވީމާ، ހުރިހާ އެންމެންވެސް ރަށުގައި ތިބޭއިރުވެސް ކޮންމެސް ބާވަތެއްގެ މަސައްކަތެއް ކުރެވޭތޯ ބަލަންވާނެ. މަސައްކަތް ކުރުމަކީ ވަރަށް ބޭނުންތެރިކަމެއް. އެއީ އެއްގޮތަކަށްވެސް ދެރަކަމެއް ނޫން. އެއީ ބައެއް ޤައުމުތަކުގައި ބުނާގޮތުންވިއްޔާ މަސައްކަތް ކުރުމަކީ ޝަރަފެއް. މީހާއަށް ލިބޭ ޤަދަރެއް. އެއީ އަޅުގަނޑުމެންވެސް އެކަން ދެކެންވާނެގޮތަކީ. މި ޒަމާނުގައި މަސައްކަތްނުކޮށް ތިބުމަކީ އެއްގޮތަކަށްވެސް އެކަށީގެންވާ ކަމެއްނޫން.\nއާދެ، ދެން އަޅުގަނޑު އެއްޗެއް ދަންނަވައިލާހިތްއޮތީ، އަޅުގަނޑުމެންގެ ތެރޭގައި އޮންނަންވާ ގުޅުމާ ބެހޭގޮތުން. އާދެ، އަޅުގަނޑުމެންނަކީ އެއް ޤައުމެއްގެ ބައެއް. އެއްދީނެއްގެ އަހުލުވެރިން. އެހެންވީމާ، އަޅުގަނޑުމެންގެ މެދުގައި އޮންނަންވާނީވެސް އެއްޤައުމެއްގެ އަހުލުވެރިންގެ މެދުގައި އަދި އެއްދީނެއްގެ އަހުލުވެރިންގެ މެދުގައި އޮންނަންވާފަދަ އެކަށީގެންވާ ރަނގަޅު ގުޅުމެއް. އާދެ އަޅުގަނޑުމެންނަކީ މުސްލިމުން ކަމަށްވީތީ، އަޅުގަނޑުމެންނަކީ އަޚުންތަކެއް ކަމުގައި اللّـه سبحـانـه وتعـالى ވަނީ ލައްވައިފައި. ވީމާ، އެގޮތް އަޅުގަނޑުމެންގެ ތެރެއިން ހަމަ ހުރިހާ އެންމެންވެސް ޤަބޫލުކުރަންޖެހޭނެ. އަޅުގަނޑުމެންނަކީ މުސްލިމުން. އެހެންވީމާ، އެއީ އެއްބަނޑުއެއްބަފާ ބައެއް. އަޅުގަނޑުމެންގެތެރޭގައި އެނޫން އެއްވެސް މީހަކުނެތް. އެއްވެސް އެހެން ދީނެއްގެ މީހަކުނެތް. އެހެން ޤައުމެއްގެ މީހަކުނެތް.\nއަޅުގަނޑުމެންނަކީ އެއްބައެއް. އެހެންވީމާ، އަޅުގަނޑުމެންގެ އެއްބައެއްވަންތަކަން ކުރިޔަށް ގެންދިޔުން، އަޅުގަނޑުމެންގެ އެއްބައެއްވަންތަކަން ވަރުގަދަކުރުން އެއީ އަޅުގަނޑުމެންގެ ތެރެއިން ކޮންމެ މީހެއްގެވެސް ވާޖިބަކަށް ދެކެންވާނެ. އަޅުގަނޑުމެންނަކީ އެކުވެރި ބައެއް ކަމުގައި ވެއްޖެނަމަ، އަޅުގަނޑުމެން ކުރާ މަސައްކަތްތަކުގެ ފައިދާ އަޅުގަނޑުމެންނަށް ފެންނަމުންދާނެ. އެއާ ޚިލާފަށް އަޅުގަނޑުމެންނަކީ އަޅުގަނޑުމެންގެ މެދުގައި އެއްވެސް ކަހަލަ ހަމަޖެހުމެއްނެތް ބައެއް ކަމުގައިވާނަމަ، އަޅުގަނޑުމެން އެއްވެސް މަސައްކަތެއްގައި، އެއްވެސް ކަމެއްގައި އެކުރާ މަސައްކަތެއްގެ ނަތީޖާއެއް އަޅުގަނޑުމެންނަކަށް ނުފެންނާނެ. އެހެންވީމާ، އަޅުގަނޑު ނަޞޭޙަތްތެރިވަނީ އަޅުގަނޑުމެންނަކީ މުސްލިމުން ކަމަށްވީތީ، އަދި އެއް ޤައުމެއްގެ އަހުލުވެރިން ކަމަށްވީތީ، އަޅުގަނޑުމެންގެ މެދުގައި އޮންނަ ގުޅުން ރަނގަޅުކޮށް، ކޮންމެ މީހަކުވެސް ތިމާގެ އަމިއްލަ ކަންތައްތަކަށް ރައްކާތެރިވާފަދައިން، އެހެން މީހުންގެ ކަންތައްތަކަށް ރައްކާތެރިވެ، އަދި އެހީއަށް ބޭނުންވާ ފަރާތްތަކެއްވާނަމަ، އެފަރާތްތަކަށް އެހީވެދީ އަޅުގަނޑުމެންގެ މެދުގައި އެއްބާރުލުމާއި، އެހީތެރިކަމާއި، އޯގާވެރިކަން ފެތުރޭތޯ އެންމެންވެސް މަސައްކަތްކުރުން. އާދެ، އެގޮތުގައި މަސައްކަތް ކުރަމުން ގެންދާކަމަށްވަންޏާ، އެއްދުވަހުން އަނެއް ދުވަހަށް އަޅުގަނޑުމެން ދާނީ ތަރައްޤީވަމުން. އަޅުގަނޑުމެން ދާނީ ކުރިއަރަމުން.\nއާދެ، ވަގުތުގެ ގޮތުންނާއި އަދި މިއަދު އެހެން ރަށްރަށަށްވެސް ޒިޔާރަތްކުރުމަށް ހަމަޖެހިފައިވާތީ، މިރަށުގައިވެސް މާ ގިނަވަގުތު އަޅުގަނޑަށް ހޭދަކުރެވޭކަށް ނެތް. އެހެންވީމާ، އަޅުގަނޑު މިދެއްކި ވާހަކަކޮޅުތެރޭގައިވާ ނުކުތާތަކުގެ މައްޗަށް ވިސްނަވައި، އެއާ އެއްގޮތަށް މާމެންދޫގެ ރައްޔިތުން ޢަމަލުކުރައްވާނެކަމުގެ ފުރިހަމަ ޔަޤީންކަމުގައި، އަދި މާމެންދޫއަށް މިއަދަށްވުރެ ތަނަވަސް މާދަމައަކަށް އެދެމުން، އަޅުގަނޑުމެން އެންމެން ދިވެހިރާއްޖޭގެ ތަރައްޤީއަށާއި، އަޅުގަނޑުމެންގެ ޤައުމުގެ ކުރިއެރުމަށްޓަކައި މިކުރާ މަސައްކަތްތަކުގައި اللّـه سبحـانـه وتعـالى ތައުފީޤު ލެއްވުން އެދެމުން އަޅުގަނޑު ވަކިވެލަނީ.


SunOnline: Addu City gai alhaafaivaa baeh fiyavalhu thakah lui dheefi\nއައްޑޫ ސިޓީގައި އަޅާފައިވާ ބައެއް ފިޔަވަޅުތަކަށް ލުއި ދީފި\nއަހުމަދު މިޒްޔާލް 10 Jul 2021, 12:47\nއައްޑޫ ސިޓީ-- ފޮޓޯ/ފޭސްބުކް\nކޮވިޑް19 އާ ގުޅިގެން އައްޑޫ ސިޓީގައި އަޅާފައިވާ ބައެއް ފިޔަވަޅުތަކަށް ލުއި ދީފި އެވެ.\nއައްޑޫ ސިޓީ ކައުންސިލުން ބުނީ އައްޑޫ ސިޓީގެ ގުޅިފައިވާ ރަށްރަށް (ހިތަދޫ، މަރަދޫ، މަރަދޫފޭދޫ، ފޭދޫ)ގައި އަޅާފައިވާ ބައެއް ފިޔަވަޅުތަކަށް ލުއިދިނުމަށް ނިންމާފައިވާ ކަމަށެވެ.\nއެގޮތުން މިއަދުގެ ފަތިސް ނަމާދުން ފެށިގެން ހިތަދޫގެ މިސްކިތްތަކުގައި ގައިދުރުކަމާއެކު ޖަމާއަތް ހަދައިގެން ނަމާދުކުރުމުގެ ހުއްދަ ވަނީ ދީފަ އެވެ. އެހެން ނަމަވެސް ހިތަދޫގައި ރޭގަނޑު 9:00އިން ފަތިހު 4:00އަށް ހިންގަމުން އަންނަ ކާފިއުއަށް ބަދަލެއް ގެނެސްފައި ނުވެ އެވެ. އެ ކާފިއު އަކީ މޮނިޓަރިންގެ ހާލަތުގައި ރަށް އޮންނަހާ ދުވަހަކު ހިންގުމަށް އެޗްޕީއޭ އިން ލާޒިމް ކޮށްފައިވާ ކާފިއުއެކެވެ.\nއިތުރަށް ދިން ލުއިތަކުގެ ތެރޭގައި ހޮޓާ، ކެފޭ އަދި ރެސްޓޯރެންޓްތަކުން އެޗްޕީއޭގެ ގައިޑްލައިންތަކާ އެއްގޮތަށް ޑައިން-އިން ހިދުމަތް ދިނުމުގެ ހުއްދަ ހިމެނެ އެވެ. ޑައިން-އިން ހިދުމަތް ދެވޭނީ ހެނދުނު 8:00 އިން ހަވީރު 6:00އާ ހަމައަށެވެ. އަދި ރޭގަނޑު 10:00އާ ހަމައަށް ޑެލިވަރީގެ ހިދުމަތް ދެވޭނެ އެވެ.\nމީގެ އިތުރުން ހެނދުނު 8:00އިން ހަވީރު 6:00އަށް ބޯކޮށާ ތަންތަނާއި ސެލޫން އަދި ޖިމްތަކުގެ ހިދުމަތް ދިނުމުގެ ހުއްދަވެސް ވަނީ ދީފަ އެވެ.\nގައިޑްލައިންތަކާ އެއްގޮތްވާ ގޮތުގެ މަތިން، ކުޅިވަރު ކުޅޭ ތަންތަނުގައި މެންދުރުފަހު 3:00އިން ހަވީރު 6:00އާ ހަމައަށް ކުޅިވަރު ހަރަކާތްތައް ކުރިއަށްގެންދިއުމުގެ ހުއްދަ ވެސް ވަނީ ދީފަ އެވެ. އެހެން ނަމަވެސް ކުޅިވަރު މުބާރާތްތައް ބޭއްވުން މަނާވާނެ ކަމަށް ކައުންސިލުން ބުނެ އެވެ.\nއައްޑޫގައި ކޮވިޑްގެ ހާލަތު ރަނގަޅުވާން ފެށުމުން ހުސްވި ޖޫން މަހުގެ 26ވަނަ ދުވަހުވެސް ފިޔަވަޅުތަކަށް ލުއިތަކެއް ވަނީ ދީފަ އެވެ.\nއައްޑޫ އިކުއިޓޯރިއަލް ހޮސްޕިޓަލުން އެންމެ ފަހުން އާންމުކުރި ތަފާސްހިސާބުތައް ދައްކާގޮތުން، އިއްޔެ އައްޑޫ އިން ކޮވިޑަށް ޕޮޒިޓިވްވީ އެންމެ މީހެކެވެ.\nއައްޑޫ އިން މިހާތަނަށް ކޮވިޑް ޖެހުނު 501 މީހުންގެ ތެރެއިން 447 މީހުން ވަނީ ބަލިން ރަނގަޅުވެފަ އެވެ. މިވަގުތު ބަލި ޖެހިފައި ތިބީ 52 މީހަކަށެވެ. އޭގެ ތެރެއިން ހޮސްޕިޓަލުގައި އެޑްމިޓްކޮށްގެން ފަރުވާ ދެނީ ތިން މީހުންނަށެވެ.\nއައްޑޫގެ އެކްޓިވް ކޭސްތަކުގެ ތެރެއިން 46 މީހުން ތިބީ ހިތަދޫ ގައެވެ. އަނެއް ހަ މީހުން ތިބީ މަރަދޫ ގައެވެ. އައްޑޫ ސިޓީގެ އެހެން އަވަށެއްގައި މިވަގުތު ކޮވިޑްގެ އެއްވެސް ކޭހެއް ނެތެވެ.\nއައްޑޫ ސިލްސިލާ މާރާމާރީ: ދެ މީހަކު ހައްޔަރުކޮށްފި\nއައްޑޫ ހަމަލާ: ހައްޔަރުކުރި މީހާ ޝަރީއަތް ނިމެންދެން ބަންދު\nއައްޑޫ މާރާމާރީއަކާ ގުޅިގެން މީހަކު ހައްޔަރުކޮށްފި


Menbarun Ge Musaara Dholhu Lakka Rufiya Ah Bodukuran Adhurey Vaudhuveje - Vaguthu\nރައްޔިތުން މަޖިލީހުގެ ރައީސް ކަމުގެ މަގާމު ލިބިއްޖެނަމަ މެންބަރުންގެ މުސާރަ 150000 (އެއްލައްކަ ފަންސާސް ހާސް ރުފިޔާ) އަށް ބޮޑުކުރަން ރައްޔިތުން މަޖިލީހުގެ ފޮނަދޫ ދާއިރާގެ މެންބަރު އަދި ޕީޕީއެމްގެ ނައިބު ރައީސް އަބްދުލްރަހީމް އަބްދުﷲ (އަދުރޭ) ވައުދުވެ ވަޑައިގެންފިއެވެ.\nމެންބަރުންގެ މުސާރަ މިހާރަށް ވުރެ 68000 ރުފިޔާ އަދި އިތުރަށް ބޮޑުކުރަން އަދުރޭ ވައުދުވީ ދެންމެ ކުރެއްވި ޓްވީޓެއްގައެވެ.\nމަޖިލިސް މެންބަރުންގެ މިހާރުގެ މުސާރަ އަކީ 82،500ރ. އެވެ. އެއީ އަސާސީ މުސާރައިގެ ގޮތުގައި ލިބޭ 42،500ރ. އާއި ލިވިން އެލަވަންސްގެ ގޮތުގައި ލިބޭ 20،000ރ. އަދި ކޮމިޓީ ތަކަށް ހާޒިރުވާ ނިސްބަތުން ކޮމިޓީ އެލަވަންސްގެ ގޮތުގައި ލިބޭ 20،000ރ. ހިމަނައިގެންނެވެ.\nމަޖިލިސް ރައީސް ކަން ލިބިވަޑައިގެންފިނަމަ މެންބަރުންގެ މުސާރަ ބޮޑުކުރަން އަދުރޭ ވައުދުވިއިރު މަޖިލިސް މެންބަރުންނަށް މިހާރު ލިބޭ މުސާރަ އަކީ ވެސް ކުރައްވާ މަސައްކަތާއި އެކަށީގެންވާ ވަރަށް ވުރެ މާބޮޑު މުސާރައެއް ކަމަށް އެތައް ބަޔަކު ދަނީ ބުނަމުންނެވެ.\nމެންބަރުންގެ މުސާރަ ބޮޑުކުރަން އަދުރޭ ވައުދުވި ނަމަވެސް އެއީ މަޖިލިސް ރައީސް އަށް ލިބިވަޑައިގަންނަވާ ބާރެއް ނޫނެވެ. މަޖިލިސް މެންބަރުންގެ މުސާރަ ކަނޑައަޅާނީ މަޖިލިސް މެންބަރުންގެ އަޣުލަބިއްޔަތުންނެވެ. ނަމަވެސް މެންބަރުންގެ މުސާރަ އާއި މެދު އަލުން ވިސްނާވަޑައިގެން މުސާރަ އަށް ބަދަލެއް ގެންނަން މަޖިލީހަށް ހުށަހެޅުއްވުމުގެ އިހްތިޔާރު މަޖިލިސް ރައީސް އަށް ލިބިވަޑައިގަންނަވައެވެ.\nމަޖިލީހުގެ ރައީސް ކަމުގެ މަގާމަށް އަދުރޭ ކެމްޕޭން ފައްޓަވާފައި ވާއިރު އޭނާ އާއި ދެން ވާދަކުރައްވާނީ ރާއްޖޭގެ އެންމެ ބޮޑު މަހުޖަނު ގާސިމް އިބްރާހިމް އެވެ.\nމަޖިލީހުގެ މިހާރުގެ ރައީސް އަބްދުﷲ މަސީހް މަގާމުން ދުރުކުމުގެ މައްސަލަ އަންނަ މަހުގެ 08 ވަނަ ދުވަހަށް ވަނީ ތާވަލް ކޮށްފައެވެ.\nއޮކްޓޯބަރ 24, 2018 22:28\nއަދުރޭ! ނިހާނު ބުނީ މިހާރުވެސް ކުރާނެ މަސައްކަތެއްނެތޭ. ފިނާންސް މިނިސްޓަރު ބުނީ ޚަރުދުތައް މިހާރުވެސް ކުޑަ ކުރީށޯ. ދެން މުކޮހޭތަ ތިކިޔަނީ؟؟؟؟؟\nއޮކްޓޯބަރ 24, 2018 22:32\nޢަދިވެސް ރައްޔިތުންގެ ލާރި ކާނެ ގޮތެއްތަ ހޯދަންވީ މިހާރުވެސް ރައީސްފިޔަވާ އެންމެ ބޮޑުމުސާރަ ނަގައިގެން މަޖްލިސްގެ ތެރޭގަ ޒުވާބު ކުރުން ނޫން ކަމެއް ނުކުރޭ އެހެން ނޫނަސް އަދުރޭއަށްވުރެ ރަގަޅުވާނެވާލުސޮރު ވެސް\nއޮކްޓޯބަރ 24, 2018 22:40\nމި މީހުން ރައްޔިތުންގެ ވަޒީފާއަަށް އައިއްސަ މުސާރަވެސް ކަނޑައަޅަނީ މިމީހުން. ޢެކަމަކު އެހެންމީހުން ވަޒަިފާ އަށް ދަަންވީމަ މުސާރަ ކަނޑައަޅަނީ އެހެން ބައެއް\nފެލިވަރު މުވައްޒިފުންގެ މުސާރަ ބޮޑު ކޮށްދީބަ. ޢަހަރެމެންނަށް ލިބެނީ 2700 ރުފިޔާ.4ދަރިންނާއި އަންހެނުންނަށް ހަރަދު ކުރަން ޖެހޭ. 8ޢޭ އަބުދުއް ރަހީމޫ....\nއޮކްޓޯބަރ 24, 2018 22:53\nގޮވާނެ ގޮވާނެ މިކަހަލަ ކިތަންމެ މޮޔަގޮވުމެއް މިސޮރު ގޮވާނެ މީނަބުނާ ކޮންމެބަހެއް ކުރާ ކޮންމެ ކަމެއްވެސް ގޮވަނީ އަތަށް މީނަމީ ޔާމީން ހަލާކުކުރިމީހާ\nއޮކްޓޯބަރ 24, 2018 22:56\nޢެއްވެސް މަސައްކަތެއް ނުކޮށް ތިނަގާމުސާރައެއް މިހާރުވެސް ހަލާލެއް ނިވާނެ. ފުރަތަމަ މަސައްކަތް ކުރާ މީހުންގެ މުސާރަ ބޮޑުކުރަން ނިންމަބަލަ.\nއޮކްޓޯބަރ 24, 2018 23:05\nނިކަމެތހިން އަނގަޔާ އަތާ ދިމާނުވާ އިރު ސަކަރާތްޖަހަން މަޖިލީހަށް ދާ މީޙޫންގެ މުސާރަ ދޯ ބޮޑުނުވި\nއޮކްޓޯބަރ 24, 2018 23:12\nތިޔައިން ދޭހަވަނީ އަދުރޭއަކީ ރައްޔިތުންނަށް ހަރާންކޯރު އަމިއްލަ އެދުމާއިގެން އުޅޭ ރައްޔިތުންގެ މަޖިލިހުގެ ބޮޑުވަގު ކަމުގައިއެވެ.\nއޮކްޓޯބަރ 24, 2018 23:14\nހީކުރިގޮތާއި އެއްގޮތަށް އެއްވެސް ނުދެއެވެ.\nއޮކްޓޯބަރ 25, 2018 05:52\nއަދި ކިރިޔ ަަ ތި އެނގުނީ\nއޮކްޓޯބަރ 24, 2018 23:16\nބަލަގަ މީނދަ ބުރާންޗާ ތިކަހަލަ ބްރާންޗެއް ކުރިންވެސް މަޖިލީހުގެ ރައީސްކަމަށް ހޮވައިގެން ވާނުވާ ނޭންގި މިދިވެހިރާއްޖެއަށް ލިބޭއެއްޗަކާ ނުބައްދަލު މުސާރަ ހަމަޖައްސައިގެން އެކާލަ ކާލަ ތި ތިބެނީ އަހަރެމެން ސިވިލް ސާރވިސް މީހުން މިތިބެނީ މަސް ހުސްވާއިރު އަތުގަ މުކޮސްވެސް ނެތިފަ އަނެއް ކޮޅުން ނޮވެމްބަރު 1 ގަ ސްނާމީ އަރާނެޔޯ ވެލިބަސްދާވެސް ހޯދަން ޖެހޭނެ.!\nއޮކްޓޯބަރ 24, 2018 23:21\nމި މޮޔަ ކަލޭގެ ނުހޮވާތި... މިއަދު ވެސް ނޫހުގަ އެއޮތީ އިތުރުގަޑީގަ މުވައްޒަފުން ނުނެރުމަށް ހަރަދު ކުޑަކުރަން... އެދުންބޭ ތީ ފައިސާގެ މީހަކަށް ވިޔަސް ބޮޑުވަރު\nޢަދުރޭ އަކީ ޙާއްސަ އެހީއަށް ބޭނުންވާ ބޭފުޅެއް. ވީމާ ޙާއްސަ ސަމާލްކަމެއް ދީގެން މީނާއަށް ހުރިހާ ރައްޔިތުން ބަލައި ދިނުންއެދެން. މީޑިއާ ތަކުން މީނަ މިދައްކާ ވާހަކަ ތަކުގަެި ނުޖެހުމަށް ދަންނަވަން.\nއޮކްޓޯބަރ 24, 2018 23:39\nނުޖެހޭ ބޮޑު ކުރާކަށް ?? މީ ކީއްކުރާ ބައެއްތަ\nއޮކްޓޯބަރ 25, 2018 00:01\nބަލަ ކަލެއަށް ވޯޓުލާނީ ކާކުތަ؟\nއޮކްޓޯބަރ 25, 2018 00:18\nދޮޅުލައްކައަކުން ދެކޮޅެއް ނުޖެހޭނެ ދެމިއަންވަރު މަދުވެގެން ދޭންޖެހޭނެ މެންބަރުންނަކީ ހާދަހާ ބުރަކޮއް މަސައްކަތްކުރާބައެކޭ!!!\nދަޢުލަތުގެ ޙަޒާނާ އެއްކޮން ދީ..\nއޮކްޓޯބަރ 25, 2018 00:22\nމި އަދުރޭއަކީ މިއަދު މަހަކަށް އެއްމިލިއަން ރުފިޔާ އާއި ހަމައަށް ލިބޭ މީހެއް، އިންތިހާބަށް ހަރަދު ކުރަން ހޯދި ގިނަ ފައިސާ އިން ކޮށްފައިވަނީ އަމިއްލަ ކަންކަން.\nއޮކްޓޯބަރ 25, 2018 00:57\n4 ގުނަ 50 ޖަވާބަކީ ދެލައްކަ، ބުރާންތި ވެފަތަ، މޮޔަނުގޮވާ، ދައުރު ހަމަވަންދެން ޗުޕް ޗުޕް ހޯޖާ، ދެވަނަ ދައުރ ވިސާ ނުލިބޭ، ކުޑަ ކަކޫ މޭން\nއޮކްޓޯބަރ 25, 2018 02:39\nމެމްބަރުންގެ މުސާރަ މިހާރުވެސް މާބޮޑު، އަދ ނުވިތާކަށް މުޅި އޭސިއާނާއިން ބޭސް ކުރެވޭ. ގިނައީ ޕާޓީރޫހުގަ އެކަށީގެންވާ ތައުލީމެއް ނެތި ތިބި މީހުން، ވޯޓު ދޭއިރު ކަމަށް ގާބިލު ތައުލީމީ މީހުންނަށް ވޯޓް ދިނުން އަދި ކުރިމަތިޮލުން. މެމްބަރަކަށް 50000 އަށް ބުރެ ބޮޑު ނުވާ އަދަދެއް ކަނޑައަޅަށް ފެނޭ. އަހަރުގެ ގިނަ ދުވަހު ޗުއްޓީގަ. އެހެން މީހުން ގިނަފަހަރު 20 ދުވަސްވެސް ނުލިބޭ އަހަރަކު ޗުއްޓީ.\nއޮކްޓޯބަރ 25, 2018 06:20\nއަޅުގަނޑަށް އަނެއްހެން މައްސަލައެއް ނެތް މަޖްލިސް މެމްބަރުން މުސާރަ ބޮޑު ކުރިޔަސް ނުކުރިޔަސް. އެކަމް ރައްޔިތުންނަށް ޔުނިވާސަލް ބޭސިކް އިންކަމް ލިބޭތޯ ކޮންމެވެސް ބަޔަކު މަސައްކަތް ކުރަންވެއްޖެހެން ހީވަނީ\nއޮކްޓޯބަރ 25, 2018 07:56\nތިއޭ ކަލޭމެންގެ މައްސަލަޔަކީ.\nއަދުރޭއަކީ ޚާއްޞަ އެހީއަށް ބޭނުންވާ މީހަކަށްވާތީ، އަދުރޭއާއިއެކު ކޮންމެ ބައްދަލުވުމެއްގައި އަދުރޭ ދައްކާނެ ވާހަކަ ބުނެދެނީ ނިހާން. މަޖްލިސް މެމްބަރުން މުސާރަ އެމެމްބަރުން އަމިއްލައަކަށް ބޮޑުކުރާނަމަ އެވާނީ ކޮންކަމަކަށްތައް.\nއޮކްޓޯބަރ 25, 2018 08:00\nމެމްބަރުންގެ މުސާރަ މިހާރުވެސް ކުޑަކުރަން ފެންނަނީ، ލިބޭ މުސާރައާއި އެއްވަރަށް މަސައްކަތް ކުރެވެނީކީ ނޫން، ޤައުމުގެ މަސްލަހަތައްވުރެ ޕާޓީތަކުގެ މަސްލަހަތު އިސްކުރާ ބައެއް މިއީ، ދާއިރާތައް ރިޕްރެޒެންޓް ކުރަން އައްޔަންކޮށްފައި ތިބޭ ބަޔަކު އަމިއްލަ / ޕާޓީތަކުގެ އިންޓްރެސްޓުގައި މަސައްކަތް ކުރަނީ، މިވެސް އިސްލާހުކުރަންވެއްޖެ ކަމެއް ، ރައްޔިތުން އެހާ އިތުބާރުކޮށްފައި ހޮވާމީހުން މިވަނީ ރައްޔިތުންނަށް ހަރާންކޯރު، އަދި ހެއްވާކަމަކީ މިކަހަލަ ކަންކަމުގައި ހުރިހާ މެމްބަރުން އެއްގަލަކަށް އަރާކަން، މަޖިލީހަށް އެ މީހުންގެ މުސާރަ ބޮޑުކުރެވޭގޮތަށް މިއޮންނަ އޮތުން ވެއްޖެއެއް ނޫން އެހެންގޮތަކަށް ބަދަލުކުރަން، އަދުރޭ ޖަލަށް ލާފައި އެތާގެ ރައީސްކަމަށް ހޮވަން ފެނޭ.\nއޮކްޓޯބަރ 25, 2018 08:02\nމަޖުލިސް މެންބަރަކަށް ހުރެ ގައުމާ އެކަށީގެންނުވާ މުސާރަ ހޯދަން މަސައްކަތް ކުރުން އެއީ ވެސް ގައުމަށް ޣައްދާރުވުން. ގައުމަށް ޣައްދާރު ވާނީ ހަމަ އެކަނި ބޭރެ ބަޔަކު ގޮވައިގެން އައިސް ގައުމު ހިފުމަކުން ނޫން. މިއައަށް ވޯޓު ދޭނީ ވެސް ޣައްދާރުން ކަމަށް ބެލެވޭނީ.\nރައްޔިތުންގެ ފަރާތުން އިންތިޚާބުވެގެން އަހަރެން މަޖިލީހަށްވަދެއް ހުރިހާ ސިވިލް ސަރވިސް މުވައްޒަފުންގެ ކޮންމެ މުވައްޒަފަކަށް އެމީހެއްގެ މުސާރައިގެ5ގުނަ ޖައްސާނަަން އަދި މަޖިލީހުގެ މެމްބަރުންގެ މުސާރަގޮތުގައި ބާއްވާނީ 100000ކަމުގައި ހަދާނަން.\nބަލަ މަޖިލީސް މެމްބަރުން އެކަނިދޯ ލާރިބޭނުން ވަނީ ބޮޑުން ނަށް އަބަދުވެސް މޮޅުގޮތް ދެރަމީހުންނަށް ދެރަގޮތް ގެއާ ގޯއްޗާއި ފުލެޓްވެސް ލިބެން ޖެހެނީ ބޮޑުންނަށޯ\nއޮކްޓޯބަރ 25, 2018 08:17\nގާސިމު ކުރިމަތިލާފައޮށްވާ އަދުރޭ ހޮވުނަސް ކޯޓުން އަންގާނެ އެމަގާމު ގާސިމާ ހަވާލުކުރަން\nއޮކްޓޯބަރ 25, 2018 08:34\nއަޅުގަޑަށް ފެންނަނީ ދެލައްކަޔަށް ބޮޑުކުރަން މިހާރުވެސް ޖަލްސާއެއް ނުބާއްވާތާ ދެމަސްވީ އަޅުގަޑުމެން ނިކަމެތިން އެއްމެ ދުވަހަކު އޮފީހަށް ނުނުކުތަސް މުސާރަ ކަޑާނެ ތިމީހުން ވަރިހަމަ މެމްބަރ ކަމުގެ ހުވާ ކުރުމަށްފަހު ވަރިހަމަ ދައުރު ނިމެންދެން އެއްމެ ޖަލްސާއަކަށް ނުދިޔަސް ކެޑޭނެ އެއްޗެއްވެސް ނޯންނާނެ ކިހާ އިންސާފު އަމިއްލަޔަށް މުސާރަގަޑު ބޮޑުކޮށްގެން އެއްވެސް އެއްޗެއް ނުކެޑޭގޮތަށް ހަދައިގެން ތިބޭ ބައެއް އެވަރުންވެސް ނުފުދިގެން ގޮތް ގޮތަށް ބަޓަނަށް އޮބައިގެންވެސް އެއްޗެއް ލިބޭތޯ އަބަދުވެސް މަސައްކަތް ކުރާ ބައެއް ކިހާ އިންސާފްވެރި ބައެއްބާ؟\nއޮކްޓޯބަރ 25, 2018 08:48\nކޮންމެ މެމްބަރަކަށް ބައިތުލް މާލުދީ.. ރަނުގެ ދެވާދީވެސް ދޭންބުނެ... ގޭގެ ޓިނުވެސް ދީ.. ހުރިހާ ރައްޔިތުންގެ ކަރުގައިވެސް ހިފާ.. މަންމަގެ ފައްޓަރުބައިވެސް ދީ.. ހެހެ.. ދެންވެސް އަދުރޭއަށް ތި މަޖިލީހުން ލިބޭނެ ވޯޓެއް ނެތް.. ދެން އޮތީ ކޯޓު.. ކޯޓަށްދާން ތައްޔާރުވޭ.. 25 އަހަރުގެ ޖަލުހުކުމަކާއެކު.. ހެހެހެހެހެހެ\nއޮކްޓޯބަރ 25, 2018 08:51\nއަދުރޭގެ އަމިއްލަ ލާރިންތަ މެންބަރުންގެ މުސާރަ ދޮޅުލައްކަ ރުފިޔާއަށް ބޮޑުކޮށްދެނީ! އަދުރޭ މޮޔަނުގޮވާ!\nއޮކްޓޯބަރ 25, 2018 08:54\nއަދުރޭ އެބުނަނީ ކޮންމެ ގޮތެއް ހަދައިފަ ނަމަވެސް މަސީހު ބޭރުކުރާށޭ\nހެޔޮނުވާނެ... ތިފަދަ ޤައުމަ ޣައްދާރުވާ މީހުން މަޖްލިސްތަކަށް ނުހޮވަމާ ހިނގާ...ޤައުމުގެ ބައިތުލް މާލުވެސް މިމީހުންގެ އަމިއްލަ އެއްޗަކަށް ހަދައިފި...ރައްޔިތުން މިތިބެނީ ބަނޑަށް...\nއޮކްޓޯބަރ 25, 2018 12:30\nމިހަާރުވެސް މަަޖިހީހު މެންބަރުންނަށް ލިބެނީ ލިބެން ހައްގު ނޫން މުސާރަ އދިވެސް މި ބައިގަނޑު ބޭނުންވަނީ އެ އިތުރު ކުރަން. ދިވެހި ގައުމުގެ ބުރާންތި ކައިފަ ތިބޭ ބަޔަކު މި ބައިގަނޑަށް ވެސް ތާއީދު ކުރޭ.\nމަޖުލީހު މެމްބަރުންނައް މިހާރު ލިބޭވަރުގެ މުސާރަ ދޭންވެސް ކަމުނުދޭ.\nރައްއިތުންނޭ ހޭއަރާ ވިސްނާ ބަލަ ތިމަޖުލީހު މެމްބަރުންނަ 82،000ރ ދީގެން ކުރާކަމެއް ބުނެބަލަ.\nތިމަޖުލީހު މެމްބަރުން ގާތްރައްޓެހި މީހަކަވިޔާ ކަމެއްވެސް ކޮދޭނީ. މަޖުލީހު މެމްބަރުންނަ 15،000ރ ހައްޤުވަނީ. ސިވިލްސާވިސް މުވައްޒަފުންނަ ލިވިން އެލަވަންސް ހަރާން މިމީހުންނަ ހަލާލު.\nމި ހަމަ އަންދާގާނޫނު.


Coalition sarukaareh gai kudhi party thakah vazeeru kamuge furusathu gelley islaaheh | Mihaaru\nކޯލިޝަން ސަރުކާރެއްގައި ކުދި ޕާޓީތަކަށް ވަޒީރުކަމުގެ ފުރުސަތު ގެއްލޭ އިސްލާހެއް ހުށަހަޅައިފި\nރައްޔިތުންގެ މަޖިލިހުގެ ޖަލްސާއެއްގައި މެމްބަރު އިބްރާހިމް ރަޝީދު ވާހަކަ ދައްކަވަނީ.---ފޮޓޯ: މަޖިލިސް\nމި ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީގެ މެމްބަރު ބޮންޑޭގެ އިސްލާހުގައި ބުނަނީ އެ ޕާޓީގެ ކެންޑިޑޭޓެއްގެ ވެރިކަމުގައި އެކުލަވައިލާ ކޯލިޝަން ސަރުކާރެއްގެ ވަޒީރަކު، ކޮރަޕްޝަނާއި ޖިންސީ ފުރައްސާރަ އަދި އެ ނޫން ތުހުމަތެއްގައި ވެސް މަގާމުން ވަކިކޮށްފި ނަމަ އެ ސްލޮޓް އެ ޕާޓީއަކަށް ގެއްލޭނެ ކަމަށެވެ.\nއެ އިސްލާހުގައިވާ ގޮތުން ނަމަ، އެ ހާލަތުގައި ކެބިނެޓުން ހުސްވާ މަގާމަށް އައްޔަން ކުރަން ވާނީ އިލެކްޝަންސް ކޮމިޝަންގެ ސިޔާސީ ޕާޓީތަކުގެ ދަފްތަރުގައި މަދުވެގެން 50،000 މެމްބަރުން ހަމަވާ ޕާޓީއެއްގެ މެމްބަރެކެވެ.\nThe Elections Commissions is an independent government body established in 2008 to ensure that all elections in the Maldives adhere to democratic values enabling maximum public participation in an independent, just, transparent election process.\nސިޔާސީ ޕާޓީތަކަށް މެމްބަރުން ބެހިފައިވާ ގޮތް\nމި ސަރުކާރު ހިންގާ ކޯލިޝަންގައި މިހާރު ތިބި ހަތަރު ޕާޓީގެ ތެރެއިން އެހާ ވަރަށް މެމްބަރުންގެ އަދަދު ހަމަވަނީ އެމްޑީޕީގެ އެކަންޏެވެ. ޖުމްހޫރީ ޕާޓީ އާއި އަދާލަތާއި އެމްއާރުއެމަށް ބަލާއިރު އެންމެ ގިނަވެގެން 10،000 މެމްބަރުން ހަމަވަނީ ވެސް ޖުމްހޫރީ ޕާޓީގަ އެވެ.\nއެމްޑީޕީގެ މެމްބަރުންގެ އަދަދު 54،000 އަށް ވުރެ ގިނަ އެވެ.\n"އަޅުގަނޑުމެން ބުނީ ބޯހިޔާވަހިކަމާއި ގެދޮރު ނެތް މީހުންގެ އަދަދު ގެނެސްދޭށޭ. އެކަމަކު ހައުސިން މިނިސްޓަރުކަމުގައި [އާތިފާ] ދޮޅު އަހަރު ވީއިރު ވެސް އެކަމެއް އަޅުގަނޑުމެންނަށް ކޮށެއް ނުދެވުނު. އެ އަދަދެއް އަޅުގަނޑުމެންނާ ހަމައަކަށް ނައި."---ބޮންޑޭ\nއެމްޑީޕީގެ އަސާސީ ގަވައިދަށް ބޮންޑޭގެ އިސްލާހު ގެނެސްފި ނަމަ މި ސަރުކާރު ހިންގާ ކޯލިޝަންގެ ޕާޓީތަކުގެ ސްލޮޓުގައި ވަޒީރުކަމަށް ގެނެސްފައިވާ ބޭފުޅެއްގެ މަގާމު ހުސްވެއްޖެ ނަމަ އެ ސްލޮޓު ފުރުމުގެ ފުރުސަތު ލިބޭނީ އެމްޑީޕީ އަށް އެކަންޏެވެ.\nބޮންޑޭގެ މި އިސްލާހު ހުށަހެޅުއްވިއިރު، ޖުމްހޫރީ ޕާޓީގެ ސްލޮޓެއްގައި ޓޫރިޒަމް މިނިސްޓަރަކަށް އައްޔަން ކުރެއްވި އަލީ ވަހީދަށް ކުރި ޖިންސީ ފުރައްސާރައިގެ ތުހުމަތާ ގުޅިގެން އޭނާ ވަނީ މަގާމުން ވަކިކުރައްވައިފަ އެވެ. އަލީ ވަހީދުގެ ބަދަލުގައި އެ މަގާމަށް ރައީސް އިބްރާހިމް މުހައްމަދު ސޯލިހު އައްޔަން ކުރެއްވީ ޖޭޕީގެ ސްލޮޓުގައި ސަރުކާރުގައި ހުންނެވި ޑރ. އަބްދުﷲ މައުސޫމެވެ. މައުސޫމްގެ އިތުރުން ކޯލިޝަންގެ އެހެން ދެ ޕާޓީއަށް ލިބުނު ސްލޮޓްތަކެއްގައި ވަޒީރުކަމަށް އައްޔަން ކުރައްވާފައިވާ ދެ ބޭފުޅަކު ތަފާތު ސަބަބުތަކާ ގުޅިގެން މީގެ ކުރިން އިސްތިއުފާ ދެއްވާފައިވެ އެވެ. އެއީ އަދާލަތު ޕާޓީ އަށް ދިން ސްލޮޓެއްގައި ޖެންޑާ މިނިސްޓަރަކަށް ހުންނެވި ޝިދާތާ ޝަރީފާއި ކުރީގެ ރައީސް މައުމޫން އަބްދުލްގައްޔޫމްގެ އެމްއާރުއެމްގެ ސްލޮޓުގައި ހައުސިން މިނިސްޓަރުކަން އަދާކުރެއްވި އައިމިނަތު އާތިފާ އެވެ.\nއެ ދެ މަގާމުގެ ތެރެއިން ޖެންޑާ މިނިސްޓަރުކަން ދެއްވީ އެއްވެސް ޕާޓީއަކަށް ނިސްބަތް ނުވާ އާއިޝަތު މުހައްމަދު ދީދީ އަށެވެ. ހައުސިން މިނިސްޓްރީއަށް ވަޒީރަކު ލެއްވުމުގެ ބަދަލުގައި ރައީސް އިބްރާހިމް މުހައްމަދު ސޯލިހު ނިންމެވީ ހައުސިން އާއި ޕްލޭނިން މިނިސްޓްރީ އެއްކޮށްލައްވާށެވެ. އެހެންކަމުން އެމްއާރުއެމްއަށް ވަޒީރުކަމުގެ ސްލޮޓެއް ވަނީ ގެއްލިފަ އެވެ.\nބޮންޑޭ ބޭނުންވަނީ ބޮޑެތި ޕާޓީތަކުގެ ބައިވެރިވުން ބޮޑުކުރަން\nކޯލިޝަން ސަރުކާރެއްގައި ކުދި ޕާޓީތަކަށް ވަޒީރުކަމުގެ ފުރުސަތު ގެއްލޭ އިސްލާހު އެމްޑީޕީގެ އަސާސީ ގަވައިދަށް ގެންނަން ބޮންޑޭ ހުށަހެޅުއްވި ނަމަވެސް އެއާ މެދު ގޮތެއް ނިންމާނީ އެ ޕާޓީގެ ކޮންގްރެސްގަ އެވެ. ކޮންގްރެސް ބާއްވާނެ ތާރީޚެއް އަދި ކަނޑައެއް ނާޅަ އެވެ.\nބޮންޑޭ ވިދާޅުވި ގޮތުގައި އޭނާގެ މައިގަނޑު އެއް މަގުސަދަކީ މަދު މެމްބަރުން ހިމެނޭ ޕާޓީތަކުގެ ބަދަލުގައި ގިނަ މީހުންގެ ބައިވެރިވުން އޮތް ޕާޓީތައް ސަރުކާރު ތެރޭގައި އިތުރު ކުރުމެވެ. އޭގެ އެންމެ ބޮޑު ބޭނުމަކީ ޑިމޮކްރެސީ ހަރުދަނާކުރުން ކަމަށް އޭނާ ވިދާޅުވި އެވެ.\n"މިހާރު މިވާ ގޮތަކީ ނަތީޖާއެއް ނުނެރެވޭ. ރަނގަޅަށް މަސައްކަތް ކުރާ މީހުން މި ތިބީ ދުރުގައި. ވަޒީރުކަމުގެ މަގާމު ހުސްވީމާ އެ މަގާމަށް ރައީސުލްޖުމްހޫރިއްޔާ ބޭނުންފުޅުވާ ބޭފުޅަކު އައްޔަން ކުރެއްވުމުގެ ފުރުސަތެއް ނެތް. ރައީސުލްޖުމްހޫރިއްޔާ މި ހުންނަވަނީ ޕާޓީއަކުން ފޮނުވާ ނަމެއް ރައްޔިތުންގެ މަޖިލީހަށް ފޮނުވާ ޕޯސްޓުމަނެއްގެ ދައުރު އަދާކުރަން އެކަނި. އަޅުގަނޑުގެ ވާހަކައަކީ ވަޒީރުކަމަށް ބޭފުޅަކު އައްޔަން ކުރެއްވުމުގެ އިހުތިޔާރު ރައީސުލްޖުމްހޫރިއްޔާ އަށް އޮންނަން ވާނެއޭ،" އޭނާ ވިދާޅުވި އެވެ.\nބޮންޑޭ ވިދާޅުވި ގޮތުގައި، ވެރިކަން ހިންގަން ބޭނުންވަނީ ރިޔާސީ ނިޒާމެއް ނުވަތަ ބަރުލަމާނީ ނިޒާމެއްގެ ތެރެއިން ކަމަށް ވާ ނަމަ އެ ފުރުސަތުގެ ބޭނުން ރަނގަޅަށް ހިފަން ޖެހޭނެ އެވެ. ރިޔާސީ ނިޒާމެއްގެ ސިފަތަކާ އެކު ވެރިކަން ހިންގުމުގެ ބާރު ރައީސަށް އޮންނަން ވާނެ ކަމަށް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހާއި ނައިބު ރައީސް ފައިސަލް ނަސީމް އަދި މި ސަރުކާރު ހިންގާ ކޯލިޝަން ޕާޓީތަކުގެ އިސްވެރިން ނޮވެމްބަރު 2018 ގައި ޖެން ހޮޓަލުގައި ބޭއްވި ބައްދަލުވުމަކަށް ފަހު މީޑިއާ ބްރީފިންއަކަށް ހުއްޓިވަޑައިގެން.---ފައިލް ފޮޓޯ: މިހާރު\nބޮންޑޭގެ އިސްލާހު ފާސްވެއްޖެ ނަމަ ކޯލިޝަނަކުން ވެރިކަން ހިންގުމުގެ ފުރުސަތު ގެއްލި، ހުސްވާ ވަޒީރުކަމުގެ މަގާމުތައް ދެން ލިބޭނީ އެމްޑީޕީ އަށް އެކަނި ނޫންތޯ އެހުމުން ބޮންޑޭ ވިދާޅުވީ، މިހާރު ކޯލިޝަނެއް ނެތް ކަމަށެވެ. އަދި ކުރިމަގުގައި ވެސް ދެން ކޯލިޝަނަކުން ވެރިކަން ނުކުރެވޭނެ ކަމަށް ވިދާޅުވި އެވެ.\n"ކޯލިޝަންގެ ތެރޭގައި މިހާރު އޮތީ ކޮރަޕްޝަނާއި ފަސާދަ. ރަނގަޅަކަށް ވެރިކަމެއް ނުކުރެވޭ. ހުރިހާ ޒިންމާއެއް ނަގަން ޖެހެނީ ރައްޔިތުން ބުނާ ގޮތުގައި އެމްޑީޕީ. އެއީ 65 މެމްބަރުންނާއި ހުރިހާ ބާރެއް އެމްޑީޕީ އަށް ދީގެން މި ތިބީ. އެހެންވީމާ އެހެން ބުނެވޭނެ ނޫންތޯ،" ކޯލިޝަން ސަރުކާރެއް ކަމުނުދާކަން ދައްކަވަމުން ބޮންޑޭ ވިދާޅުވި އެވެ.\n"އަޅުގަނޑުމެން ބުނީ ބޯހިޔާވަހިކަމާއި ގެދޮރު ނެތް މީހުންގެ އަދަދު ގެނެސްދޭށޭ. އެކަމަކު ހައުސިން މިނިސްޓަރުކަމުގައި [އާތިފާ] ދޮޅު އަހަރު ވީއިރު ވެސް އެކަމެއް އަޅުގަނޑުމެންނަށް ކޮށެއް ނުދެވުނު. އެ އަދަދެއް އަޅުގަނޑުމެންނާ ހަމައަކަށް ނައި."\nއިސްލާހުގައިވާ ގޮތުން ނަމަ، އެ ހާލަތުގައި ކެބިނެޓުން ހުސްވާ މަގާމަށް އައްޔަން ކުރަން ވާނީ އިލެކްޝަންސް ކޮމިޝަންގެ ސިޔާސީ ޕާޓީތަކުގެ ދަފްތަރުގައި މަދުވެގެން 50،000 މެމްބަރުން ހަމަވާ ޕާޓީއެއްގެ މެމްބަރެކެވެ.\nބޮންޑޭ ވިދާޅުވީ ކެބިނެޓުން ހުސްވާ މަގާމަށް އައްޔަން ކުރަން ވާނީ އިލެކްޝަންސް ކޮމިޝަންގެ ސިޔާސީ ޕާޓީތަކުގެ ދަފްތަރުގައި މަދުވެގެން 50،000 މެމްބަރުން ހަމަވާ ޕާޓީއެއްގެ މެމްބަރެއް ކަމަށް ހަމަޖެއްސުމުން ކޮންމެ ޕާޓީއަކުން ވެސް މެމްބަރުން އިތުރު ކުރަން މަސައްކަތް ކުރާނެ ކަމަށެވެ.\n"މަލްޓި ޕާޓީ ޑިމޮކްރެސީއެއްގެ ތެރެއިން ވެރިކަމަށް އައިސް އެއާ ދުރަށް ނުދާ ގޮތަށް ކަންކަން ފަހިކުރަން އަޅުގަނޑު ބޭނުންވަނީ،" އޭނާ ވިދާޅުވި އެވެ.\nއެމްޑީޕީ އަދާލަތު ޕާޓީ މޯލްޑިވްސް ރީފޯމް މޫވްމެންޓް ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް މެމްބަރު އިބްރާހިމް ރަޝީދު (މާފަންނު މެދު) ޕާޓީތަކުގެ ކޯލިޝަން ދިވެހި ސަރުކާރު\n72 ކޮމެންޓް, 112 ރިއެކްޝަންސް\nޢިލްމީ ވާހަކައެއް ދައްކަތަނެއް ނުފެނޭ. އަބަދު ހަމަނުޖެހުމަށް މަގުފަހިވާގޮތަށް ވާހަކަތަކައް ނުދައްކަވާ!\nކޯލިޝަން ހެދުއިރު ތިޔަ ގޮތަށް އަސާސީ ގަވާއިދަށް އިސްލާހު ގެނޭނަމަ ރަނގަޅު. ޢެކަމަކު އެއްބަސްވުމަށްފަހު ތިގެންނަން އުޅޭ އިސްލާހާ މެދު ވަރަށް ސުވާލު އުފެދޭ. ޢެއްބަސްވުމަށް އިހުތިރާމުކުރަންޖެހޭ.\nޞެއިހް ކަނޑޫދޫ މިރުސް\nއަދި ތިޔަ އިސްލާހަށް އިތުރުކުރަންފެނޭ ރާއްޖޭގެ ހުރިހާރަށެއްގެ ސްކޫލު ތަކުގެ ޕުރިންސިޕަލުންނާ، ހުރިހާރަށުގެ ޖަމާއަތްތެރިންނާ، ކުންފުނިތަކުގެ މަސައްކަތްކުރަންތިބޭ މުވައްޒަފުންނަށް ތިބެންޖެހޭނީ ރީނދޫ ހުމުގެ މީހިންކަން.\nއަބަުދުވެސް އެބައިމީހުން ނަށް ވިސްނެނީ އެބައިމީހުންގެ ބާރުގަދަކުރުމަށެވެ. ސީދާކަނާތުފިޔާގެ ވިސްނުން، ބާރުގަދަ ވެރިކަން،،\nތިވަރަކުން އަދި ފުއްދާލައިގެން ނުވާނެ. އަދި ލިޔަންވާނެ ކޯލީޝަން ހަދަންވާނީ މަދުވެގެން 50000 ހާސް މެންބަރުން ތިބި ޕާޓީ އަކާއެކީގައޭ.\nގުޅިގެން ބަޔަކު އުޅެންޏާ އެބަޔަކުގެ ތެރެއަށް ވަދެ ފިތުނަ އުފައްދާ ރޫޅާލަންވާނެ. ވަޢުދެއް ވެއްޖިއްޔާ އެއާ ޚިލާފުވާން ވާންވާނެ. އަމާނާތެއްނަމަ ޚިޔާނާތްތެރިވާން ވާނެ. ހަމަޖެހިގެން ބަޔަކު އުޅެއްޏާ މަމެން ވަަރަށް ކަންބޮޑުވޭ\nގުޅިގެން ކަރަޕްސަން ހިންގާ ގައުމު ދަވާލަން ދޫކޮށްގެން ނުވާނެ. ! މެމްބަރު ގެ އިސްލާހަށް ތާއީދު\nބަޔަކު ބުރަމަސައްކަތުން ވެރިކަން ހޯދީމަ އަގަފުޅާކޮއްފަ ބައިކުޑަވެގެން ވާހަކަދައްކާއިރު ތިބޮންޑާ އިންނެވީ ސިޓިން ރޫމުގަ ޓީވީ ބައްލަން ގާސިމް އިބުރާހިމް ޖަލައްގެންދަވާ ތަންބަލަން ..\nބޮޑުޕާޓީ ހަދައިގެން ބޮޑު މެޖޯރިޓީ ލިބިގެން ބޮޑުމުޒާހަރާ ކޮށްގެން ބޮޑު ލިބިގެން ވީކަމެއް ކޮބާ.. އަދި ބޮޑުޕާޓީގަ ކަމެއް ކުރަން ދަންބައަކަށް ކަމެއް ދީގެންވެސް ނުވާނެ ކަމަށް ގާނޫނުގަ ލިއަންވާނެ..\nވަރަށް ރަނގަޅު އިސްލާހެއް. އެހެނީ، ޕާޓީއެއްގެ ބުރަދަން ވަޒަން ކުރަންޖެހޭނީ، އެޕާޓީއެއްގެ ލީޑަރަކަށް ހުންނަށް އަނގަ ގަދަ ބަސް ބުނާ މީހާއަކުންނޫން. ޕާޓީގައި ތިބި މެމްބަރުންގެ ނިސްބަތުން. އަނެންހެން ބުނާނަމަ މައުމޫނު ޕާޓީ، އަދާލަތު ޕާޓީ، ޖުމްހޫރީ ޕާޓީ އަކީ ވަޒީރަކު ކޮންމެހެން ދޭންޖެހޭ ވަރުގެ ޕާޓީތަކެއްނޫން. ކިރިޔާވެސް އުރަތްޕެއް ހުރީ މަޖްލިސް ގޮނޑިކޮޅެއް ލިބިފައިވާ ޖުމްހޫރީ ޕާޓީ.


Noorul-islam.NET :: ނިދަން އޮށޯވެ ކިޔަންޖެހޭ ތަކެތި ކިޔުމަށް ވަކި ތަރުތީބެއް ވޭތޯއެވެ؟\nސުވާލު: ނިދަން އޮށޯވެ ކިޔުމަށް ރަސޫލު صلّى اللّه عليه وسلّم ކިޔުއްވި ދުޢާއެއް ވަރަށް ފަހުން އަޅުގަނޑަށްވަނީ ފޮތަކުން ފެނިފައެވެ. އަދި އޭގައިވަނީ މިދުޢާ، އެމީހާ އެންމެ ފަހުން ކީ އެއްޗަކަށް ހެދުމުން، ނިދަން އޮއްވާ އެމީހާ މަރުވެއްޖެނަމަ، އޭނާ އެމަރުވަނީ ފިޠުރަތުގެ ސާފުދީނުގައި ކަމަށެވެ. އެހެން ކަމުން އަޅުގަނޑުގެ ސުވާލަކީ، ނިދަން އޮށޯވެ ކިޔަންޖެހޭ ޝަހާދަތް، ދުޢާތައް އަދި ޤުރުއާންގެ ސޫރަތްތަކާއި، އާޔަތްތައް ކިޔުމަށް ވަކި ތަރުތީބެއް ވޭތޯއެވެ؟<?xml:namespace prefix = "o" />\nޖަވާބު: ޞަޙީޙު ބުޚާރީގައި އައިސްފައިވާ ރިވާޔެތެއްގައި ވެއެވެ : މާތް ﷲ ރުއްސުންލެއްވި އަލް ބަރާއު ބިން ޢާޒިބުގެ ވިދާޅުވިއެވެ. ކީރިތި ރަސޫލާ صَلَّى اللَّهُ عَلَيْهِ وَسَلَّمَ ތިމަންކަލޭގެފާނަށް ޙަދީޘްކުރެއްވިއެވެ. ''ތިބާ (ނިދުމަށްޓަކައި ) އެނދަށް އަރަންވީމައި، ނަމާދަށް ވުޟޫކުރާ ފަދައިން ވުޟޫކުރާށެވެ! ދެން ތިބާގެ ކަނާތްފަރާތަށް އަރިޔަށް އޮށޯންނާށެވެ. އަދި މިފަދައިން ކިޔާށެވެ!


މީހަކަށް ކިތަންމެ ކުޑަ އެއްޗެއް ދިން ނަމަވެސް އެކަން ކުރަންވާނީ ﷲ ތަޢާލާއަށްޓަކައި: މުފްތީ މެންކް | Dhiislam | Dhiislam\nމީހަކަށް ކިތަންމެ ކުޑަ އެއްޗެއް ދިން ނަމަވެސް އެކަން ކުރަންވާނީ ﷲ ތަޢާލާއަށްޓަކައި ކަމަށް ޒިމްބާބްވޭގެ މުފްތީ އިސްމާއީލް އިބްނު މޫސާ މެންކް ވިދާޅުވެއްޖެއެވެ.\nޝެއިޚް މިހެން ވިދާޅުވެފައި ވަނީ ދަރުސެއްގައި ވާހަކަފުޅު ދައްކަވަމުންނެވެ.\nޝެއިޚް މި މަޢުޟޫއަށް އިތުރަށް ވާހަކަފުޅު ދައްކަވަމުން ވިދާޅުވެފައި ވަނީ ހަދިޔާއެއް ދިން ނަަމަވެސް އޭގެ ބަދަލުގައި އެއްވެސް ކަމަކަށް އެދިގެން ނުވާނެ ކަމަށެވެ. އަދި ބަދަލުގައި ކަމަށް ނުބުނި ކަމުގައިވި ނަމަވެސް ހަދިޔާއެއް ދިނުމަށްފަހު އެމީހާގެ ކިބައިން ކަމަކަށް އެދިއްޖެނަމަ އެކަންވާނީ ބަދަލުގައި ކަަމަކަށް އެދުނު ކަމަށެވެ.\nމީގެ އިތުރުން މިއަދު ކިތަންމެ ގާތް މީހަކު ހަދިޔާއެއް ދިން ނަމަވެސް އޭގައި ހިފުން މިވަނީ ވަރަށް ބުރަކަމަކަށްވެފައެވެ. އެއްދުވަހު ހަދިޔާ ދީފައި އަނެއް ދުވަހު އޭނާގެ ގާތުން ނުބައްދަލު ކަމަކަށް އެދެއެވެ. އެހާލަތުގައި ހަދިޔާގައި ހިފުނުކަމަށްޓަކައި ހިތާމަކުރެވެއެވެ. އެހެންކަމުން މީހުން ދޭ ހަދިޔާގައި ހިފުމަކީ މިއަދު ވަރަށް ބޮޑު ބިރުވެރިކަމަކަށް ވަނީ ވެފައެވެ.\nއަދި ހަމަ އެހެންމެ ބަދަލުގައި ކަންކަން އެދުމުން އެމީހަކު އެދުނު ކަންތައް ކޮށްދިނުން މަޖުބޫރު ވެގެންވެއެވެ. އަދި އެކަން ކޮށްނުދެވިއްޖެނަމަ ހިތަށް ނުތަނަވަސްކަން ލިބިގެެންދެއެވެ. އެހެންކަމުން ހަދިޔާގެ ގޮތުގައި ދޭ އެއްޗެހި، ނުބައި ނިޔަތެއްގައި ދެވޭ އެއްޗެހި ގޮތުގައި ބަދަލުވެގެން ދެއެވެ. އެއީ އޮޅުވާލުމެއްގެ ތެރޭގައި ދެވޭ ރިޝްވަތެއް ކަމާއި، މިއީ ވަރަށް ނުބައި ޢަމަލެއް ކަމަށްވެސް ޝެއިޚް ވިދާޅުވިއެވެ.\nނިންމާލަމުން ޝެއިޚް ވިދާޅުވެފައި ވަނީ މީހަކަށް ކަމެއް ކޮށްދޭނަމަ އަބަދުވެސް އިޚްލާސްތެރި ކަމާއެކު ކުރުމަށާއި އެމީހަކަށް ތަކުލީފަކަށް ނުވާ ގޮތަށް ކުރުމަށެވެ. ތަކުލީފަކަށް ކަންކަން ކުރުމުން އެކަމުގެ ބަރަކާތް ކެނޑިގެންދާނެކަމެވެ. އަދި ﷲ ތަޢާލާގެ ޙަޟްރަތުން ޡަވާބާއި ދަރުމަ އިތުރުކުރުމަށް އެދިގެން ކުރާ ކަމެއް ނަމަ ވީހައިވެސް ބޮޑަށް ލުއިފަސޭހަވާނެ ގޮތަށް އެކަން ކުރުމަށްވެސް ވިދާޅުވިއެވެ.


VSRC vollyball mubaaraathu gai Hanimaadhoo aa Nolhivaram ge feshun rangalhu kohfi\nވީއެސްއާރުސީ ވޮލީބޯޅަ މުބާރާތުގައި އިއްޔެ ހަވީރު ކުޅުނު މެޗުގެ ތެރެއިން--\nވީއެސްއާރުސީ ވޮލީބޯޅަ މުބާރާތުގައި ހަނިމާދޫ އާއި ނޮޅިވަރަމުގެ ފެށުން ރަނގަޅު\nހދ ފިނޭ، ވީއެސްއާރުސީ ވޮލީބޯޅަ މުބާރާތުގެ ފުރަތަމަ މެޗުތައް ހަނިމާދޫ އާއި ނޮޅިވަރަމް ކާމިޔާބުކޮށްފި އެވެ. ފިނޭ، ވައި ސްޕޯޓްސް އެންޑް ރެކްރިއޭޝަން ކުލަބުން އިންތިޒާމްކޮށްގެން އަތޮޅުގެ ފިރިހެނުންނަށް ހުޅުވާލައިގެން ބާއްވާ މިމުބާރާތް ފާށާފައިވަނީ އިއްޔެ ހަވީރު އެވެ.\nފުރަތަމަ ބައްދަލުކުރީ ހަނިމާދޫ އާއި ފިނޭ އެވެ. މި މެޗުގެ ސީދާ ތިން ސެޓުން ގެންދިޔައީ ހަނިމާދޫ އެވެ. މެޗުގެ ސެޓްތައް ހަނިމާދޫން ކާމިޔާބުކޮށްފައިވަނީ 25-17، 25-19 އަދި 25-21 އެވެ. މި މެޗުގެ މޮޅު ކުޅުންތެރިޔާގެ މަގާމަށް ހޮވިފައިވަނީ ހަނިމާދޫ ޓީމުގެ ހުސެއިން ވިޝާމެވެ.\nމުބާރާތުގައި ރޭ ބައްދަލުކުރި މެޗުގައި ނޮޅިވަރަމާއި ވައިކަރަދޫ ވިޔެސް ބައްދަލުކުރި މެޗު ކާމިޔާބުކޮށްފައިވަނީ ނޮޅިވަރަމެވެ. ވިއްސާރާގައި ކުޅުނު މި މެޗު ތިން ސެޓް މި މެޗު ނޮޅިވަރަމް ކާމިޔާބުކޮށްފައިވަނީ 25-19، 25-16، އަދި 25-20 ނެވެ. މި މެޗުގެ މޮޅު ކުޅުންތެރިޔަކަށް ހޮވުނީ ނޮޅިވަރަމުގެ އާދަމް ނަސީމެވެ.\nމި މުބާރާތުގައި މިއަދުވެސް ދެ މެޗު ކުޅެން ހަމަޖެހިފައިވެ އެވެ. ހަވީރު ބައްދަލުކުރާނީ ނޮޅިވަރަންފަރުގެ ޓީމާއި ކުޅުދުއްފުށީގެ ޓީމެވެ. ރޭގަނޑު ބައްދަލުކުރާނީ ހަނިމާދޫ އާއި ވައިކަރަދޫ ވިޔެސް އެވެ. މި މުބާރާތް ކުރިއަށްދަނީ ފިނޭ ވޮލީ ކޯޓްގަ އެވެ.\nނޮޅިވަރަންފަރު އަތުން ކުޅުދުއްފުށި ބަލިވެއްޖެ


Covisheildge dhevana dose 16 hafthaaah faskurevidhaane: TAG – Iru\nއެޗްއީއޯސީން ބޭއްވި ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވީ ކޮވިޝީލްޑް ވެކްސިންގެ ދެވަނަ ޑޯޒު ޖެހުން 16 ހަފްތާއާ ހަމައަށް ފަސްކުރެވޭނެ ކަމަށް ޓެގް ޓީމުން ނިންމާފައިވާ ކަމަށެވެ. އެގޮތަށް ނިންމީ އެ ޓީމުން ކުރި ދިރާސާއަކަށް ފަހު ބައެއް ބޮޑެތި އެހެން ގައުމުތަކުގައި ވެސް އެގޮތަށް ކަންތައް ކޮށްފައި ހުރީމަ ކަމަށް މަބްރޫކް ވިދާޅުވިއެވެ.\nއެގޮތުން ސްޕެއިން އާއި ކެނެޑާ ފަދަ ގައުމުތައް އެ ދިރާސާގައި ފާހަގަކޮށްފައިވާ ކަމަށް މަބްރޫކް ވިދާޅުވިއެވެ. އަދި މި ދިރާސާއާ ގުޅޭގޮތުން އިތުރު މައުލޫމާތު ޑޮކްޓަރުން އަދި ދެއްވާނެ ކަމަށްވެސް މަބްރޫކް ވިދާޅުވިއެވެ.\nޓެގް ޓީމުން މިހެން ނިންމާފައި މިވަނީ އިންޑިއާއިން ރާއްޖެއަށް ހަދިޔާކޮށްފައިވާ ކޮވިޝީލްޑް ވެކްސިން މާލެ ސަރަހައްދުގައި ޖެހުން ހުއްޓާލާފައިވަނިކޮށެވެ. ވެކްސިން ޖެހުން ހުއްޓާލީ ރާއްޖޭގައި ހުރި ވެކްސިން ޑޯޒުތައް ހުސްވާން ގާތްވެ ދެން ވެކްސިން ލިބޭނެ ދުވަހެއް ޔަގީން ނުވާތީއެވެ. އެކަމަކު ވެކްސިން ގެނައުމުގެ މަސައްކަތް މިހާރު ކުރަމުން އަންނަ ކަމަށް އެޗްޕީއޭއިން ބުނެފައިވެއެވެ.


Evves Sharuthakaa Nulaa Hayyaru Kuri Meehun Dhookurey: Idhikolhu – adduLIVE\nހައްޔަރުކުރި މީހުން ދޫކޮށްލަން އިދިކޮޅުން ގޮވާލައިފި\nSep 12, 2020, 18:11 ހަސަން ރަޝީދު\nއެއްވެސް ޝަރުތަކާ ނުލާ މިއަދު ޒުވާނުން ބޭއްވި ސައިކަލު ބުރުގެ ތެރެއިން ހައްޔަރުކުރި މީހުން ދޫކޮށްލަން އިދިކޮޅު ކޯލިޝަނުން ގޮވާލައިފިއެވެ.\nމިއަދުގެ ޒުވާނުންގެ ސައިކަލު ބުރު ނުފެށެނީސް ފުލުހުން ވަނީ އެ ހަރަކާތް ހުއްޓުވާފައެވެ. އަދި ފުލުހުންގެ އަމުރަށް ނުކިޔަމަންތެރިވި 41 މީހަކު ވަނީ ހައްޔަރުކޮށްފައެވެ.\nއެ ފަރާތްތައް ހައްޔަރުކުރުމާ ގުޅިގެން އިދިކޮޅު ޕީޕީއެމް/ޕީއެންސީ ކޯލިޝަނުން ނެރުނު ބަޔާނެއްގައި ބުނީ ގިނަ އަދަދެއްގެ ޒުވާނުން ހައްޔަރުކުރި ކުރުން ކުށްވެރިކުރާ ކަމަށާއި މި ހަރާކަތަކީ އެޗްޕީއޭގެ މިންގަނޑުތަކާ އެއްގޮތަށް ޒުވާނުން ރޭވި ހަރަކާތެއް ކަމަށެވެ.\nނަމަވެސް ޒުވާނުން ވަރަށް ސުލްހަވެރިކަމާއެކު ތިއްބާ ފުލުހުން އައިސް އެމީހުން ހައްޔަރުކުރުމަށް އަމަލުތައް ބެހެއްޓި ގޮތުން އެޗްޕީއޭގެ މިންގަނޑުތަކާ ހިލާފުވެފައިވާތީ ކަންބޮޑުވާ ކަމަށްވެސް އެ ބަޔާނުގައި ބުނެފައިވެއެވެ. އަދި ފުލުހުން ހައްޔަރުކުރި މީހުންގެ ތެރޭގައި ގިނަ އަދަދެއްގެ އަންހެނުން ވެސް ހިމެނޭ ކަމަށާއި އެއްވެސް ޝަރުތަކާ ނުލާ އެމީހުން ދޫކޮށްލުމަށް އިދިކޮޅުން ވަނީ ގޮވާލާފައެވެ.\nމީގެއިތުރުން ރާއްޖެ އަޅުވެތި ކުރުމާ ދެކޮޅަށް ރައްޔިތުން ކުރަމުންދާ އިހުތިޖާޖުތައް ނުހުއްޓުވުމަށާއި ގާނޫނު އަސާސީން ލިބިދީފައިވާ އެއްވެ އުޅުމާއި ހިޔާލުފާޅުކުރުމުގެ މިނިވަން ކަމަށް ހުރަސް ނޭޅުމަށް ވެސް އިދިކޮޅުން ވަނީ ސަރުކާރަށް ގޮވާލާފައެވެ.\nޒުވާނުންގެ ސައިކަލު ބުރު ފުލުހުން ހުއްޓުވިއިރު، އާންމު ސިއްހަތުގެ ކުއްލި ނުރައްކަލުގެ މި ހާލަތުގައި އެޗްޕީއޭގެ އެންގުންތަކާ ހިލާފަށް އެއްނުވުމަށާއި، ރައްޔިތުންގެ ރައްކާތެރިކަން ކުރިއަށް ނެރެ، ހުރިހާ ފަރާތްތަކަކުން ވެސް އެޗްޕީއޭގެ އިރުޝާދުތަކާ އެއްގޮތަށް އަމަލުތައް ބެހެއްޓުމަށް ފުލުހުން ވަނީ މިއަދު އިލްތިމާސްކޮށްފައެވެ.\nއަދި އެޗްޕީއޭގެ އެންގެވުމާ ހިލާފަށް އެއްވުންތައް ބާއްވާ ފަރާތްތަކާއި، އެއްވުންތަކުގައި ބައިވެރިވާ ފަރާތްތަކާ މެދު ގާނޫނީ ފިޔަވަޅު އަޅާނެ ކަމުގެ އިންޒާރު ވެސް ފުލުހުން މިއަދު ވަނީ ދީފައެވެ.


28 އޭޕްރީލް 2015\nފުލުހުންގެ ބެލުމުގެ ދަށަށް ގެނެވޭ މީހުން ބަންދުކުރާމަރުކަޒެއްގެ ގޮތުގައި ވޭމަންޑޫ ޕޮލިސްސްޓޭޝަން ހަމަޖައްސަވައި އެކަން އިޢުލާންކޮށްފި\nފުލުހުންގެ ބެލުމުގެ ދަށަށް ގެނެެވޭ މީހުން ބަންދުކުރާ މަރުކަޒެެއްގެ ގޮތުގައި ތ. ވޭމަންޑޫ ޕޮލިސް ސްޓޭޝަން ހަމަޖައްސަވާ އެކަން މިނިސްޓްރީ އޮފް ހޯމްއެފެއާޒުން މިއަދު އިޢުލާންކުރައްވައިފިއެވެ.\nމިއިޢުލާންގައިިވާ ގޮތުން، ޤާނޫނު ނަންބަރު 2013/13 (އެންޓި ޓޯޗަރ ޤާނޫނު) ގެ 17 ވަނަ މާއްދާގެ (ހ) ގެ ދަށުން މިކަން މިގޮތަށް ހަމަޖެއްސެވިކަމާ، އަދި މިތަން ހިނގަމުން ގެންދާނީ މޯލްޑިވްސް ޕޮލިސް ސަރވިސްގެ ގެދަށުންކަން ބަޔާންކޮށްފައިވެއެވެ.\n13 އޭޕްރީލް 2015\nޔޫތު ލީޑަރސް ނެޓް ވޯކުން އިސްލާމިކް މިނިސްޓަރާއި ބައްދަލުކުރައްވައިފި\nޔޫތު ލީޑާރސް ނެޓުވޯކުން މިނިސްޓަރ އޮފް އިސްލާމިކް އެފެއާޒް ޑރ. މުޙަންމަދު ޝަހީމު ޢަލީ ސަޢީދާ ބައްދަލުކުރައްވައިފިއެވެ. 2015 އޭޕްރީލް 8 ވަނަ ދުވަހު އިސްލާމިކް މިނިސްޓްރީގައި ބޭއްވި މިބައްދަލުކުރެއްވުމުގައި، އެމިނިސްޓްރީން ހިންގާ ތަފާތު ޕްރޮގްރާމްތަކުގައި ޔޫތު ލީޑާސް ނެޓްވޯކްގެ ފަރާތުން ބައިވެރިވެވިދާނެ ކަންތައްތަކާއި ބެހޭގޮތުން މަޝްވަރާކުރެވުނެވެ.\n12 މާރޗް 2015\nޔޫތު ލީޑާސް ނެޓްވޯކް އިފްތިތާޙްކޮށްފި\nޔޫތު ލީޑާސް ނެޓްވޯކް ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް އިފްތިތާޙްކޮށްދެއްވައިފިއެވެ. ޔޫތު ލީޑާސް ނެޓްވޯކަކީ ޒުވާނުންނަކީ ޒިންމާދާރު ބަޔަކަށް ހަދައި ޒުވާނުންނަށް މަދަނީ ގޮތުން ޙަރަކާތްތެރިވެގެން އުޅުމަށް މަގުފަހިކޮށްދިނުމުގެ ގޮތުން މިނިސްޓްރީ އޮފްހޯމްއެފެއާޒްގެ ބެލެނިވެރިކަމުގެ ދަށުން އުފައްދަވާފައިވާ ނެޓްވޯކެކެވެ.\n08 މާރޗް 2015\nއާންމު އިޖްތިމާޢީ މިންގަނޑުތަކާ ޚިލާފް ޢަމަލުތައް ހުއްޓުވުމުގައި ކަމާގުޅޭދާއިރާތަކަށް ދިމާވެފައިވާ ގޮންޖެހުންތައް ދެނެގަތުމާ ގުޅޭ ވޯކްޝޮޕެއް ބާއްވައިފި\nމިނިސްޓްރީ އޮފް ހޯމްއެފެއާޒުން އިސްނަގައިގެން އާންމު އިޖްތިމާޢީ މިންގަނޑުތަކާ ޚިލާފް ޢަމަލުތައް ހުއްޓުވުމުގައި، ޤާނޫނާއި ގަވާޢިދު ތަންފީޒުކުރުމުގައި ދިމާވާ ދަތިތަކާ ގުޅޭގޮތުން ކަމާގުޅޭދާއިރާތަކަށް ދިމާވެފައިވާ ގޮންޖެހުންތައް ދެނެގަތުމާ ގުޅޭ ވޯކްޝޮޕެއް ބާއްވައިފިއެވެ.\n26 ފެބްރުއަރީ 2015\nހޯމް މިނިސްޓްރީގެ ފަރާތުން އެސް.އެމް.އެސް ސިސްޓަމެއް ގާއިމުކޮށްފި\nމިނިސްޓްރީ އޮފް ހޯމެފެއާޒުގެ ފަރާތުން ފެބްރުއަރީ 25 ވަނަ ދުވަހުން ފެށިގެން އެސް.އެމް.އެސް ސިސްޓަމެއް ގާއިމުކޮށްފިއެވެ. މިސިސްޓަމް ގާއިމުކުރުމުގެ ބޭނުމަކީ މިިސްޓަރ އަރިހަށް ފޮނުއްވުމަށް ބޭނުންފުޅުވާ ޚިޔާލުތަކާއި މައްސަލަތައް ވީހާވެސް ފަސޭހަކޮށް މިނިސްޓަރަށް ހުށައެޅުމުގެ ފުރުސަތު ދިވެހި ރައްޔިތުންނަށް ފޯރުކޮށްދިނުމުގެ ގޮތުންނެވެ.


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 116 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 116 ވަނަ ރޭޑިޔޯ ޚިޠާބު\n23 ސެޕްޓެންބަރު 2011، ރިފަރެންސް: PRO/RMN/2011/186\nމިއަދަކީ 23 ސެޕްޓެމްބަރ 2011 ވީ ހުކުރު ދުވަސް. މިއަދު އެންމެ މުހިންމު ގޮތެއްގައި އަޅުގަނޑު ބަލައިލަން ބޭނުމީ، މި ރާއްޖޭގެ ރަށްރަށުގައި އިލެކްޓްރިކް ކަރަންޓްގެ ޚިދްމަތް ފޯރުވައިދިނުމުގެ ކަންތައްތަކާ މެދުގައި. އެނގިވަޑައިގަންނަވާނެ، އަށްޑިހައިގެ އަހަރުތަކުއްސުރެ ވަރަށް ކުޑަކުޑަ ގޮތަކުން ރާއްޖޭގައި މި ޚިދްމަތް ދެވެން ފެށުނީ ރާއްޖޭގެ ރަށްރަށުގައި. ބައެއްފަހަރަށް ގެއެއްގެ ކަރަންޓް ދިނުމަށްޓަކައި ކުޑަކުޑަ ޖަނަރޭޓަރެއް، ޔަމަހާ ކުޑަ ޖަނަރޭޓަރެއް ގެނެސްގެން، އެޖަނަރޭޓަރު ބޮޑުވަމުން އައިސް، އިންޖީނުގެއެއް ހެދި އަދި ރަށުގެ ރައްޔިތުންގެ ބައިވެރިވުމާ އެކީގައި އަދި ސަރުކާރުގެވެސް އެހީތެރިކަމާއެކީގައި، ބާވަތެއްގެ އިންޖީނުގެތަކެއް، ރާއްޖޭގެ އެކިކަންކޮޅުތަކުގައި އުފެއްދިފައި މިހުރީ. އެ އިންޖީނުގެތައް ހިންގަމުން އައީކީއެއް ދުރާލާ ވިސްނައި، ރޭވިފައި އޮތް ކުންފުންޏެއްގެ އުޞޫލަކުންނެއް ނޫން. އެހެންކަމުން، އިންޖީނުގެތަކަށް ބޭނުންވާ އިތުރު އިންވެސްޓްމަންޓާއި އަދި އިންޖީނުގެތައް ފުރިހަމައަށް ހިންގުމަށް ބޭނުންވާ އެންމެހާ ކަންކަން އޮތީ ފައްކާނުވެ، އަދާނުކުރެވި. އޭގެ ސަބަބުން އިންޖީނުގެތައް ހުރީ ވަރަށް ބޮޑަށް ހާލުގައި ޖެހިފައި. ގިނަ އިންޖީނުގެތަކަށް ހަމަ އެހާރުން އެހާރަށް އާ އިންޖީނެއް ނުވަތަ އާ ނެޓްވަރކެއް ނުވަތަ އާ ޕެނަލް ސިސްޓަމެއް ނުގެނެވެނީނަމަ، މުޅި ރަށްތައް އޮތީ އަނދިރީގެ ތެރެއަށްދާ ގޮތަށް.\nސަރުކާރަށް މި ޙަޤީޤަތް އެނގި އަދި ސަރުކާރަށް ފާހަގަވެފައި އޮތީ، މިކަން މިހެން އޮތީމާ، ރަށްރަށުގެ ކަރަންޓް، އޭރުގައި ޔުނިޓަކަށް ހަތް ރުފިޔާ، އަށްރުފިޔާ ނުޖެހޭ އެއްވެސް ރަށެއް ނެތް. ބައެއްފަހަރަށް މަދްރަސާތަކަށް އިންޖީނުގެތަކުން ޔުނިޓެއް ވިއްކަމުން ދިޔައީ ވިހި ރުފިޔާހާ ބޮޑުކޮށް. އެހެންވީމާ، މަދްރަސާތަކުގެ މުޅި ބަޖެޓްހެންވެސް ހޭދަވަމުން ދިޔައީ ކަރަންޓް އިންޖީނުގެއަށްޓަކައި.\nކަންކަން މިހެން އޮތުމާ އެކީގައި، ސަރުކާރުން ބަލައި ހޯދައި، ސަރުކާރުން ވިސްނީ، ސަރުކާރުން ރާއްޖޭގެ ވީހާވެސް ގިނަ ރަށްރަށަކަށް ކަރަންޓް ދިނުމަށް. އެބޭނުމަށްޓަކައި ސަރުކާރުން އުފެއްދީ7ޔޫޓިލިޓީ ކުންފުނި. އެ7ޔޫޓިލިޓީ ކުންފުންޏަށް ރަށްރަށުގެ އިންޖީނުގެތައް ބަދަލުކުރުމަށް ސަރުކާރުން ނިންމީ. ރާއްޖޭގެ ރައްޔިތުންނަށް ހެޔޮގޮތުގައި، ފަސޭހަގޮތުގައި ކަރަންޓްގެ ޚިދްމަތް ދިނުމަށްޓަކައި އަދި ހެޔޮއަގުގައި ކަރަންޓްގެ ޚިދްމަތް ދިނުމަށްޓަކައި ކުރާންހުރި ހުރިހާ މަސައްކަތެއް އިރާދަކުރެއްވިއްޔާ ސަރުކާރުން ގެންދާނީ ކުރަމުން. މީގެކުރީގައި ފަސްރުފިޔާ، ހަރުފިޔާ، ކަރަންޓް ޔުނިޓަކަށް ދައްކަމުން ގެންދިޔަ އަމިއްލަ ފަރާތްތައް މިއަދު ކަރަންޓް ޔުނިޓަކަށް ދައްކަމުން އެގެންދަނީ ދެރުފިޔާ ބައި، ތިން ރުފިޔާ. ރާއްޖޭގެ ވަރަށްގިނަ ރަށްރަށުގައި ކަރަންޓްގެ ޚަރަދު މިއޮތީ ވަރަށް ބޮޑަށް ކުޑަވެފައި.\nއެނގިވަޑައިގަންނަވާނެ، މީގެކުރީގައިވެސް 2008 ވަނަ އަހަރުގެ ކުރިންވެސް ސްޓެލްކޯއަކީ، 100 ޕަސެންޓް ސަރުކާރުގެ ޙިއްޞާ އޮވެގެން ރާއްޖޭގެ ބައެއް ސަރަޙައްދުތަކަށް ކަރަންޓްގެ ޚިދްމަތް ފޯރުކޮށްދެމުން ގެންދާ ކުންފުންޏެއް. އެ ކުންފުނިން އޭރުގައި ގެންދިޔައީ ރާއްޖޭގެ 28 އިންޖީނުގެއެއް ހިންގަމުން. ސްޓެލްކޯގެ އިންޖީނުގެއެއް ނެތް ރަށެއްގައި އިންޖީނުގެތައް ހިންގަމުން ގެންދިޔައީ، އެރަށެއްގެ ރައްޔިތުންގެ ކަމެއްގެ ގޮތުގައި. މިހާރު އެނގެން ހުރި ހިސާބުކިތާބަށް ބަލާއިރު، 2005 ވަނަ އަހަރަށްފަހު، ސްޓެލްކޯ ހިންގަމުން ގެންގޮސްފައިވަނީ، ލިބޭ އެއްޗަކަށްވުރެ ގެއްލުން ބޮޑުކޮށް. 2008 ވަނަ އަހަރު އެކަނިވެސް 250 މިލިއަނަށްވުރެ ބޮޑު ގެއްލުން، ވަނީ އެކުންފުންޏަށް މެދުވެރިވެފައި. 2008 ވަނަ އަހަރާ ހަމައަށް ސްޓެލްކޯއިން ނުދެއްކި ހުރި ތެޔޮ ބިލްތަކުގެ ޖުމްލަ 495 މިލިއަން ރުފިޔާއަށް އަރާފައިވޭ. އަޅުގަނޑުމެންގެ މި ސަރުކާރު ޙަވާލުވީއިރު، ސްޓެލްކޯއަށް ވަމުންދާ ގެއްލުންތައް ފޫބެއްދުމަށް ގެންދިޔައީ ސީދާ އެކުންފުންޏަށް ދައުލަތުގެ ބަޖެޓުން ފައިސާ ދޫކޮށްގެން. އެގޮތުން، 2008 ވަނަ އަހަރުގެ ނިޔަލަށް ޖުމްލަ 200 މިލިއަނަށްވުރެ ގިނަ ރުފިޔާ އެކުންފުނީގެ ގެއްލުން ފޫބެއްދުމަށް ދޫކޮށް، އަދި ނުދެއްކިހުރި 457 މިލިއަން ރުފިޔާގެ ތެޔޮ ބިލްތައް، 2009 ވަނަ އަހަރު ސަރުކާރުންވަނީ ހަމަޖައްސައިދީފައި.\nމި ދަރަނި ފޫބެއްދުމަށް ސްޓެލްކޯއަށް އެގޮތަށް ފައިސާ ދޫކުރަމުން ގެންދިޔުމުގެ ބަދަލުގައި ސަރުކާރުން ނިންމީ، ސްޓެލްކޯ ހިންގޭނެ އަގެއްގައި ސްޓެލްކޯ ކަރަންޓަށް ފީ ނަގަމުން ގެންދިޔުން. އަދި ކަރަންޓް ބިލް ބޮޑުވާ ފަރާތްތަކަށް، އާމްދަނީ މަދު ފަރާތްތަކަށް ސަރުކާރުން ސަބްސިޑީއެއް ދިނުން. އެގޮތުން މިހާރު މިދޭ ސަބްސިޑީ ދެވެމުން މިދަނީ.\nދަރަނި ފޫބެއްދުމަށް ކުރިން ސްޓެލްކޯއަށް ދޫކުރި ފައިސާ އެއީ، ސީދާ ރައްޔިތު މީހާއަށް ދެވޭ ސަބްސިޑީ ނުވަތަ ހިލޭ އެހީގެ ގޮތުގައި މިހާރުވަނީ ސަރުކާރުން ހަމަޖައްސާފައިކަމުން، 2010 ވަނަ އަހަރު ސްޓެލްކޯއަށްވެސްވަނީ ދަރަނި ފޫބެދި، ފައިދާވާން ފަށާފައި. ސްޓެލްކޯގެ އަގުތައް ލުއިކޮށްދިނުމުގެ ގޮތުން، 2010 ވަނަ އަހަރު 80 މިލިއަން ރުފިޔާ އަދި 2011 ވަނަ އަހަރު 48 މިލިއަން ރުފިޔާއާ ގާތަށް، ފޯރުންތެރިކަން ކުޑަކަމުގައި ފޯމް ފުރާފައިވާ ރައްޔިތުންނަށް، ހިލޭ އެހީ ނުވަތަ ސަބްސިޑީގެ ގޮތުގައި ސަރުކާރުންވަނީ ދޫކޮށްފައި.\nމިއަހަރުގެ ޖުލައިމަހާ ހަމައަށް ސަރުކާރުން މިވަނީ އެވްރެޖް ގޮތެއްގައި ކޮންމެ ކަރަންޓް މީޓަރަކަށް 440 ރުފިޔާއަށްވުރެ ގިނަ ޢަދަދެއްގެ ސަބްސިޑީ ދޫކުރެވިފައި. އެއީ، މަހެއްގެ މައްޗަށް ދޫކުރެވޭ މިންވަރު އަޅުގަނޑު މިދެންނެވީ. ޖުލައިމަހު ސަރުކާރުން ސްޓެލްކޯއަށް، ސްޓެލްކޯގެ ކަރަންޓް މީޓަރުތައް ހުރި ގޭގެއަށް 15 މިލިއަނަށްވުރެ ގިނަ ރުފިޔާ މިވަނީ ސަބްސިޑީގެ ގޮތުގައި ދޫކުރެވިފައި. އެއީ، ކޮންމެ މީޓަރަކަށް -/975 ރުފިޔާއާ ގާތްކުރާ ޢަދަދެއް. ސަރުކާރުން މިގެންދަނީ މިމަސައްކަތްތައް، މިއަދަށްވުރެ ރަނގަޅަށް، ބާރަށް ކުރިއަށް ގެންދެވޭނެ ގޮތްތައް ހޯދަމުން. މިއަދުވެސް ސަރުކާރުން މިހާރު ހިންގަމުންގެންދާ އިންޖީނުގޭގެ ޢަދަދު، 118 އިންޖީނުގެއަށް އަރާ. އެނގިވަޑައިގަންނަވާނެ، ސްޓެލްކޯއިން، ސަރުކާރުން ކުރީގައި އެންމެ ގިނައިން އިންޖީނުގެ ހިންގިއިރުވެސް، އެއީ، ރާއްޖޭގެ އެކިކަންކޮޅުތަކުގައި ހިންގި 28 އިންޖީނުގެ.\nއަޅުގަނޑަށް ފެންނަ ފެނުމުގައި، އަދި ރާއްޖޭގެ ވަރަށްގިނަ ރައްޔިތުން މިކަމާ އެއްބަސްވާނެ. ރާއްޖޭގެ ރަށްރަށުގައި މިހާރު ކަރަންޓްގެ ޚިދްމަތް ލިބެމުން މިއަންނަނީ ކުރިއަށްވުރެ ފަސޭހަކޮށް އަދި ކުރިއަށްވުރެ އަގުހެޔޮކޮށް. އިރާދަކުރެއްވިއްޔާ، ޔޫޓިލިޓީ ކުންފުނިތަކުން ކަރަންޓްގެ ޚިދްމަތް ދެވޭ މިންވަރާއި އަދި ޚިދްމަތާ ގުޅިގެން ކުރެވޭ ކަންކަންވެސް އެގެންދަނީ ދުވަހެއް ދުވަހަކަށް އިތުރުކުރަމުން.\nއަޅުގަނޑުމެންގެ ދުޢާއަކީ، މިއަދަށްވުރެ އަދި މާ ފާގަތި މާދަމައެއް ލިބުން. އަޅުގަނޑުގެ ދުޢާއަކީ، އަޅުގަނޑުމެންނަށް ދެދުނިޔޭގެ ބާއްޖަވެރިކަން ލިބުން.


galehiri: ޅަދަރިމަޔަކު މަސްދުވަހަށް ގުދަނު ބަންދުގައި\nޅަދަރިމަޔަކު މަސްދުވަހަށް ގުދަނު ބަންދުގައި\nދިވެހިރާއްޖޭގެ އިންތިޚާބީ ކަންކަމާއި ގުޅިގެން އެކި ދުވަސްވަރު ބައެއް ތަންތާނގައި ވަރަށްދެރަ ކަންތައްތައް ހިނގާފައި އެބަ ހުރެއެވެ. ޤަބޫލުކުރަން ދަތި ބަލައިގަތުން ދަތި ކިތައްމެ ކަމެއް ހިނގައެވެ. އެކަމަކު ވެސް ހިނގިކަމެއް ވާނީ ހަމަ ހިނގި ކަމަށެވެ. މާޒީއަކީ، މުސްތަޤުބަލުގެ ދުރުމިއެވެ. ލިބިގަންނަށް ޖެހޭ އެންމެ އަގުބޮޑު ފިލާވަޅަކީ، ޢިބްރަތެވެ.\nރާއްޖޭގައި އަލަށް ތަޢާރަފުކުރެއްވި އަތޮޅުކޮމިޓީ ނިޒާމުގެ ދުވަސްވަރެވެ. އެ ނިޒާމުގައި ހަމަޖެހިފައި އޮތީ، އަތޮޅުކޮމިޓީ އިންތިޚާބުގައި އެންމެގިނަ ވޯޓް ލިބޭ ކެނޑިޑޭޓަކަށް އެ އަތޮޅެއްގެ އަތޮޅުވެރިކަން ލިބޭގޮތަށެވެ. ކޮންމެއަކަސް ދިވެހިރާއްޖޭގައި ޢާއްމުކޮށް ބާއްވާ ގިނަ އިންތިޚާބުތަކަށް ކުރިމަތިލައި މަދު ފަހަރެއްގައި މެނުވީ ހޮވެން ޖެހެނީ، ނުވަތަ ހޮވާފައިވަނީ ބާރާއި، ނުފޫޒް އޮތް ފަރާތެކެވެ. ފައިސާއާއި ތަކެއްޗާއި ބާރާއި އެހެނިހެން އެފަދަ ވަސީލަތްތަކުންނެވެ.\nކުރިމަތިލި މަގާމަކަށް ގާބިލްވުމާއި އެކަށީގެންވުމާއި ނޫނީ މަގާމަށް ތަޞައްރަފު ފުދުމަކީ މުޅީން އެހެންކަމެކެވެ. އެކަންކަން އޮންނާނީ އޮތްތާކުއެވެ. އެފަދަ އިންތިޚާބުތަކަށް ކުރިމަތިލާފައިވާ ބާރާއި ނުފޫޒްގަދަ ފަރާތަކަށް ވޯޓް ނުދޭނޭކަމަށް ފެންނަ މީހުންނާއި އަދި އެ ފަރާތަށް ވޯޓް ނުދިން ކަމަށް ފެންނަ ބައެއް މީހުންނަށް އިންތިޚާބުގެ ކުރިންނާއި ފަހުން ވެސް ވަރަށްބޮޑު ދަތިތަކާއި ކުރިމަތިވެއެވެ. އިންތިޚާބުގެ ފަހުން އެކިއެކި ފިއްތުންތަކާއި ދަތިތަކާއި ބަންދުތަކާއި ކުރިމަތިވެއެވެ. އެފަދަ މީހުންގެތެރެއިން ގުދަނުގެ ބަންދަކާއި އަންހެނަކާއި ކުރިމަތިވެދާނެ ކަމަށް ގިނަބަޔެއްގެ ހިތަކަށް ނުގެނެވޭނެއެވެ. ނަމަވެސް ރާއްޖޭގެ ރަށެއްގައި އެކަން ވަނީ ހިނގާފައެވެ.\nއިންތިޚާބުގެ ނަތީޖާގެފަހުން އެ އަންހެންމީހާ ބަންދުކުރީ އޭނާގެ ރަށުގެ ރަށުއޮފީހުގެ ގުދަނެއްގައެވެ. އެ އަންހެންމީހާއަކީ، އެ ފަހަރުގެ އަތޮޅުކޮމިޓީގެ އިންތިޚާބުގައި ހޮވެންޖެހޭ ފަރާތުގެ ބާރާއި ނުފޫޒް އޮތުމާއެކު ވެސް އެ ފަރާތަށް ވޯޓު ނުދޭނެކަން ބެލެވުނު މީހެކެވެ. އޭނާއާއި ބެހޭގޮތުން ހުށަހަޅާފައިވާ ރިޕޯޓުގައި ލިޔެފައިވަނީ، އޭނާއަކީ، ރިކާބީއަކަށް ގާއަޅައިގެން އެ ރިކާބީ ބޯމަތީގައި ބަހައްޓައިގެން ބާރާއި ނުފޫޒްގެ ކެނޑިޑޭޓަށް ތާއީދުކުރާ މީހުންގެ ގޭގޭގެ ފުރާޅުތަކަށް ގާއުކާ މީހެއްކަމަށެވެ. ނަމަވެސް ވޯޓްލީއިރު އެ އަންހެންމީހާގެ ބަނޑަށް 8 މަހެވެ. މިފަދަ އަންހެނަކު ރޭގަނޑު ރަށުގެ އެތައްމިތާނގައި ހުންނަ ގޭގޭގެ ފުރާޅުމައްޗަށް ގާއުކުމަކީ ކުރާނެކަމެއްތޯ ކުރިކަމެއްތޯ ރަނގަޅަށް ބެލުމެއްނެތެވެ. އެކަން ބެލުމެއްނެތި އޭނާ ބަންދުކުރީ ވިހެއުމަށްފަހު، ތަންކޮޅެއް ފަހުންނެވެ. ކަންދިމާވިގޮތުން އިންތިޚާބުގައި ހޮވުނީ، އެ އަންހެންމީހާގެ މައްޗަށް ރިޕޯޓްކުރި ފަރާތް ތާއީދުކުރި ކެނޑިޑޭޓެވެ. ބާރާއި ނުފޫޒުގެ ފަރާތެވެ. އެގޮތުން އިންތިޚާބުގައި ގިނަވޯޓް ލިބިގެން އަތޮޅުވެރިކަމަށް ހޮވޮނު ބޭފުޅާ މަޤާމާއި، ޙަވާލުވެވަޑައިގަތީ، ޖެނުއަރީ 1، 1971މ. ގައެވެ.\nމި ދެންނެވި އަންހެންމީހާ ވިހެއީ ނޮވެމްބަރ 1970މ. ގައެވެ. އޭނާ ގުދަނުގައި ބަންދުކުރީ 1971މ. ވަނަ އަހަރުގެ ޖެނުއަރީ މަހުގެ ފަހު ހަފުތާގައެވެ. އޭނާ ވޯޓްނުދިން ފަރާތް އަތޮޅުވެރިކަމަށް އައުމަށްފަހުއެވެ. ބަންދުކުރި ގުދަނަކީ 1948މ. ވަނަ އަހަރުގައި ރާނާފައި އުވަ ނުޖަހާހުރި ގުދަނެކެވެ. އެ ގުދަނުގެ ބޮޑުމިނަކީ، ގާތްގަނޑަކަށް 12 ފޫޓް 14 ފޫޓެވެ. ޓިނުން ހިޔާކޮށްފައިވާ އެ ގުދަނުގެ ދޮރު ބަންދުކުރަނީ، ދޮރުފަތުގެ ބޭރުން ދަގަނޑު ފަތިގަނޑެއްއަޅައި، އެލުވާ ތަޅެއް ލައިގެންނެވެ. ބައެއް ތަންތަނުން ތަޅުން ގަނޑު ނެއްޓިފައި ހުއްޓެއްކަމަކު، އުވައިން ތަޅުމެއް އަޅާފައި އޮތެވެ.\nއެ ދުވަސްވަރަކީ، މަދުގެއްގައި މެނުވީ ގިފިލި ވެސް ނިވާވެ ބަންދުވާ ގޮތަކަށް ހުންނަ ޒަމާނެއް ނޫނެވެ. ވުމާއެކު، ގިނަމީހުން ގަޟާޙާޖަތްކުރަން ބޭނުންކުރަނީ، ރަށްރަށުގެ ހޭޅި އާއި، ވަލުތެރެއެވެ. ތާހިރުވަނީ މޫދުންނެވެ. އެގޮތުން މި އަންހެންމީހާ ގަޟާހާޖަތްކުރުމަށް ގެންދަން ހަމަޖެހިފައި އޮންނަނީ ހަމައެކަނި ރޭގަނޑުގައި، ރަށުއޮފީހުގެ ޕިޔޯނުގެ ޙަވާލުގައެވެ. އެ އަންހެން މީހާގެ ގެއާއި، އެ ގުދަން ވަރަށްދުރެވެ. އެހެންވެ އޭނާ ގެންދަނީ، ގުދަނުން ފެށިގެން ދޮޅުހާހެއްހާ ފޫޓު ދުރަށް އަތިރިމައްޗަށް ނުވަތަ ހޭޅިއަށެވެ. ފެންވެރުން އޮންނަނީ މުޅިން މަނާކޮށްފައެވެ. ނަމަވެސް ބަންދުގެ މުއްދަތުގެތެރޭގައި އެއްފަހަރު ފެންވެރުވިއެވެ. ފެންވެރުވީ ބޮޑުލޯގަނޑަކަށް ފެންއަޅައިގެން އެ ލޯގަނޑު ގުދަނަށް ވައްދައިގެންނެވެ. އެ އަންހެންމީހާ ގުދަނުގައި ހޭދަކުރި ދުވަސްތަކުގައި ކުރިމަތިވެފައިވާ އެކިއެކި ދަތިތަކުގެ ވާހަކަ ބަޔާންކޮށް ލިޔެފައިވާ ސިޓީތަކުގައި ފާހަގަކޮށްފައިވާ ގިނަ ކަންކަމުގެތެރެއިން އެއްކަމަކީ، އޭނާގެ ބައެއް ނާޒުކުހިސާބަށް ކުރަފީގެ ސަބަބުން ގެއްލުންތައް ލިބުނު ވާހަކައެވެ. އެފަދަ ގިނަގުނަ ސިޓީތަކަށް ފަހު، އޭނާ ގުދަނުން މިންޖުކުރި އިރު އޭނާގެމައްޗަށް އެއްވެސް ކުށެއް ސާބިތެއްނުވެއެވެ.\nކޮންމެއަކަސް އެ އަންހެންމީހާ ގުދަނުގައި ބަންދުކޮށްފައި އޮތް ދުވަސްވަރު، އޭނާގެ ތުއްތުދަރިފުޅަށް ގާތުން ބުއްނުދެވެއެވެ. އެ ކުއްޖާ މައިމީހާގެ ގާތަށް އެ ތަނަކަށް ގެންދާކަށް އަމުރެއް ނޯވެއެވެ. އަދި އެ އަންހެންމީހާ ގެއަށް ގެންދާކަށް ވެސް އަމުރެއް ނޯވެއެވެ. އެ ކުއްޖާއަށް ކާންދެނީ އެ ކުއްޖާގެ ބައްޕައެވެ. ކާންދެނީ، ދޮންކެޔޮ (މާޅޮސްކެޔޮ) ޗިސްކޮށްފައެވެ. އެއީ އަޅުގަނޑު ދެކެފައިވާ ވަރަށް ގިލަންވެރި މަންޒަރެކެވެ. ކަންދިމާވީ ވެސް ވަރަށް ދެރަގޮތަކަށެވެ. އެއީ މިހާރު ލޮލަށް ނުފެންނަ ވާހަކަނުދެކެވޭ އަދި ސިކުނޑީގެ ބައްޔަށް މުޅި އުމުރަށް ބޭސްކާންޖެހޭ އަންހެން ކުއްޖެކެވެ. މިއީ ކަން ހިނގިގޮތެވެ. ހިނގިކަމެއް ވާނީ ހަމަ ހިނގި ކަމަށެވެ. މާޒީއަކީ، މުސްތަޤްބަލުގެ ދުރުމިއެވެ. ލިބިގަންނަށް ޖެހޭ އެންމެ އަގުބޮޑު ފިލާވަޅަކީ، ޢިބްރަތެވެ.


އަބުސީ ސަރ އަށް ސިއާގެ ފަރާތުން ފެއަރވެލް އެއްދީފި – MNUSU\nއަބުސީ ސަރ އަށް ސިއާގެ ފަރާތުން ފެއަރވެލް އެއްދީފި\nސިއާ އިން ފަތްކޮޅު އެރުވުން\nފެކަލްޓީ އޮފް އާޓްސްގެ ވިންގު، ސިއާގެ ފަރާތުން އެ ފެކަލްޓީގެ ޑީން ޢަބްދުއްރަޝީދު ޢަލީ (އަބުސީ) އަށް ފެއާރވެލް އެއް ދީފިއެވެ. މި ފެއާރވެލްއަކީ ފެކަލްޓީގެ ދަރިވަރުންގެ އެދުމަށް ސިއާއިން އިސްނަގައިގެން ކުރިއައް ގެންގޮސްފައިވާ ހަރަކާތެކެވެ. މި ހަރަކާތުގައި އެމް.އެން.ޔޫ ގެ ބައެއް އިސްވެރިންނާއި، ސްޓޫޑެންޓް ޔޫނިއަންގެ އެމް.ސީ އަދި ޙަޒާންދާރު ވަނީ ބައިވެރިވެ ވަޑައިގެންފައެވެ. މީގެ އިތުރުން އެފް.އޭ ގެ ބައެއް ދަރިވަރުންނާއި ލެކްޗަރާ އިން ވެސް ވަނީ ބައިވެރި ވެފަ އެވެ.\nދިވެހިރާއްޖޭގެ ޤައުމީ ޔުނިވަރސިޓީގެ ތާރީޚުގައި ޑީން ކަމުގެ ދެ ދައުރު ( ހަތަރު އަހަރުގެ ދެ ދައުރު) ފުރިހަމަ ކުރެއްވި ފުރަތަމަ ދެ ބޭފުޅުންގެ ތެރެއިން އެއް ބޭފުޅަކީ ފެކަލްޓީ އޮފް އާރޓްސްގެ ފައުންޑިންގ ޑީން ޢަބްދުއްރަޝީދު ޢަލީ އެވެ. 2009ވަނަ އަހަރު ފެކަލްޓީ އޮފް އާރޓްސް (އެފް.އޭ) އުފެދުނިންސުރެން 2018ގެ ނިޔަލަށް ޢަބްދުއްރަޝީދު ވަނީ އެފް.އޭ އަށް އަގު ނުކުރެވޭފަދަ ގިނަ ޚިދުމަތްތަކެއް ކޮއްދެއްވާފައެވެ. އެގޮތުން ރާއްޖޭގައި ނެތް އެތައް ކޯހެއް ފަރުމާ ކުރައްވައި ތަޢާރަފު ކުރައްވާފައިވެއެވެ. ބެޗްލަރ އޮފް އާރޓްސް އިން ޕޮލިޓިކަލް ސައިންސް އެންޑް އިންޓަރނޭޝަނަލް ރިލޭޝަންސް ކޯސް، މާސްޓަރސް އޮފް ދިވެހި ލެންގުވިޖް އެންޑް ކަލްޗަރ ކޯސް، އަދި ޑޮކްޓަރ އޮފް ފިލޯސަފީ އެޕްލައިޑް ލިންގުއިސްޓިކްސް، ފަދަ ކޯސްތައް ފާހަގަ ކޮއްލެވެއެވެ.\nމި ފެއަރވެލް ގައި ވަނީ، ދިވެހި ޅެންވެރިކަމުގެ ދުވަހާ ގުޅުވައިގެން ސިއާ އިން ހުޅުވާލި ޅެން ހެދުމުގެ މުބާރާތުގެ ވަނަތައް ދީފައެވެ. އަދި ޑީން އަށް ސިއާގެ ފަރާތުން ވަނީ ހަނދާނީ ފަތްކޮޅެއްވެސް އަރުވާފައެވެ. މި ފަތްކޮޅު ޑީން އަށް އެރުވީ ސިއާގެ ރައީސް އަޙްމަދު ޝުނޫން އެވެ. މީގެ އިތުރުން ”ޚިދުމަތުގެ އަރުތަ އެވޯޑް“ ވެސް ވަނީ ތަޢާރަފު ކޮއްފައެވެ. މި އެވޯޑަކީ ސިއާ އިން ހިންގާ ހަރަކާތްތަކުގައި އެއްބާރުލުން ދީ އަދި ފެކަލްޓީގެ އެކި ކަންކަމުގައިވެސް ބައިވެރިވެ މަސައްކަތްކުރާ އެންމެ ފާހަގަ ކޮއްލެވޭ އެފް.އޭ ގެ ދަރިވަރަކަށް ސިއާ އިން ކޮންމެ އަހަރަކު ދޭ ގޮތައް ނިންމި އެވޯޑެކެވެ. މި އެވޯޑު އެންމެ ފުރަތަމަ ހާސިލް ކުރުމުގެ ޝަރަފު ހޯދާފައި ވަނީ، ދީމާ އަބޫބަކުރު (ބީ.އޭ.އީ.އެލް.ސީ 2016) އެވެ. އަދި މި ފެއަރވެލްގައި އެމް.އެން.ޔޫ ގެ ވައިސް ޗާންސެލަރ ޑރ. ފަވާޒު ޝަރީފް އަދި އަބްސީ ސަރ ވަނީ ވާހަކަ ދައްކަވާފައެވެ. މި ޚަފްލާ ނިންމާލާފައި ވަނީ އަބްސީ ސަރ އަށް އެންމެ މީރު ދިވެހި ކެއުންތައް ހިމެނޭ ޖާފަތަކުންނެވެ.\nލިޔުނީ: އަޙްމަދު ޝައްފާޒު، ނައިބު ރައީސް (ޢަމަލީ)، ސިއާ


ހުޅުމާލެ2ވަނަ ފިޔަވަހިން އެމްޑަބްލިޔުއެސްސީއަށް ބިމެއް ދީފި - DhiDaily\nހުޅުމާލެ2ވަނަ ފިޔަވަހިން އެމްޑަބްލިޔުއެސްސީއަށް ބިމެއް ދީފި\nހުޅުމާލެ2ވަނަ ފިޔަވަހިން އެމްޑަބްލިޔުއެސްސީއަށް ފެން ރައްކާކުރާ ތާންގިތަކާއި ޕަމްޕިން ފެސިލިޓީއެއް ތަރައްޤީ ކުރުމަށް ބިމެއް ދީފިއެވެ.\nބިން ކުއްޔަށް ދިނުމުގެ އެއްބަސްވުމުގައި ހައުސިން ޑިވެލޮޕްމަންޓް ކޯޕަރޭޝަން އާއި އެމްޑަބްލިޔުއެސްސީއާ ދެމެދު މިއަދު ވަނީ ސޮއިކޮށްފައެވެ. މި އެއްބަސްވުމުގައި އެމްޑަބްލިޔުއެސްސީގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު ހަސަން ޝާހުއެވެ. އެޗްޑީސީގެ ފަރާތުން ސޮއިކުރެއްވީ މެނޭޖިން ޑިރެކްޓަރު ސުހެއިލް އަހުމަދެވެ.\nހުޅުމާލެ2ވަނަ ފިޔަވަހީގައި ތަރައްޤީ ކުރާ ފެން ރައްކާކުރާ ތާންގިތަކާއި ޕަމްޕިން ފެސިލިޓީގެ ސަބަބުން ހުޅުމާލެ2ވަނަ ފިޔަވައްސަށް ރައްކާތެރި ނަރުދަމާގެ ނިޒާމެއް ގާއިމުކުރެވިގެން ދާނެ ކަމަށް އެމްޑަބްލިޔުއެސްސީން ހަމަކުރެއެވެ.\nހުޅުމާލޭ 2ވަނަ ފިޔަވަހީގައި ފެނާއި ނަރުދަމާގެ ޚިދުމަތް ދިނުމުގެ މަޝްރޫއު ވެސް ހަވާލުކޮށްފައިވަނީ އެމްޑަބްލިޔުއެސްސީއާއެވެ. އެ މަޝްރޫއު އެމްޑަބްލިޔުއެސްސީން ކުރިއަށްގެންދަނީ 15 މިލިއަން ޑޮލަރަށް ކަމަށް އެކުންފުނިން މަޢުލޫމާތު ހަމަކުރެއެވެ.\nމަސްތުވާތަކެތީގެ އޮޕަރޭޝަންތަކެއްގައި 07 މީހަކު ހައްޔަރުކޮށްފި


Kuda dharifulhaa eku parliamentah van member beyru kollaifi | Mihaaru\nނައިޖިރިއާގެ ޕާލަމެންޓް މެންބަރު ޒުލެއިޚާ ފަސް މަހުގެ ދަރިފުޅާ އެކު ޗެމްބަރުގައި.\nކުޑަދަރިފުޅާ އެކު ޕާލަމެންޓަށް ވަން މެންބަރު ބޭރުކޮށްލައިފި\n08 އޯގަސްޓް 2019 - 11:403comments\nޒުލެއިޚާ ހަސަން ނަމަކަށްކިޔާ މެންބަރު ވިދާޅުވީ އޭނާގެ ފަސް މަހުގެ ދަރިފުޅު ޕާލަމެންޓް ޗެމްބަރަށް ވައްދަން ޖެހުނީ ގޭތެރޭގެ ހާލަތު ހުރި ގޮތުންނާއި ޕާލަމެންޓް އިމާރާތުގައި ކުޑަކުދިން ބަލަހައްޓާނެ ތަނެއް ނެތުމުން ކަމަށެވެ.\nކެންޔާގެ ޕާލަމެންޓުގެ ގަވާއިދު އޮންނަ ގޮތުން މެންބަރުން ނޫން މީހުންނަށް ޗެމްބަރަކަށް ނުވަދެވޭނެ އެވެ. އޭގެ ތެރޭގައި މެންބަރުންގެ ދަރިން ވެސް ހިމެނެ އެވެ.\nޕާލަމެންޓުގެ ރައީސް ކްރިސްޓޮފާ އޮމުލެލެ ވަނީ ޒުލެއިޚާ ޗެމްބަރުން ނުކުތުމަށް އަންގަވައިފަ އެވެ. އަދި ދަރިފުޅު ގޮވައިގެން ޕާލަމެންޓަށް ދެން ނުވަނުމަށް އޭނާ އަށް ވަނީ އަންގައިފަ އެވެ.\nޕާލަމެންޓުގެ ބައެއް ފިރިހެން މެންބަރުން ބުނެފައި ވަނީ ޒުލެއިޚާ ކޮށްފައި ވަނީ ލަދުގަންނަން ޖެހޭ ފަދަ ކަމެއް ކަމަށެވެ. ބައެއް މެންބަރުން ވަނީ ޗެމްބަރުގައި އަޑުގަދަކޮށްފަ އެވެ.\nޒުލެއިޚާ ވިދާޅުވީ ޕާލަމެންޓުގައި ހިމެނޭ އަންހެނުންގެ އަދަދު އިތުރު ކުރަން ބޭނުން ނަމަ އެއީ އަންހެނުންނަށް މަސައްކަތް ކުރަން އެކަށީގެންވާ މާހައުލަކަށް ހަދަން ޖެހޭނެ ކަމަށެވެ.\n"ދަރިފުޅު ނުލައި ޕާލަމެންޓަށް ދެވޭތޯ ވަރަށް މަސައްކަތް ކުރިން. އެކަމަކު މިއަދު އެނޫން ގޮތެއް ނެތީ. ޕާލަމެންޓުގައި ނާސަރީއެއް ހުރި ނަމަ އަޅުގަނޑަށް ދަރިފުޅު އެތަނުގައި ބެހެއްޓުނީސް،" އޭނާ ވިދާޅުވި އެވެ.\nޕާލަމެންޓުގެ ނައިބް ރައީސް ވިދާޅުވީ ކުޑަކުދިން ބެލޭނެ އިންތިޒާމް ގާއިމްކޮށްފައިވާނެ ކަމަށާއި އެކަމަކު އެ ކުދިން ބަލާނެ މީހަކު ގެންނަން ޖެހޭނެ ކަމަށެވެ.\nކެންޔާ ޕާލަމެންޓުގައި މި ހާދިސާ ހިންގާފައި މި ވަނީ ދުނިޔޭގައި ގާތުން ކިރުދިނުމުގެ ހަފުތާ ފާހަގަކުރަމުން ދަނިކޮށެވެ. މި ހަފުތާގައި ދުނިޔޭގެ ވަރަށް ގިނަ ގައުމުތަކުގައި މައިން ވަނީ އެ މީހުންނާ އެކު ދަރިން އޮފީހަށް ގެންގޮސްފަ އެވެ.\nމިދިޔަ އަހަރުގެ އދ.ގެ ޖެނެރަލް އެސެމްބްލީގައި ނިއު ޒީލެންޑުގެ ބޮޑު ވަޒީރު ޖަސިންޑާ އާޑާން ވަނީ އެކަމަނާގެ ތިން މަހުގެ ކުޑަދަރިފުޅު ގޮވައިގެން އދ. އަށް ވަޑައިގެން ތަގްރީރު ކުރައްވައިފަ އެވެ.


Sea Ambulance hoadhaane budjet eh neh: Mariya\nސީ އެމްބިއުލާންސް ހޯދަން ބަޖެޓެއް ނެތް\nރާއްޖޭގެ ސީ އެމްބިއުލާންސެއް: އާ އެމްބިއުލާންސް ހޯދާނެ ބަޖެޓް ނެތްކަމަށް މިނިސްޓަރު މާރިޔާ ވިދާޅުވި -- ފޮޓޯ: އޭދަފުށި ޓައިމްސް\nސީ އެމްބިއުލާންސްގެ ހިދުމަތުގައި ބޭނުންކުރާ އުޅަނދުތައް ވަރަށް ބޮޑަށް ބާވެފައިވި ނަމަވެސް އާ އެމްބިއުލާންސް ހޯދާނެ ބަޖެޓެއް ނެތް ކަމަށް ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވެއްޖެ އެވެ.\nމާރިޔާ މިހެން ވިދާޅުވީ ތޮއްޑޫ ދާއިރާގެ މެމްބަރު ހަސަން ޝިޔާން ލިޔުމުން ޖަވާބު ހޯއްދަވަން ހުށެހެޅުއްވި ސުވާލަކަށް އެކަމަނާ ލިއުމުން ދެއްވި ޖަވާބު މެދުވެރި ކޮށެވެ.\nޝިޔާންގެ ސުވާލުގައި އއ. އަތޮޅު ހޮސްޕިޓަލުން ސީ އެންބިއުލާންސްގެ ގޮތުގައި ބޭނުން ކުރާ ކުޑަ ލޯންޗު މިހާރު ވަނީ ބޭނުން ނުކުރެވޭ ވަރަށް ބާވެ ފަޅައިގެން ގޮސް އިންޖީނުގެ މައްސަލަ ޖެހިފައި ކަމަށް ވިދާޅުވެފައި ވެއެވެ. އަދި އެ ހޮސްޕިޓަލަށް އާ އެމްބިއުލާންސެއް ލިބޭނީ ކޮންދުވަހަކުންތޯ އައްސަވާފައި ވެއެވެ.\nއޭނާގެ ސުވާލަށް މާރިޔާ ދެއްވި ޖަވާބު ރައްޔިތުންގެ މަޖިލީހުގެ އަމީން އާންމު މިއަދުގެ ޖަލްސާގައި އިއްވެވި އެވެ. މާރިޔާ ވިދާޅުވީ ސީ އެމްބިއުލާންސްގެ ހިދުމަތް ފަށަން 2015 ވަނަ އަހަރު އެމްއެންޑީއެފާ ހަވާލު ކުރި އުޅަނދުތަކަކީ ބާވެ ހާލަތު ދަށްވެފައިވާ އުޅަނދުތަކެއް ކަމަށެވެ. އޭރު ހަވާލުކުރި 27 އުޅަނދަކީ އޭރުވެސް 10 ވަރަކަށް އަހަރު ބޭނުން ކޮށްފައިވާ އުޅަނދުތަކެއް ކަމަށެވެ.\nއޭގެ ތެރެއިން 10 އުޅަނދެއް މާބޮޑަށް ބާވުމުން ހިދުމަތުން ބާކީކޮށްފައިވާ އިރު އަލަށް ނުވަ އެމްބިއުލާންސް ހިދުމަތައް ނެރެފައި ވެއެވެ. މިހާރު ހިދުމަތުގައި ބޭނުންކުރަނީ 26 އެމްބިއުލާންސޭވެ.\nމާރިޔާ ވިދާޅުވީ މިއަހަރު އަލަށް ހޯދި ހަ އެމްބިއުލާންސް ފިޔަވައި ދެން ހުރި ހުރިހާ އެމްބިއުލާންސަކީ ވެސް ވަަރަށް އަވަހަށް މަރާމާތުކުރަން ޖެހޭ އުޅަނދުތަކެއް ކަމަށެވެ.\nއުޅަނދުތައް ބާވި ނަމަވެސް ބަދަލުގައި ބޭނުން ކުރާނެ އާ އުޅަނދުތައް ހޯދާނެ ބަޖެޓް ނެތް ކަމަށާއި އަދި މިހާރު ހާލަތު އޮތް ގޮތުން ބާ އުޅަނދުތައް މަރާމާތުކޮށްގެން ބޭނުންކުރުން ނޫން ގޮތެއް ވެސް ނެތް ކަމަށެވެ. އެކަމަނާ ވިދާޅުވީ ބާ އެމްބިއުލާންސް މަރާމާތުކުރަން ހާއްސަ ބަޖެޓެއް ނޯންނަ ކަމަށާއި އެކަން މިހާރު ކުރަނީ އެމްއެންޑީއެފްގެ އެހެން އުޅަނދުތައް ވެސް މަރާމާތުކުރަން ލިބޭ ބަޖެޓުން ކަަމަށެވެ.\nޑިފެންސް މިނިސްޓްރީން އަންދާޒާކުރާ ގޮތުގައި ކުރިއަށް އޮތް ތިން އަހަރު އާ އެމްބިއުލާންސްތައް ހޯދައި އަދި އެކި އެކި މަރާމާޠުކޮށް އަދި އާ އިންޖީނުތައް ބަދަލު ކުރުމަށް 262 މިލިއަން ރުފިޔާ ބޭނުންވެ އެވެ.\nރައްޔިތުންގެ މަޖިލިސް އެމްއެންޑީއެފް ޑިފެންސް މިނިސްޓްރީ + މާރިޔާ އަހުމަދު ދީދީ\n"މާރިޔާ ދުރު ކުރަން ޖެހޭ ހާލަތެެއް ނެތް"\nސިފައިން ހާޒިރު ނުވެގެން ދައުވާ ނުކުރެވޭނެ


Acedemic Calender ah badhalu thakeh, dhevana term January gai\nއެކެޑެމިކް ކަލަންޑަރަށް ބަދަލުތަކެއް، ދެވަނަ ޓާމް ޖެނުއަރީގައި\nސްކޫލްތަކުގައި ކިޔަވައިދެނީ؛ އެކެޑިމް ކަލަންޑަރަށް ވަނީ ބަދަލު ގެނެސްފައި -- އަހުމަދު އަޝްހާދު އަބްދުﷲ (ޖެރީ) | އަވަސް\nއެކެޑެމިކް ކަލަންޑަރަށް ބޮޑެތި ބަދަލުތަކެއް ގެނެސް ދެވަނަ ޓާމްގެ ކިޔެވުން އަންނަ ޖަނަވަރީ މަހު ފަށައި ޖޫންގެ ނިޔަލަށް ކުރިއަށް ގެންދަން އެޑިއުކޭޝަން މިނިސްޓްރީން ނިންމާ ތާވަލު ކޮށްފި އެވެ.\nއެޑިއުކޭޝަން މިނިސްޓްރީން މިއަދި އާންމު ކުރި އެކެޑެމިކް ކަލަންޑަރުގައިވާ ގޮތުން މި އަހަރުގެ ފުރަތަމަ ޓާމްގެ ކިޔެވުން ނިމޭނީ ޑިސެމްބަރު މަހު ތިނެއްގަ އެވެ. ފުރަތަމަ ޓާމަށް 198 ދުވަސް ދެ އެވެ. އަދި ދެވަނަ ޓާމްގެ ކިޔެވުން އަންނަ އަހަރު ޖެނުއަރީ 12 އިން 24 ޖޫން އަށެެވެ. ދެވަނަ ޓާމްގައި ކިޔަވައިދޭނީ 113 ދުވަހު އެވެ.\nމި ބަދަލާއެކު ދިރާސީ އާ އަހަރުގެ ކިޔެވުން އަންނަ އަހަރު ފަށާނީ 10 އޮގަސްޓުގަ އެވެ.\nރާއްޖޭގައި ކޮވިޑް19 ފެތުރި ދިރާސީ އާ އަހަރުގެ ކިޔެވުން ފެށުން އަންނަ އަހަރު މެދަށް ގެންދަން ނިންމާފައި ވަނީ ސްކޫލްތައް ބަންދުކޮށް ދަރިވަރުންގެ ކިޔެވުން މެދުކެނޑިފައިވާތީ އެވެ. އަންނަ އަހަރު މެދު ތެރެއަށް ދިރާސީ އާ އަހަރު ފެށުމަށް ނިންމާފައި ވާއިރު މި ބަދަލު ދާއިމީ ކުރުމަށް ވެސް އެޑިއުކޭޝަން މިނިސްޓްރީން ވަނީ ހިޔާލު ހޯދަން ހުޅުވާލައިފަ އެވެ.\nކޮވިޑްގެ ސަބަބުން ސްކޫލްތައް ބަންދު ކުރީ މިދިޔަ މާޗްް މަހު އެވެ. އަދި އަލުން ސްކޫލްތައް ވަނީ މިދިޔަ މަހު ހުޅުވާލާފަ އެވެ. ނަމަވެސް މާލެ ސިޓީގައި ކިޔަވައިދިނީ ގްރޭޑް9އިން 12 އަށެވެ. ހުޅުވާލުމަށް ފަހު ކޮވިޑްގެ ފެތުރުން އިތުރުވެފައި ވާތީ އަނެއްކާވެސް މާލޭގެ ސްކޫލްތައް ވަނީ ވަގުތީ ގޮތުން ބަންދުކޮށް އޮންލައިންކޮށް ކިޔަވައިދޭން ފަށާފަ އެވެ.\nކޮވިޑް ބަލި ފެތުރޭ ރަށްރަށުގައި ވެސް ކިޔަވައިދިނުން ވަނީ މަނާކޮށްފަ އެވެ. ޕޮޒިޓިވް ކޭހެއް ފެނި ރަށް ލޮކްޑައުން ކުރުމުން ސްކޫލްތައް ވެސް ބަންދު ކުރެ އެވެ.


ދުނިޔޭގެ ފެންވަރުގެ އެތްލެޓިކްސް ކޯޗުން ތަމްރީނުކުރުމުގެ ކޯހުގެ ފުރަތަމަ ބުރު ނިމިއްޖެ – Mikal News\nދުނިޔޭގެ ފެންވަރުގެ އެތްލެޓިކްސް ކޯޗުން ތަމްރީނުކުރުމުގެ ކޯހުގެ ފުރަތަމަ ބުރު ނިމިއްޖެ\nފުވައްމުލައް ސިޓީ ކައުންސިލާއި އެތްލެޓިކްސް އެސޯސިއޭޝަން އޮފް މޯލްޑިވްސް ގުޅިގެން ކުރިއަށް ގެންދިޔަ ބައިނަލް އަގްވާމީ އެތްލެޓިކްސް ކޯޗިން ލެވެލް 1 ކޯސް ނިމިއްޖެއެވެ. ޖެނުއަރީ 20 އިން 31 ނިޔަލަށް ފުވައްމުލަކުގައި ކުރިއަށް ދިޔަ މިޯހުގައި 24 ބައިވެރިއަކު ވަނީ ބައިވެރިވެފައެވެ.\nއެތުލެޓިކްސްގެ ދާއިރާއިން ރާއްޖޭގައި ފަންނީ މީހުން ބިނާކުރުމަށް ކުރިއަށް ގެންދިޔަ މިކޯހުގެ އަމާޒަކީ ރާއްޖޭގައި ބާއްވާ އިންޑިއަން އޯޝަން ގޭމްސްއަށް ފުރިހަމަ އަށް ތައްޔާރުވެ ގިނަ މެޑެލް ތަކެއް ހޯދުމެވެ. މިކޯހުގެ ސަބަބުން އަންނަ ޖޫން މަހު ފުވައްމުލަކުގައި ބޭއްވުމަށްހަމަޖެހިފައިވާ އެތްލެޓިކްސް މުބާރާތަށް ކޯޗުންތަކެއް ތައްޔާރު ކުރެވޭނެއެވެ.\nމި ކޯހުގައި ފުވައްމުލަކުގެ އިތުރުން މާލެ އަދި އައްޑޫ ސިޓީގެ ބައިވެރިންވެސް ވަނީ ބައިވެރިވެފައެވެ. އަދި މީގެ އިތުރުންވެސް ރާއްޖޭގެ އެހެން ރަށްތަކުން ބައިވެރިން އައިސްފައިވެއެވެ. ފުވައްމުލައް ސިޓީގެ އިތުރުން ރާއްޖޭގެ އެހެން ރަށްތަކުގައިވެސް މި ކޯސް ބޭއްވުމަށް ވަނީ ހަމަޖެހިފައެވެ.


Shameem Ge Mahsala Eh ACC Ah Hushahalhaifi - Vaguthu\nޝަމީމްގެ މައްސަލައެއް އޭސީސީއަށް ހުށަހަޅައިފި\nޕްރޮސިކިއުޓަ ޖެނެރަލްގެ މަގާމަށް އައްޔަންކުރަން ރައްޔިތުންގެ މަޖިލީހަށް ނަން ފޮނުވާފައިވާ ހުސެއިން ޝަމީމާ ގުޅޭ މައްސަލައެއް އެންޓި ކޮރަޕްޝަން ކޮމިޝަން (އޭސީސީ) އަށް މީހަކު ހުށަހަޅައިފި އެވެ.\nޝަމީމާއި ގުޅޭ ގޮތުން ހުށަހަޅާފައި ވަނީ ކުރިން އޭނާ ޑެޕިއުޓީ ޕްރޮސިކިއުޓަ ޖެނެރަލްގެ މަގާމުގައި ހުންނެވިއިރު މަގާމުގެ ނުފޫޒުން، މައްސަލައެއްގައި ދައުވާ ނުކުރަން ޝަމީމް ނިންމެވި ކަމަށް ބުނާ މައްސަލައެކެވެ.\nޕީޖީގެ މަގާމަށް ކުރިމަތިލެއްވި ތިން ބޭފުޅުންގެ ތެރެއިން ރައީސް މަޖިލީހަށް ފޮނުއްވީ ޝަމީމްގެ ނަން އެކަންޏެވެ.\nއޭސީސީގެ މީޑިއާ އޮފިޝަލް ވަނީ ޝަމީމްގެ މައްސަލައެއް އިއްޔެ އެ ކޮމިޝަނަށް ހުށަހަޅާފައިވާކަން ކަށަވަރު ކޮށްދެއްވާފައެވެ. ނަމަވެސް އެކަމާ ގުޅޭ އިތުރު އެއްވެސް ތަފްސީލެއް އޭނާ ނުދެއްވަ އެވެ. އެ މައްސަލަ ބަލަން ނިންމި ކަމެއް އަދި އޭސީސީ އިން ކަށަވަރު ކޮށެއް ނުދެއްވައެވެ.\nޝަމީމްގެ މައްޗަށް ތުހުމަތު ކުރަނީ ރާއްޖެ އަށް އެތެރެކުރުން މަނާ ބުދެއް އެތެރެކުރި އަންހެނެއްގެ މައްސަލައިގެ ހެކި ހުއްޓާ ދައުވާ ނުކުރަން އޭރު ޑެޕިއުޓީ ޕީޖީއަކަށް ހުންނަވައިގެން ޝަމީމް ނިންމެވި ކަމަށެވެ.\n"މިކަން ޝަމީމް ކޮށްފައިވަނީ މަގާމުގެ ނުފޫޒު ބޭނުންކޮށްގެން، ދައުވާ ލިބޭ ފަރާތާ ދެމެދު ލޯބީގެ ގޮތުން ގުޅުން ހިންގައިގެން." އޭސީސީ އަށް ހުށަހެޅި މައްސަލާގައި ބުނެފައިވެއެވެ.\nޝަމީމްގެ މައްޗަށް ކުރާ ތުހުމަތު އޭނާ ދޮގު ކުރައްވައެވެ. އެ ތުހުމަތުތަކާ ގުޅޭ ގޮތުން ޝަމީމް ވިދާޅުވީ ހުރިހާ މައްސަލައެއްގައި ގޮތް ނިންމާފައިވާނީ ޕީޖީގެ ތިން ވަކީލުންނަށް އެއްބަސްވެވޭ ގޮތެއްގެ މަތިން ކަމަށެވެ. އެއްބަސް ނުވެވޭ ހާލަތެއްގައި އޭރު ގޮތް ނިންމަވަނީ ޕީޖީއަކަށް ހުންނެވި އަހުމަދު މުއިއްޒު ކަމަށް ޝަމީމް ވިދާޅުވި އެވެ.\nޑިސެމްބަރު 2, 2019 22:08\nމިއީ ދެން ކިހާ ދެރަ ކަމެއް. މި ސަރުކާރުގެ ބޭފުޅުން ހިތްޕުޅާއި ނުވެއްޖެ ނަމަ އޭސީސީ އަށް ނަން ނުފޮނުވާ އެކަކުވެސް ނުހުރޭ.. 🧐\nޑިސެމްބަރު 3, 2019 12:27\nޖަލު ސަރުކާރު... މީޖަލުން އުފެދިގެން އައި ސަރުކާރެއް...އެހެންވީމަ ހުރިހާ ރައްޔިތުން 5އަހަރު ތެރޭ ޖަލަށްލާ ނިންމަންޖެހޭނެ އެޖެންޑާ 2020\nަސަލާމަތީ ބިންތް ހަސަނިން\nއޭސސ ބަލާއިރު ޝަމީމުގެ މައްސަލައެއް ނޯންނާނެ އެތާ އެތިބީ ހުސް މޑޕ މީހުންނުދޯ!!!އެޅިހާ ބަތަކަށް ރިހަ!!


Kulhunee Bassam eh noon, Dhivehi ley hin’gaa dhivehi kulhuntherin, hiy maraalee keevve? - One Online\nކުޅުނީ ބައްސާމެއް ނޫން، ދިވެހި ލޭ ހިނގާ ދިވެހި ކުޅުންތެރިން، ހިތް މަރާލީ ކީއްވެ؟\n10 ސެޕްޓެމްބަރ 2019، މާލެ، ވޯލްޑް ކަޕް ކޮލިފައިންގައި ރާއްޖެ އާއި ޗައިނާ ބައްދަލުކުރި މެޗު -- ވަން ފޮޓޯ: މުހައްމަދު އައުޒަމް\n"ރާއްޖެއިން ވަރަށް މަސައްކަތްކުރި. އެޓީމުގައި ވަރަށް ރަނގަޅު ކުޅުންތެރިންތަކެއް އެބަ ތިބި. އަހަރެންނަކަށް މާ ބޮޑަށް ރާއްޖޭގެ ލީގާ ބެހޭ މައުލޫމާތެއް ނޭނގޭ. ގައުމީ ޓީމެއް ވަރުގަދަ ކެރެވޭނީ ލީގު ވެސް ރަނގަޅު ވެގެން. ކޮންމެ މެޗަކީ ފަސޭހަ މެޗަކަށް ނުވާނެ،" މިއީ އިޓަލީއާއެކު 2006 ވަނަ އަހަރު ދުނިޔޭގެ ޗެމްޕިއަންކަން ހޯދައި، ފީފާ ވޯލްޑް ކަޕްގެ ތަށި އުފުލާލި ތަޖުރިބާކާރު ކޯޗު، މާސެލޯ ލިއްޕީގެ ކޮމެންޓެކެވެ.\nޗައިނާއިން ރާއްޖެއާ ދެކޮޅަށް ރޭ ކުޅުނު ވޯލްޑް ކަޕް ކޮލިފިކޭޝަން މެޗު 5-0 އިން ޗައިނާއިން ކާމިޔާބުކުރި އިރު، ދިވެހި ޓީމަށް ލިއްޕީވެސް ތައުރީފުކުރިއެވެ. ޗައިނާގެ ކޯޗަކަށް ހުރެ، ލިއްޕީ، ދިވެހި ކުޅުންތެރިންގެ ހިތްވަރަށް ތައުރީފު ކުރި އިރު، ދަނޑަށް ވަން ސަޕޯޓަރުން އެ ކުޅުންތެރިންނަށް "ނޯ ޖަހައި، އެކުޅުންތެރިން ހިތް މަރާލީ ކޮން ވިސްނުމަކުންތޯ" ސުވާލު ކޮށްލަން ޖެހެއެވެ.\nދިވެހި ސަޕޯޓަރުންނާއި ކޯޗާ ދެމެދު މައްސަލަތަކެއް އެބައޮތެވެ. އަލީ އަޝްފާގު (ދަގަނޑޭ)ގެ މައްސަލައިގައެވެ. އެ ހޫނު މައްސަލަގަނޑާއެކު އެފްއޭއެމްއަށް ނަފުރަތުވެސް އެތައް ގޮތަކުން އޮތެވެ. އެފްއޭއެމްގެ ރައީސް ބައްސާމް އަދީލް ޖަލީލަށް މީގެކުރިންވެސް އެތައް ބަހުގެ ހަމަލާތަކެއް އަމާޒުވެފައިވެއެވެ. އެ ނުރުހުންތައް ސަޕޯޓަރުންގެ ތެރޭގައި އޮއްވައި، ރޭގެ މެޗަށް ދަގަނޑޭ ސްކޮޑަށް ނަގައި، ޓީމަށް އެރުވުމަކީ ސަޕޯޓަރުން މެޗަށް ވަން ސަބަބުވެސް މެއެވެ.\nމައްސަލައެއް ނެތެވެ. ނުރުހުންވާނެ ކަންކަން ހުރެދާނެއެވެ. އެފްއޭއެމްގެ ރައީސް ބައްސާމްގެ އިސްތިއުފާއަށް ވެސް ގޮވަން ޖެހޭ ޕްލެޓްފޯމްތަކުގައި ގޮވިދާނެއެވެ. ޓީމަށް ފާޑުވެސް ނުކިޔޭނެއެކޭ ނޫނެވެ. އެއީ ސަޕޯޓަރުންގެ ޒިންމާއެވެ. އެކަމަކު ދަނޑުގައި ރޭ ކުޅުނު މެޗަކީ ޗައިނާގައި ކުޅުނު މެޗެއްތޯ ސުވާލު އުފައްދާ ހިސާބަށް ބައެއް ސަޕޯޓަރުންގެ ރާގު ދިޔައެވެ. މުޅި ދަނޑުގައި ޗައިނާ ސަޕޯޓަރުންގެ އަޑު ހިއްޕާލި އިރު، ދިވެހީންގެ ތެރެއިން ބަޔަކުވެސް ޗައިނާއަށް ސަޕޯޓު ކުރީއެވެ. ބައްސާމްގެ އިސްތިއުފާއަށް ވެސް އެ ދަނޑިވަޅުގައި ގޮވީއެވެ. ދަނޑަށް ވަން މުހިންމު މަގުސަދު އޮޅުވާލީއެވެ. ނަތީޖާ ފެނުނީ ކުޅުންތެރިންގެ ފަރާތުންނެވެ.\nހަގީގަތުގައި ޗައިނާގެ ފުޓުބޯޅަ ލެވެލްއަކީ ރާއްޖެއަށްވުރެ މާ މަތީ ދަރަޖައެކެވެ. އެޓީމުގެ ފޯވަޑް ކުޅެނީ ސްޕެނިޝް ލީގުގެ އެސްޕަނިއޯލްއަށެވެ. ކޯޗަކީ ދުނިޔޭގެ ޗެމްޕިއަނެކެވެ. ރާއްޖެ އެ ލެވެލްއަށް ދާން ދުވަސް ނަގާނެއެވެ. އެކަމަކު ދިވެހީން ހަގީގަތުގައި އުންމީދުކުރީ "މިރަކަލް" އަކަށެވެ. އެއީ އެއްވަރުކޮށްލުން ނޫނީ ޗައިނާ ބަލިކުރުމަށެވެ. އެކަމަށް ކުޅުންތެރިން 100 ޕަސެންޓް ދިންވެސް މެއެވެ. ނަމަވެސް ކުޅުންތެރިންގެ އެ މަސައްކަތުގައި ބައިއަތު ނުހިފި ސަޕޯޓަރުންތަކެއް ފެނިގެންދިޔައެވެ. އެ ސަޕޯޓަރުންގެ އެހީ ކުޅުންތެރިން އެންމެ އެކަށޭނެ މިންވަރަށް ނުލިބުމަކީ ކުޅުންތެރިންނަށް ކުރެވެނު މަލާމާތެކެވެ.\nބައްސާމް ބޭރުކުރަން ގޮވި އިރު، ކުޅުންތެރިން ބޭނުންވާ ސަޕޯޓު ނުދިނީ ކީއްވެ ހެއްޔެވެ. ކުޅުނީ ބައްސާމްތޯ، ނޫނީ މި ރާއްޖޭގެ ރަތް ލޭ ހިނގާ ޒުވާން ހުނަރުވެރި، މުސްތަގުބަލު އުޖާލާ ދިވެހި ޓީމުތޯ އަމިއްލަ ހިތާ ހިތާ ސުވާލު ކޮށްލީ ކިތައް މީހުންތޯއެވެ. ދަނޑަށް ވަދެ އެފްއޭއެމްއާ ދެކޮޅަށް ކުރި ހަޅުތާލުގެ ސަބަބުން ޓީމުގެ ކުޅުންތެރިންގެ ހިތްވަރަށް އަސަރުކުރާނެތޯ ވިސްނާލީ ކިތައް ސަޕޯޓަރުންތޯ ސުވާލުކޮށްލެވެއެވެ.\nސްޓޭޑިއަމްގެ ހަލާތު ރޭ އޮތް ގޮތް ކިޔައި ދެވިއްޖެއެވެ. ދެން އޮތީ މީސް މީޑިއާއެވެ. ގައުމީ ޓީމަށް މަލާމާތް ކުރުން އިންތިހާއެވެ. ހެޔޮނުވާނެއެވެ. އެ ކުޅުންތެރިން ކުރީ ގައުމަށްޓަކައި، "މިރަކަލް ނަތީޖާ"އެއް ނެރުމަށް މަސައްކަތެވެ. އެ އަމާޒަށް ވާސިލު ނުވުމަކީ ގައުމީ ޓީމަށް ޖޯކު ޖަހައި، އެ ކުޅުންތެރިން ރޮއްވާލަންވީ ސަބަބެއް ނޫނެވެ. ހޭލާށެވެ. ރާއްޖެ ކުޅުނީ ޗައިނާއާ ދެކޮޅަށެވެ. އެއްވަރުކުރުމަކީވެސް އުނދަގޫ ކަމެކެވެ.\nހަގީގަތުގައި ޗައިނާ ކޯޗު ބުނީވެސް މުޅިން ރަނގަޅު ވާހަކައެކެވެ. ހާފް ޕިޗެއްގައި ތަމްރީނުކޮށް، ގިނަ ފަހަރު މުސާރައަކާ ނުލައި ލީގުގައި ކުޅޭ ކުޅުންތެރިންނަކީ، ގައުމީ ޓީމަށް ދާއިރު، އެންމެ މެންޓާލިޓީ ރަނގަޅު ކުޅުންތެރިންނަކަށް ނުވާނެއެވެ. ލީގު ސިސްޓަމް ހަރުދަނާވެ، ކްލަބުތަކުން ތަފާތު ދައްކަންވެސް ޖެހެއެވެ. ރޭ މޮޅަށް ކުޅެ ޗައިނާ މޮޅުވި އިރު، އެޓީމުގެ ކުޅުންތެރިން ކުޅޭ ލީގުގައި ބްރެޒިލް މިޑްފީލްޑަރު އޮސްކާއާއި ބެލްޖިއަމް މިޑްފީލްޑަރު ޔެނިކް ކަރެސްކޯއާއި ބްރެޒިލް ފޯވަޑް ހަލްކް އާއި ބެލްޖިއަމް މިޑްފީލްޑަރު މާރުއާން ފެލައިނީ އާއި ސްލޮވާކިއާ މިޑްފީލްޑަރު މަރެކް ހަމްސިކް އާއި އާޖެންޓީނާގެ އެޒެކުއިލް ލަވޭޒީ އާއި ހާވިއާ މަޝަރާނޯ އާއި ބްރެޒިލްގެ ޕައުލީނީއޯ އާއި ރޮބީނިއޯގެ އިތުރުން އެތައް ތަރިންނެއް ކުޅެއެވެ. ޕްރޮފެޝަނަލީ ކުޅެނީ ބޮޑު މުސާރައިގައެވެ.\nގައުމީ ޓީމު ހަލާކުރާނެ ބަޔަކީވެސް އެގައުމެއްގެ އެންމެންނެވެ. ވަކި މީހެއް ނޫނެވެ. ވިސްނަން ވެއްޖެއެވެ. ބަލިވާ ކޮންމެ ފަހަރަކު ކުޅުންތެރިން ހިތް މަރާލައި، ޖޯކު ޖެހުން ހުއްޓާލަން ވެއްޖެއެވެ. މިއީ 21 ވަނަ ގަރުނުގެ "މޮޑާން ފުޓުބޯޅަ"އެވެ. ފުޓުބޯޅައަކީ މިހާރު ހަމައެކަނި ހުނަރެއް ނޫނެވެ. ފެސިލިޓީއެވެ. މީޑިއާއެވެ. ބޮޑު މާކެޓެކެވެ. ބޮޑު ވިޔަފާރިއެކެވެ. ޗައިނާއަކީ އޭޝިއާގައި އެ މާކެޓް ލީޑު ކުރަމުން އަންނަ އެއް ގައުމެވެ. ތަފާތު ވިސްނާލަން މުހިންމެވެ. ބައްޔަކީ ހަމައެކަނި ބައްޔެއް ނޫނެވެ. ބައްޔަކުން އެތައް ވާހަކައެއް ބުނެދޭނެއެވެ. ޓީމު ޓީމަކަށް ހަދާނީވެސް ސަޕޯޓަރުންނެވެ.\nގުޅޭ ޓެގު ރާއްޖޭގެ ޤައުމީ ފުޓުބޯޅަ ޓީމު އެފްއޭއެމް ފުޓްބޯޅަ ވޯލްޑް ކަޕް ގައުމީ ފުޓްބޯޅަ ޓީމު ބައްސާމް އަދީލް ޖަލީލް ވޯލްޑް ކަޕް ކޮލިފައިން


ދިމާވި އާދަޔާ ޚިލާފް ޒުވާނާ (ހަތަރުވަނަ ބައި) | Esfiya - Dhivehi Vaahaka Site\nދުވަސްވީ ވީވަރަކަށް ދެމީހުންގެވެސް ލޯބި ދިޔައީ އިތުރުވަމުންނެވެ.ނައިޝާގެ ހިތުގައި ސައިފަށް ޚާއްސަ މަޤާމެއް ދެވުނެވެ.ސައިފަށް އަގުބޮޑެތި ސާމާނު ނައިޝާ ގަނެދޭން ފެށިއެވެ.އަގުބޮޑު އަތުކުރި ގަނޑިއާއި ފޯނުގެ އިތުރުން ސެންޓާއި އަންނައުނު ފަދަ އެއްޗިއްސެވެ.ސައިފް ދުއްވާ ސައިކަލީ މީހަކު ބޭނުންކޮށްފައި,ހެޔޮ އަގަށް ވިއްކާލި އުޅަނދެކެވެ.ސައިފްް ދުއްވާ އެ ސައިކަލް ވަނީ ވަރަށް ބޮޑަށް ބާވެފަ އެވެ.އެހެންވެ ނައިޝާ، ސައިފަށް އެއްފަހަރާ އަގު ދީފައި އޭނާ ބޭނުންވާ ކަހަލަ، ކަޅުކުލައިގެ ޖީ.އެން އައު ސައިކަލެއްވެސް ގަނެ ދިނެވެ.ސައިފްވެސް ނައިޝާއަށް ފިނިފެންމަލާއި، ސެންޓާއި މޭކަޕް ސާމާނު ގަނެދީ ހެދިއެވެ.\n“ނިކުމެބަ ދޮރުމައްޗަށް” އާދައިގެމަތިން ނައިޝާގެ ގޭދޮރުމަތީ ހުރެ, ސައިފް ނައިޝާއަށް ގުޅިއެވެ.”އަޅެ މިފަހަރުވެސް މަލެއް ހިފައިގެންތަ؟ މިހާރު ނައިގެ ކޮޓަރީގަ އިން ވާސް ފުރިއްޖެ ސައިފްގެ ފިނިފެންމާތަކުން.” ސައިފް ދިއްކޮށްލި ރަތް ފިނިފެންމަލުގައި ހިފަމުން ،އުފަލުން ނައިޝާ ބުންޏެވެ. “އާދޭ އެތެރެއަށް ދޮރުމަތީގަ ނުހުރެ” ނައިޝާ ސައިފަށް އެތެރެއަށް ވަނުމަށް ދައުވަތު ދިނުމުން ނައިޝާގެ ފަހަތުން ސައިފް ވަނެވެ.\nލިފްޓަށް އެރުމަށްފަހު ފަސްވަނަ ނަންބަރަށް ނައިޝާ ފިތާލިއެވެ.ލިފްޓުތެރެއިން ސައިފް ނައިޝާގެ އަތުގައި ހިފާލިއެވެ.ނަައިޝާވެސް ސައިފް ގެ އަތުގައި ހިފާ ބާރުކޮށްލިއެވެ.ފަސްވަނަ ފަންގިފިލާއަށް ހުއްޓި، ލިފްޓުގެ ދޮރު ހުޅުވުމާއެކު ނައިޝާ އާއި ސައިފް ލިފްޓުން ފައިބައިގެން އެޕާޓުމެންޓް ދޮރުންް އެތެރެއަށް ވަނެވެ.\n“އަހަ ސައިފް އާދޭ އެތެރެއަށް، ސައިބޮއިފިންތަ؟”ނައިޝާ އާއި އެކު ވަތް ސައިފް ފެނުމުން ނައިޝާގެ ދޮންތަ ބުނެލި އެވެ. “ނޫން އަދި ނުބޮން” ޖަވާބުގައި ސައިފް ބުންޏެވެ. ” މިހާރު އެހެރަ ހެނދުނު 10ޖަހަނީ ….އުޅޭ ސައިބޯން… ނައިޝާ ވެސް ސަައި ނުބޮއެއްނު ތިއުޅެނީ…..ދޮންތަ މިދަނީ ކޮޓަރިއަށް…. ދެކުދިން ސައިބޮއެ އިނގޭ” ތުއްތު ރަފާ އުރަށް ޖަހާލުމަށްފަހު ކޮޓަރި އާއި ދިމާލަށް ދަމުން ނައިޝާގެ ދޮންތަ ބުނެލި އެވެ.\nނައިޝާ އާއި ސައިފް ސައިބޮއެ ނިމުމަށްފަހު ސިޓިންރޫމުގައި ވާހަކަ ދައްކާލަން ތިއްބެވެ.ވާހަކަ ދައްކަން ތިއްބާ ސައިފްގެ ފޯނަށް ކޯލެއް އައެވެ.ގުޅަނީ މަންމަ ކަމަށާއި ފަހުން ދިމާކުރާނަން ކަމަށް ބުނެ ސައިފް ނައިޝާ ގެ ގެއިން ނިކުތެވެ.\nސައިފް ދިއުމުން ނައިޝާ ކޮޓަރިއަށްވަދެ ސައިފާ ދޭތެރޭ ވިސްނާލިއެވެ.ސަައިފް ނައިޝާއަށް ވަރަށް ރަނގަޅެވެ.ނަމަވެސް ނައިޝާގެ ހިތުގައި އުފެދޭ ސުވާލަކީ ސައިފް ގެ ފޯނަށް އަބަދު އަންނަ ކޯލުތަކެވެ.ދުވަހަކުވެސް ނައިޝާ ކުރިމަތީގައި ސައިފް އެ ކޯލުތަކަށް ޖަވާބެއް ނުދެއެވެ.ގުޅަނިީ އާއިލާ މީހެއް ނުވަތަ ސައިފް ހުންނަ ގޭގައި އުޅޭ އޭނާގެ ރަހުމަތްތެރިން ކަމަށް ސައިފް ބުނެއެވެ.ސައިފާ ވާހަކަ ދައްކަންތިބޭ އިރު ވަރަށް ގިނައިން އޭނާއަށް ކޯލުތައް އާދެއެވެ. ނައިޝާ ސައިފަށް އެސުވާލުތައް ކުރަން ބޭނުންވިއަސް، ފަސްޖެހެވެނީ ނައިޝާ ސައިފަށް އިތުބާރު ނުކުރާކަމަށް އޭނަ ހީކޮށްފާނެތީއެވެ.ރައްޓެހިވިތާ މަހެއް ނުވަނީސް އެފަދަ ސުވާލުތައް ކުރުމުން ސައިފް ފޫހިވެދާނެހެން ހީވާތީއެވެ.ނައިޝާވެސް ސައިފާ ދޭތެރޭގައި ޝައްކުކުރާކަށް ބޭނުމެއްނޫނެވެ.ނަމަވެސް އެގޮތަށް ކަންތައް ވާތީ ނައިޝާގެ ހިތް ނުތަނަވަސް ވަނީއެވެ.ސަައިފް ބީވެގެން ދާކަށް ނައިޝާއެއް ނުއެދެއެވެ.އެހާވެސް ބޮޑަށް މިހާރު ނައިޝާ ސަައިފް ދެކެ ލޯބި ވެއެވެ.\n“ހަލޯ ދޫނީ…ކީއްކުރަނީ؟ މިރޭ ދުއްވާލަންދާން ރެޑީވައްޗޭ 8ގަ….ދާނަން ބަލާ” ސައިފް ގެ ކޯލެއް އައުމުން ނައިޝާ ނެގި އެވެ. “އޯކޭ” އުފާވެފައި ހުރެ ނައިޝާ ބުންޏެވެ. ދެންމެ ސައިފާ ދޭތެރޭގައި ކުރެވުނު ހީތަށް މުޅިން ފިލިކަހަލައެވެ.ކުޑައިރުކޮޅެއް ކުރިން ނުތަނަވަސް ވެފަ އިން ނައިޝާގެ މޫނުމަތިން މިހާރު ފެންނަނީ ހިނިތުންވުމުގެ އަސަރެވެ. ސައިފް ދިން މާ، ވާހަށް ޖަހާލުމަށްފަހު ނައިޝާ މިރޭ ދުއްވަންދާން ލާނެ އަންނައުނެއް ތައްޔާރު ކުރަން އުޅުނެވެ.\n“ހިނގާބަ ނައި އާއެކު ނައިގެ ތުއްތަ ގެއަށް….މަންމަމެން ކައިރި، ލަންކާގަ ޗުއްޓީއެއް ހޭދަކޮށްފަ މިއަދު މާލެ އަތުވެއްޖެ…ތުއްތަގެވެސް ހުންނާނެ ބޭބީ އެއް…އެއްއަހަރުގެ” ސަައިކަލުމަތީ އިނދެ ނައިޝާ ސައިފަށް ބުންޏެވެ. “އޯކޭ…ދެވިދާނެ ….ގަލޮޅުގަ ދޯ އެގެ އިންނަނީ؟” ސައިފް އެހިއެވެ.ނައިޝާ އެޕާޓުމަންޓު ދޮރުގައި ޓަކި ދިންއިރު އޭނާގެ ފަހަތުގައި ސައިފްވެސް ހުއްޓެވެ.\n“ނަައީ” އެޕާޓުމެންޓް ދޮރު ހުޅުވުމާއެކު ނައިޝާ ފެނިގެން އޭނާގެ ތުއްތަ ބައްދާލިއެވެ. ނައިޝާވެސް ތުއްތާއޭ ކިޔައި، އޭނާގެ ތުއްތަގެ ގައިގަ ބައްދާލިއެވެ. ” ވަދޭ ދެކުދިން އެތެރެއަށް” ދޮރު ބޮޑަށް ހުޅުވާލުމަށްފަހު ނައިޝާގެ ތުއްތަ ބުންޏެވެ. “ބޭބީ ބަލާބަ މިއޮށް އައީ ކުޑާ” އެއްއަހަރުގެ ތުއްތު ފަލަކަށް އޭނާގެ ތުއްތަ ބުނެލި އެވެ. ” ކުޑާގެ ބޭބީ ނުވެސް ނިދާތަ؟” ފަަލަކު އުރާލުމަށްފަހު ދޮނެެއް ދެމުން ނަައިޝާ ބުންޏެވެ. “ނިދަންވެގެން އެއުޅެނީ….އިށީނދެބަ…މީ ސައިފް ދޯ….މަންމަ ބުނި ތުއްތަ ކައިރި.” ސައިފަށް ހިނިތުންވެލުމަށްފަހު، ނައިޝާގެ ތުއްތަ ސޯފާގައި އިށީނުމަށް ސައިފަށް އިޝާރާތް ކުރިއެވެ..\n” އާނ..މީ ނަައިގެ ބޯއި ފުރެންޑް…” ނައިޝާ ތުއްތައަށް ބުނެލި އެވެ. “އަންގާވެސް ނުލާ ވިއްޔަ ތިއައީ..އެހެންނޫންނަމަ އެއްނު އެއްޗެއްވެސް ތައްޔާރު ކޮށްލެވުނީސް…” ތުއްތަ ބުންޏެވެ ” ރަނގަޅުވާނެ….ގެއިން ކައިގެން މިއައީވެސް ކޮބާ ތުއްތަބެ އާއި، ގެންގުޅޭ ބިދޭސީ މީހާ؟” ނައިޝާ އެހިއެވެ. “ތުއްތަބެ ވީ ކޯޓުގަ….ސަޖަންވީ ބޭރުގަ” ނަައިޝާގެ ތުއްތަ ޖަވާބު ގައި ބުންޏެވެ.\nދެން ތުއްތަވެސް ތުއްތަބެ ގޮތަށް ލޯޔަރަކަށް ވޭ” ސަކަ ގޮތަކަށް ނައިޝާ ބުނުމުން ތުއްތަ ހިނިގަނޑެއް ޖަހާލިއެވެ. ވަރަށް އިރު ވާހަކަ ދައްކަން ތިބުމަށްފަހު ނައިޝާ ދާވަހަކަ ބުނެލި އެވެ. ” ދެން އެއްޗެއްވެސް ނުކެއި ވިއްޔަ….އަދި އަންނައްޗޭ… ރަނގަޅު ކެއުމެއް ހަދާނަން..” ނައިޝާ ދާން ފެށުމުން ތުއްތަ ބުންޏެވެ.\n“ނަައިގެ ތުއްތަ ބަލާފަ ހިއެއް ވެސް ނުވޭ 25އަހަރު ހެނެއް… ހީވަނީ ނަައި އަށްވުރެން ވެސް ކުޑަހެން..”އެގެއިން ނިކުމެ ސައިކަލަށް އަރަމުން ސައިފް ބުންޏެވެ. ” އާނ…ތުއްތަ އަބަދުވެސް ހުންނަނީ އެގޮތަށް ހިކިކޮށް ކުޑަކޮށް…ދޮންތަ ވެސް ކުރީގަ ހިކިވާނެ…ވިހެއީމަ ފަލަވީ….ނަައިވެސް ކުޑައިރު ހިކިވާނެ…” ނަައިޝާ ބުނެލި އެވެ. “ނައި ލޯބި ފަލަޔަސް” ސަައިފް އެހެންބުނުމުން ނައިޝާ ވަރަށް އުފާވިއެވެ. “ނައި ގެ ފެމިލީއަށް ސައިފް އިންޓްރޯ ކޮށްދިން އިރު ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެވެސް، ސައިފްގެ ފެމިލީއަށް ނަައި އިންޓްރޯ ނުކޮށްދޭ އަދިވެސް…” ނަައިޝާ އެހެން ބުނުމުން ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަސައިފްގެ އާއިލާ އަށްވެސް ނައިޝާ ތަޢާރަފް ކޮށްދޭނެ ވާހަކަ ބުންޏެވެ.\nމުޅި މާލެ ވަށާ ސައިކަލްގައި ބުރު ޖެހުމަށް ފަހު ނައިޝާ އެނބުރި ގެއަށް ވަނެވެ.\nދެމީހުންގެ ގުޅުމަށް ދެމަސްފުރުން ފަހުން ނައިޝާ ގާތު އިންނަން ސަައިފް އެހިއެވެ.ނަައިޝާއަށް އުފަލުން ގޮސް ބުނާނެ އެއްޗެއްވެސް ނޭނގުނެވެ.ވަގުތުން ކައިވެނި ކުރަން ނައިޝާ އެއްބަސްވިއެވެ. ނައިޝާ ދެކެ ސައިފްވަނީ ހަޤީޤީ ލޯބި ކަމުގައި ނައިޝާއަށް އެރޭ ޤަބޫލުކުރެވުނެވެ.ސައިފަށް، ނައިޝާއަށް ވުރެ ސިފަ ރީތި އަންހެންކުދިން ލިބެންއޮއްވާ، ނައިޝާއާއި ކައިވެނި ކުރަން ނިންމުމުން،ސައިފްވެސް ނައިޝާ އާއި ދޭތެރޭގައި ސީރިއަސްކަން ޤަބޫލުކުރެވުނެވެ. ދެމީހުން ކައިވެނި ކުރަން އުޅޭ ވާހަކަ ދެފަރާތުގެ އާއިލާއަށްވެސް އެންގިއެވެ.\n“ހަލޯ ސަައިފް ބުނީމެއްނު ސައިފްގެ ފެމިލީއަށް ނައި ތަޢާރަފް ކޮށްދޭނަމޭ…މަންމަ އެބައިން ކޮންފަރެންސްގަ ވާހަކަ ދައްކަބަ.”ނައިޝާ ފޯނު ނެގުމުން ސައިފް ވާހަކަ ދެއްކި އެވެ. ސައިފްގެ މަންމައާއި ބައްޕަގެ އިތުރުން ސައިފްގެ އާއިލާގައި ހުރި އޭނާގެ 16އަހަރުގެ އަންހެން ކޮއްކޮއާވެސް ނައިޝާ ފޯނުން ވާހަކަ ދެއްކި އެވެ.އެންމެންވެސް ނައިޝާމެން ކައިވެނި ކުރަންއުޅޭ ތީވެ ހޫނު މަރުހަބާއެއް ކިޔެވެ.\nކައިވެނި ކުރަން ރަނގަޅު ތާރީޚެއް ހަމަޖެއްސުމަށް ފަހު ދެމީހުންގެ ކައިވެނި ވެވުނެވެ.ރޭގަނޑު އަށެއް ޖެހިއިރު ދަރުބާރުގޭގައި ކުޑަ ކައިވެނި ހަފްލާއެއް ބޭއްވިއެވެ.އެކައިވެންޏަށް ނައިޝާގެ ދޮންތަގެ އާއިލާ އާއި ތުއްތަގެ އާއިލާގެ އިތުރުން، ސައިފް އުޅޭ ގޭގެ ރަހުމަތްތެރިން ވެސް ބައިވެރިވިއެވެ.ނަމަވެސް ސައިފްގެ އާއިލާ އާއި ނައިޝާގެ މައިންބަފައިންނާ ފިރިހެން ކޮއްކޮއަށް ޕާޓީއަށް އާދެވޭގޮތެއް ނުވިއެވެ.\nމިރޭ ހުދުކުލައިގެ ޖަރީ ހެދުމުގައި ނައިޝާ ވަރަށް ނަލަވެލައިފަ ހުރުމުން ހީވަނީ އެހެންމީހެއް ހެނެވެ.ސައިފްވެސް ނައިޝާ ކައިރި ކޯޓު ފަޓުލޫނުގައި ހުއްޓެވެ.ޕާޓީއަށް އައި އެންމެނަށް ސަލާމް ކުރުމަށް ފަހު ހަދިޔާތަކުގައި ނައިޝާ ހިފިއެވެ.މިރޭ މީ ނައިޝާގެ ހަޔާތަށް އައި އުފާވެރި ރެއެވެ.ނައިޝާ ހުރީ ވަރަށް ބޮޑަށް އުފާވެފައެވެ.\nއިންތިޒާރުގައި ހުރިން 1\nލޯބި October 4, 2021\nމަންޝާ (ބަޔާޅީސްވަނަ ބައި)\nބިރުވެރި ލޯބި September 1, 2016


Zamaanuhsure nolhivaramugai onna avashu vaadhaverikan\nޒަމާނުއްސުރެ ނޮޅިވަރަމުގައި އޮންނަ އަވަށު ވާދަވެރިކަން\nހދ. އަތޮޅުގައި ކުޅުދުއްފުއްޓާއި އެންމެ ކައިރީގައި އޮންނަ ރަށްތަކުގެ ތެރެއިން ނޮޅިވަރަމް އަކީ ދޯންޏެއްގައި ނަމަ ވިއްސަކަށް މިނެޓުން ދެވޭ ރަށެކެވެ. ސްކޫލު ދައުރުން ފެށިގެން ދަސްވެފައިވާ ރައްޓެހިންނާއި އެހެނިހެން ރަހްމަތްތެރިން ނޮޅިވަރަމްގައި އުޅޭތީ ދޭތެރެ ދޭތެރެއިން ނޮޅިވަރަމަށް ގޮސްލައިއުޅެމެވެ. ރަށަށް އަރާ އުޅޭ ބީރައްޓެހިންނަށް ނޮޅިވަރަމުގެ މީހުން ބަހައްޓާ މެހެމާންދާރީ އަކީ ފާހަގަ ކޮށްނުލައި ނުވާނެ ކަމެކެވެ. އެރަށުގެ މީހުންނަކީ ބީރައްޓެހިންނާ ވަރަށް ރައްޓެހި ބައެކެވެ. އަދި ބީރައްޓެހިންނާއި މެދު އެމީހުން ބާއްވަނީ އެއްބަނޑު އެއްބަފައި ކަހަލަ ގުޅުމެކެވެ. ނަމަވެސް އެފަދަ ރަހްމަތްތެރި ބައެއް އުޅޭ ރަށެއްގައި ޒަމާނުއްސުރެ ފާހަގަ ކުރެވޭ އެހެން ބީރައްޓެހި ކަމެއް އޮވެއެވެ. އެއީ އެރަށުގައި އޮންނަ ދެއަވަށު މީހުންގެ ބީރައްޓެހި ކަމެވެ.\nދެހާހަށްވުރެ ގިނަ މީހުންގެ އާބާދީއެއް އޮންނަ ނޮޅިވަރަމުގައި އޮންނަނީ އެމްޑީޕީއާއި ޕީޕީއެމްގެ ވާދަވެރިކަމެއް ނޫނެވެ. އެރަށުގައި އޮންނަނީ ދެއަވަށުގެ ދެމެދުގައި އޮންނަ ވާދަވެރިކަމެވެ. އެވާދަވެރިކަމެއްގެ ސަބަބުން ރަށަށް މަންފާތަކެއް ލިބުމަށްވުރެ، އެވާދަވެރިކަން ބެލެވިފައި އޮތީ ރަށުގެ ކުރިއެރުމަށް އެޅޭ ހުރަހެއްގެ ގޮތުގައެވެ. މިކަން އެރަށުގެ ރައްޔިތުންވެސް ގަބޫލު ކުރެއެވެ.\nއާމްދަނީ ހޯދުމަށް މައިގަނޑު މަސައްކަތެއްގެ ގޮތުން ދަނޑުވެރިކަން ކުރާ ނޮޅިވަރަމުގެ އަވަށު ވާދަވެރިކަމުގެ ސަބަބުން އެއް އަވަށުގެ މީހުން އަނެއް އަވަށުގެ މީހުންނާއި ކައިވެނި ނުކުރުމުގެ ކަންތައްވެސް ވަރަށް ފަހަކާ ޖެހެންދެން އޮތެވެ. އަދި ރަށުން ގެވަޅު ހޯދުމުގައިވެސް އެމީހަކު ނިސްބަތްވާ އަވަށުން ނޫންގޮތަކަށް ގެވަޅު ގަބޫލު ނުކުރުންވެސް އޮވެއެވެ. ތާރީހަށް ބަލާލާއިރު އަވަށު ވާދަވެރިކަން ބައެއް ދުވަސްތަކުގައި ވަރަށް ގޯސްވެގެން ގޮސްފައިވާ ކަމަށް އެރަށުގެ ހަރުމީހުން ބުނެއެވެ. އެގޮތުން އެކަމުގައި އެތައް ބަޔަކަށް އަނިޔާވެ، ބައެއްމީހުންގެ ފުރާނަވެސް ގޮސްފައިވާކަމަށް ވެއެވެ.\n“މިރަށުގައި ދެއަވަށުގެ ދެމެދުގައި ވާދަވެރިކަން ނޯންނަ އިރެއް ހަނދާނެއް ނުވޭ. އަބަދުވެސް އޮވޭ މި ވާދަވެރިކަމާއި އެކަމުގެ ސަބަބުން އުފެދޭ ހަމަނުޖެހުންތައް.” ނޮޅިވަރަމުގައި މުޅި އުމުރު ހޭދަކޮށްފައިވާ އެރަށުގެ 63 އަހަރުގެ ބޭބެއެއް ކިޔައިދިނެވެ.\nނޮޅިވަރަމުގައި އަވަށު ވާދަވެރިކަން އުފެދިގެން އައިސްފައިވަނީ ކިހިނެތްތޯ ބެލުމަށް ރަށުގެ ދެއަވަށުގެވެސް ހަރު މީހުންނާ ބައްދަލުކޮށްލާ ވާހަކަ ދައްކާލާ ހެދީމެވެ. ދެފަރާތުގެ ވެސް ވާހަކަ ތަކުންވެސް އެނގުނު ގޮތުން އަވަށު ވާދަވެރިކަން އުފެދިފައިވަނީ ކުރީގައި ކަތީބުން އައްޔަންކޮށްފައި ހުރި ގޮތުންނާއި އެކަތީބުން ގެންގުޅެފައިވާ ސިޔާސަތު ތަކުންނެވެ. އަދި މިއީ މިކަމުގެ އަސްލު ކަމުގައި ދެއަވަށުގެ މީހުންވެސް ގަބޫލު ކުރެއެވެ. ކަތީބުންނަށް ތިބޭ މީހުން ރަށުގެ ރައްޔިތުން އެއްބައިވަންތަކުރުމަށް އެއްވެސް މަސައްކަތެއް ނުކޮށް، ރައްޔިތުން ބައިބައި ވާނެހެން ކަންތައްތައް ކޮށްފައިވާކަމަށް ވެއެވެ.\nމިގޮތުން ކަތީބަކަށް ހުންނަ މީހެއް ނިސްބަތްވާ އަވަށުގެ މީހުންނަށް ސަރުކާރުގެ އިދާރާތަކުން ވަޒީފާ ދިނުމަކީ އޭރު ނޮޅިވަރަމުގައި ވަރަށް އާއްމު ކަމެކެވެ. އަދި އަނެއް އަވަށުގެ މީހުން ދެރަކޮށްލުމުގެ ސިޔާސަތުތަކެއް ވެސް ބައެއް ކަތީބުން ގެންގުޅެފައި ވާކަމަށް މީހުން ބުނެއެވެ.\nނޮޅިވަރަމް ކައުންސިލްގެ ރައީސް ގަބޫލު ކުރަށްވާ ގޮތުން އަވަށު ވާދަވެރިކަމަކީ ރަށުގެ ތަރައްގީއަށް ހުރަސް އެޅިގެންދާ ކަންކަމެވެ.\n“މި އޮންނަ ވާދަވެރިކަމުގެ ސަބަބުން ރަށުގެ ތަރައްގީއަށް އޭގެ ނޭދެވޭ އަސަރު ކުރާނެ. ތަރައްގީއަށް ހުރަސް އެޅޭނެ.” ނޮޅިވަރަމް ކައުންސިލްގެ ރައީސް ކުޅުދުއްފުށީ އޮންލައިންއަށް ކިޔައިދިނެވެ. އަދި ކައުންސިލްގެ ރައީސް މިސާލެއްގެ ގޮތުން ގެވަޅު ދޫކުރުމުގެ މަސައްކަތައް އިޝާރާތްކޮށް ވާހަކަ ދެއްކެވިއެވެ.\nނޮޅިވަރަމުގައި އަވަށު ވާދަވެރިކަން ޒަމާނުއްސުރެ އޮތް ކަމުގައި ވިޔަސް، މިހާރު އެވާދަވެރިކަން ނެތެމުން އަންނަކަން ރަށުގެ ގިނަ ފަރާތްތަކުން ފާހަގަ ކުރެއެވެ. ހާއްސަކޮށް ރަށުގެ ޒުވާނުންގެ މެދުގައި އެފަދަ ރޫހެއް ނޯންނަކަމަށް ގިނަ ޒުވާނުން ބުނެއެވެ.\nއަވަށު ވާދައިގެ ސަބަބުން ރާއްޖޭގެ ބައެއް އެހެން ރަށްރަށުގައި ވެސް ތަފާތު ހަމަނުޖެހުންތައް ހިނގާފައި ވެއެވެ. ހަމަ އެހެންމެ އަވަށު ވާދަވެރިކަމާއެކު ބައެއް ރަށްރަށަށް ކުރިއެރުންތަކާއި ތަރައްގީ ވެސް ގެނެސްފައި ވާކަން ފާހަގަ ކުރަން ޖެހެއެވެ. އަޅުގަނޑުމެންގެ އުއްމީދަކީ ހދ. އަތޮޅުގައި ދެވަނަ އަށް އެންމެ އާބާދީ ބޮޑު ނޮޅިވަރަމުގައި އޮންނަ އަވަށު ވާދަވެރިކަން ނެތިގެން ދިއުމެވެ. އަދި އެވާދަވެރިން އޮތަސް، އެއީ ރަށަށް ތަރައްގީ ގެނައުމަށް އޮންނަ ވާދަވެރިކަމަކަށް ހެދުމެވެ. އަދި ރަށަށް އަރާ ބީރައްޓެހިންނަށް ބާއްވާ ރައްޓެހިކަން ހަމަ ރަށުގެ ދެއަވަށުގެ މެދުގައި ވެސް ބޭއްވުމެވެ.\nވެލާނާ އެއާޕޯޓުން ކްރޯނާއަށް ސްކްރީން ކުރަން ފަށައިފި\nވަޒީފާތަކަށް 5000 މީހުން ތަމްރީންކުރަން ސޮއިކޮށްފި